America anhennunah, Ingireysi firihenun kamudhany keeve? | Mihaaru\nއެމެރިކާ އަންހެނުންނަށް އިނގިރޭސި ފިރިހެނުން ވަރަށް ކަމުދޭ.\n17 މެއި 2018 - 08:253comments\nމީގެ ކުރިން، އެމެރިކާގެ މަޝްހޫރު ލަވަކިޔުންތެރިޔާ ކެޓީ ޕެރީ ވެސް އިނގިރޭސިއަކާ ކައިވެނި ކުރި އެވެ. އެއީ މަޝްހޫރު ކޮމީޑިއަން ރަސަލް ބްރޭންޑްއާ އެވެ. އެމެރިކާ އަންހެނުން އިނގިރޭސި ފިރިހެނުންނާ މާ ގަޔާވަނީ ހެއްޔެވެ؟\nއެމެރިކާގެ މަޝްހޫރު ޒުވާން އަންހެން ލަވަކިތުންތެރިޔާ ޓޭލާ ސްވިފްޓް މިހާރު ވެސް ހިތާވެގެން އުޅެނީ އިނގިރޭސި އެކްޓަރަކާ އެކު އެވެ. އެއީ ޖޯ އަލްވިންއާ އެވެ. އޭގެ ކުރިން އޭނާ ވަނީ ހަމަ އިނގިރޭސި އެކްޓަރެއް ކަމަށްވާ ޓޮމް ހިޑެލްސްޓަންއާ ވެސް ލޯބީގެ ގުޅުމެއް ބާއްވައިފަ އެވެ. މި ކަހަލަ ލިސްޓެއް ކިޔާ ނަމަ ކިތަންމެ ނަމެއް ނެގި ދާނެ އެވެ.\nއެމެރިކާ އަންހެނުންނާއި އިނގިރޭސި ފިރިހެނުންނާ ދޭތެރޭ މި އުފެދޭ ގުޅުމާ ބެހޭ ގޮތުން ދިރާސާއެއް ހަދައި، މިއީ ކިހިނެއްވާ ކަމެއްތޯ މިހާރު ވަނީ ދެނެގެންފަ އެވެ. އިނގިރޭސިވިލާތުގެ މާކެޓް ރިސާޗް ކުންފުންޏެއް ކަމަށްވާ ޔޫގޯވް އިން ހެދި ދިރާސާގައި ބުނެފައި ވަނީ އެމެރިކާ އަންހެނުން އިނގިރޭސި ފިރިހެނުންނާ ގަޔާވަނީ އެ މީހުންގެ އެކްސެންޓް ނުވަތަ ވާހަކަ ދައްކާ ބަހުރުވަ ހުންނަ ގޮތުން ކަމަށެވެ.\nއެ ދިރާސާގައި ފާހަގަކޮށްފައިވާ ގޮތުގައި އެމެރިކާ އަންހެނުންގެ ތެރެއިން 35 ޕަސެންޓް މީހުން އިނގިރޭސި ފިރިހެނުންނާ ގަޔާވާނީ އެ މީހުން ވާހަކަ ދައްކާ ގޮތް ރީތިވެގެންނެވެ. އަދި އެ މީހުންގެ އެކްސެންޓް ހުންނަ ގޮތުން އެއީ "ރޮމޭންޓިކް" އަދި "އެކްޒޯޓިކް" ބައެއްގެ ގޮތުގައި އެމެރިކާ އަންހެނުން ސިފަކުރެ އެވެ.\nދިރާސާގައި ބުނެފައިވާ ގޮތުގައި އެމެރިކާ އަންހެނުންނަށް އިނގިރޭސި ފިރިހެނުންގެ ލައިފް ސްޓައިލް ވެސް ވަަރަށް ބޮޑަށް ކަމުދެ އެވެ. އެގޮތުން ސަޔަށް އެ މީހުން އޮންނަ ލޯތްބަކީ ވެސް ހާއްސަ އަދި ވަރަށް "ލޯބި" ކަމެއްގެ ގޮތުގައި އެމެރިކާ އަންހެނުން ދެކެ އެވެ.\nއެމެރިކާގެ ނިއު ޔޯކްގައި އުޅޭ އިނގިރޭސިވިލާތުގެ ޑެނިއެލް މިލް، 32، ދި އިންޑެޕެންޑެންޓް ނޫހަށް ބުނި ގޮތުގައި އޭނާ އަށް ހިތަކަށް އެމެރިކާ އިން އަންހެނުންވެ އެވެ.\nޕްރިންސް ހެރީ އާއި މޭގަން މި މަހު 19 ގައި ކައިވެނި ކުރާނެ.\n"ބާއަކަށް ވަދެލިޔަސް އަންހެނުން ތިބެނީ މޮޔަވެފައި. އެމެރިކާގައި އުޅޭ ނަމަ ރައްޓެހިވާނެ އަންހެނަކު ނުލިބިގެން އުޅޭކަށް ނުޖެހޭނެ،" އިނގިރޭސިއަކަށްވާތީ ކާމިޔާބުކަން ފާހަގަކޮށް އޭނާ ބުންޏެވެ.\nޑީނާ ކެނެޑީ ކިޔާ 32 އަހަރުގެ އެމެރިކާ އަންހެނަކު ބުނި ގޮތުގައި އިނގިރޭސި ފިރިހެނުންގެ އެކްސެންޓަކީ މޮޔަކޮށްލާ ވަރުގެ އެއްޗެކެވެ.\n"އެއީ އަޑު އަހާލަން، ފަސޭހަ. ކިޔާ އެއްޗެހި ސާފުވާ އަދި ވަރަށް ރޮމޭންޓިކް، އަބަދު ވެސް އަޑު އަހާލަން ހިތް އެދޭ ކަހަލަ އެކްސެންޓެއް،" އޭނާ ބުންޏެވެ. "އެހެންވެ އަހަންނަށް އިނގިރޭސި ފިރިހެނުން ކަމުދަނީ."\nއިތުރު ލިޔުންތައް ޕްރިންސް ހެރީ އެމެރިކާ އިގިރޭސިވިލާތް އަންހެނުން


vnews - Dhivehi Premier League: Thimarafushi athun Maziya molhuvejje\nދިވެހި ޕްރިމިއާ ލީގު: ތިމަރަފުށި އަތުން މާޒިޔާ މޮޅުވެއްޖެ\nތިމަރަފުށި އަތުން މާޒިޔާ މޮޅުވި މެޗުގެ ތެރެއިން -- ފޮޓޯ: މިހާރު\nދިރާގު ދިވެހި ޕްރިމިއަރ ލީގުގައި މިއަދު ހަވީރު ތ. ތިމަރަފުށި އަތުން މާޒިޔާ ސްޕޯޓްސް އެންޑް ރެކްރިއޭޝަން މޮޅުވެއްޖެ އެވެ.\nލީގުގައި މިއަދު ކުޅުނު މެޗުން ތިމަރަފުށި އަތުން މާޒިޔާ މޮޅުވީ 2-0 ގެ ނަތީޖާއަކުންނެވެ.\nގައުމީ ފުޓްބޯޅަ ދަނޑުގައި މިއަދު ހަވީރު ކުޅުނު މެޗުގައި މާޒިޔާގެ ފަރާތުން ފެނިގެންދިޔައީ އާދައިގެ ކުޅުމެކެވެ. މިއަދުގެ މެޗަށް މާޒިޔާ ކުރިމަތިލިއިރު، އެޓީމުގެ މެދުތެރޭގައި މުހިންމު ދައުރެއް އަދާކުރަމުން އަންނަ އިސްމާޢީލް އީސަ (މެސީ) ވަނީ ސަސްޕެންޑް ވެފައެވެ.\nމެޗުގެ ފުރަތަމަ ހާފުގައި ގޯލެއް ފެނިގެން ނުދިޔައިރު، ދެވަނަ ހާފުގެ ކުރީކޮޅު ތިމަރަފުށިން ވަނީ ކުޅުން ރަނގަޅުކޮށް މާޒިޔާގެ ގޯލަށް ނުރައްކާ ކޮށްފައެވެ.\nތިމަރަފުށިން ރަނގަޅަށް ކުޅެމުން ދަނިކޮށް މެޗުގެ 66 ވަނަ މިނެޓުގައި މާޒިޔާއިން ވަނީ ލީޑު ނަގާފައެވެ. މާޒިޔާގެ ޑިފެންޑަރު އަލީ ޝާމިސް ހުރަސްކޮށްދިން ބޯޅާ ގޯލުގެ ތެރެއަށް ވަނީ ތިމަރަފުށީގެ ބިދޭސީ ޑިފެންޑަރު ޓުންޑޭގެ ފައިގައި ޖެހިފައެވެ.\nމިގޯލާއެކު މާޒިޔާއިން ކުޅުން ރަނގަޅު ކުރިއިރު، އެޓީމަށް ލީޑު ފުޅާކޮށްދިނީ މެޗު ނިމެން 10 މިނެޓަށް ވެފައިވަނިކޮށް، ބިދޭސީ ފޯވާޑް ސްޓެވާޓް ކޯނެލިއެސް އެވެ.\nމެޗަށްފަހު މާޒިޔާގެ ކޯޗު އިސްމާޢީލް މަހުފޫޒް (އިންމަ) ބުނީ މެޗުގައި އެޓީމުގެ ކުޅުންތެރިންގެ ފަރާތުން ފެނިގެންދިޔައީ އާދައިގެ ކުޅުމެއް ކަމަށާއި، އެކަމާމެދު ހިތްހަމަނުޖެހޭ ކަމަށެވެ. އަދި މިއަދުގެ މެޗަކީ އުނދަގޫ މެޗެއް ކަމަށް ގަބޫލު ނުކުރާ ކަމަށާއި، ކުޅުންތެރިންގެ ފަރާތުން އާދައިގެ ކުޅުމެއް ފެނުނު ނަމަވެސް، މެޗުން މޮޅުވުމުން އެކަމާއި މެދު ހިތްހަމަޖެހޭ ކަމަށް ބުންޏެވެ.\nތިމަރަފުށީ ޓީމުގެ އެސިސްޓަންޓް ކޯޗު އަހުމަދު ނަދީމް ބުނީ މިއަދުގެ މެޗުގައި ކުޅުންތެރިންގެ ފަރާތުން ފެނުނު ކުޅުމަށް ތައުރީފް ކުރާ ކަމަށެވެ. ޓީމަށް ދިމާވެފައިވާ މާލީ ދަތިކަމަށް ހައްލެއް ލިބެމުން އަންނަ ކަމަށާއި، އެއާއެކު ކުޅުންތެރިންގެ ހިތްވަރު އާވެއްޖެ ކަމަށްވެސް ބުންޏެވެ.\nމިއަދުގެ މެޗުން ލިބުނު3ޕޮއިންޓާއެކު މާޒިޔާ އޮތީ ތާވަލުގެ ހަތަރުވަނައިގައި 13 ޕޮއިންޓާއެކު އެވެ. އަދި މެޗުން ބަލިވި ތިމަރަފުށި އޮތީ ތާވަލުގެ ފުލުގައި އެންމެ ޕޮއިންޓަކާއެކު އެވެ.


Yasir'ge maraa eku Bilaad Al Sham'ge varu gadha inzaareh sarukaarah!\nޔާސިރް ޔަހްޔާގެ މަރު\nސަރުކާރަށް ބަހުގެ ހަމަލާތައް ވަނީ ފޮނުވާފައި\nކ. މާލެ |6އޯގަސްޓް 2020 | ބުރާސްފަތި 13:13 | 108,390\nސީރިޔާގައި ހަރަކާތްތެރިވާ ދިވެހިންތަކެއް - ރާއްޖެއެމްވީ\nއެއްވެސް ކުށެއް ނެތް މީހުންނާ މެދު އިންސާފުން ބޭރުން، ކަންތައްކުރާ ސަރުކާރުތައް ނިމުމަކަށް ގެންނަން ޖެހޭ.\nއޭގެ އިތުރުން، ޔާސިރު ޔަހުޔާއަކީ ދުނިޔޭގެ "އޯޕަން މީޑިއާ" ގައި ޓެރަރިސްޓެއްގެ ގޮތުގައި ވާހަކަ ދެކެވޭ ފަރާތެއް ކަމަށާއި، އޭނާއާ ޓެރަރިޒަމާއި ގުޅުން ހުރި ބެކްގްރައުންޑު އޮތްކަން ދުނިޔޭގެ މީޑިއާއިން ވެސް ސާފުކޮށް ފެންނަން އޮތް ކަމަށް ހޯމް މިނިސްޓަރ ޝެއިޙް އިމްރާން އަބްދުﷲ ވަނީ ވިދާޅުވެފައެވެ.


ޤުރުއާން ޓީޗަރ (ދާއިމީ)\n1. ގައުމީ މަންހަޖުގައި ކަނޑައަޅާފައިވާ ލަނޑުދަނޑިތައް ހާސިލުވާގޮތަށް ކުލާހުގަޔާއި ކުލާހުން ބޭރުގައި ކިޔަވައިދިނުމާއި ކިޔަވައިދިނުމަށް ކުރަންޖެހޭ އެންމެހައި މަސައްކަތްތައް ކުރުން.\n2. ގައުމީ މަންހަޖުގައި ކަނޑައަޅާފައިވާ ލަނޑުދަނޑިތައް ހާސިލުވާގޮތަށް ލެސަންޕްލޭން ތައްޔާރުކުރުން.\n3. ދަރިވަރުންނަށް ބާއްވާ ތަފާތު އެކިއެކި ޓެސްޓްތަކުގެ ޕޭޕަރު ތައްޔާރުކުރުމާއި ޓެސްޓްތައް އެޑްމިނިސްޓަރކުރުން.\n4. ކިޔަވައިދޭ މާއްދާއާއި ގުޅޭގޮތުން ދަރިވަރުންގެ ފޮތްތަކާއި އެސެސްމެންޓް ޕޭޕަރާއި، ޔުނިޓް ޓެސްޓް ޕޭޕަރުތަކާއި، ޓާމް ޓެސްޓް ޕޭޕަރ އަދި މިނޫންވެސް ދަރިވަރުންނަށް ހާސިލުވި މިންވަރު ނުވަތަ ކުރިއެރުން ވަޒަންކުރުމަށް ބާއްވާ ޓެސްޓްތަކުގެ ޕޭޕަރުތައް މާކުކުރުން.\n5. ދަރިވަރުން ހާސިލުކުރާ މިންވަރާއި ކުރިއެރުމުގެ ރެކޯޑުތައް ބެލެހެއްޓުން.\n7. ކުލާހުގަޔާއި ކުލާހުން ބޭރުގައި ސްކޫލްގެ ހަރަކާތްތަކުގައި އުޅޭއިރު ދަރިވަރުންގެ އަހުލާގީ ކަންތައްތައް ބެލެހެއްޓުން.\n8. ޕޭރެންޓް ޓީޗަރ މީޓިންގތަކުގައި ބައިވެރިވުމާއި ދަރިވަރުންގެ ކިޔެވުމާއި ގުޅޭގޮތުން ބެލެނިވެރިންނަށް މައުލޫމާތުދިނުން.\n9. ދަރިވަރުންގެ ކުރިއެރުމާބެހޭގޮތުން ބެލެނިވެރިންނާއި، ސްކޫލްގެ ވެރިންނާއި، ތައުލީމީ ދާއިރާގެ ފަރާތްތަކަށް ބޭނުންވާނެ މައުލޫމާތު ހިއްސާކުރުން.\n10. ކުލާހުން ބޭރުގައި ހިންގާ، ކިޔަވައިދިނުމާއި ގުޅުންހުރި ކަންތައްތައް ހިންގުމުގައި ސްކޫލަށް އެހީތެރިވެ އެއްބާރުލުންދިނުން.\n11. ދަރިވަރުން ގެންގުޅޭ މާހައުލަކީ ދަރިވަރުންނަށް ރައްކާތެރިކަމާއި އަމާންކަން ލިބިގެންވާ މާހައުލެއްކަން ކަށަވަރުކުރުން.\n12. ދަރިވަރުންނަށް ތައުލީމީ ލަނޑުދަނޑިތައް ހާސިލުވަމުންދާކަމާއި، ދަރިވަރުންގެ ކިބައިގައި ދީނީ އަދި ރަނގަޅު އަހުލާގީ އާދަތައް ހަރުލެއްވެމުންދާކަން ކަށަވަރުކުރުން.\n13. ރިލީފްގަޑިތައް ނެގުން.\n14. ސްކޫލްގައި ހިންގާ ކުލަބުހަރަކާތްތައް ހިންގުން.\n15. ކިޔަވައިދޭ މާއްދާއާއި ގުޅޭގޮތުން އިތުރު މުއްސަނދިކަމެއް (ރިސޯސް) ބޭނުންވާ ހާލަތުގައި ސްކޫލްގެ ވެރިންގެ ލަފަޔާއި އިރުޝާދުގެ މަތިން އެފަދަ ކަންކަން ކޯޑިނޭޓްކުރުން.\n16. ސްކޫލުން އިންތިޒާމުކުރާ ޕްރޮފެޝަނަލް ޑިވެލޮޕްމަންޓް ހަރަކާތްތަކުގައި ބައިވެރިވުން.\n17. މުދައްރިސުންގެ ފަންނީ ގާބިލުކަން އިތުރުކުރުމަށް މިނިސްޓްރީ އޮފް އެޑިޔުކޭޝަނާއި ދާއިރާގެ މުއައްސަސާތަކުން ބާއްވާ ހަރަކާތްތަކުގައި ބައިވެރިވުމަށް ލިބޭ ފުރުސަތުތަކުގައި ބައިވެރިވުން.\n18. ތައުލީމީ ދާއިރާ ހަރުދަނާކުރުމަށް މިނިސްޓްރީ އޮފް އެޑިޔުކޭޝަނުން ކުރާ މަސައްކަތުގައި ބައިވެރިވުމަށް، މިނިސްޓްރީ އޮފް އެޑިޔުކޭޝަނުން އެދިއްޖެނަމަ، އެމަސައްކަތުގައި ބައިވެރިވެ، އެއްބާރުލުން ދިނުން.\n19. ކޮންޓެކްޓް ގަޑީގެ ގޮތުގައި މަދުވެގެން ހަފުތާއަކު 35 މިނެޓްގެ 25 އާއި 30 އާ ދެމެދުގެ ގަޑި ނުވަތަ 45 މިނެޓްގެ 20 އާއި 25 އާ ދެމެދުގެ ގަޑިނެގުން.\nވަޒީފާއަށް އެދޭ ފޯމު ނޮޅިވަރަމު ސްކޫލްގެ ކައުންޓަރުން ލިބެން ހުންނާނެއެވެ. އަދި ސިވިލް ސާރވިސް ކޮމިޝަނުގެ ވެބްސައިޓު (www.csc.gov.mv) އިން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖެނުވަރީ 20 ވާ އާދިއްތަ ދުވަހުގެ 13:30 ގެ ކުރިން، ނޮޅިވަރަމު ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. ފެކްސް ނަންބަރަކީ، 6520097 އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nޕަބްލިޝްކުރި ގަޑި: 2308


buruniyaz: ޝައިޠާނާ ކަލޭ ދޫނުކުރާނެކަން އަހުރެންނަށް އެނގެއެވެ!\nއެއްރެއަކު އިމާމް އަބޫ ޙަނީފާ - ރަޙިމަހުﷲ - ގެ އަރިހަށް މީހަކު އައިސް ސަލާމް ކޮށްފިއެވެ. އެއަށްފަހު ދެންނެވިއެވެ.\n" އޭ އިމާމެވެ! މީގެ ޒަމާންތަކެއް ކުރީގައި އަހުރެންގެ އަގުހުރި މުދާތަކެއް އަހުރެން ވަޅުލީމެވެ. އެހެން ނަމަވެސް މިހާރު އަހުރެންނަށް އެ މުދާ ވަޅުލެވުނު ތަނެއް ހަނދާން ނެތިއްޖެއެވެ. އެހެން ވީމާ، އަހުރެންގެ މި މައްސަލަ ޙައްލު ކުރުމުގައި އެހީތެރި ވެވަޑައިގަންނަވާނަން ތޯއެވެ؟"\nއިމާމް ވިދާޅުވިއެވެ. " އަހުރެން ތިޔައިގެ ޙައްލު ހޯދަން ތިޔައީ ފިޤުހީ މައްސަލައެއް ނޫނެވެ. ދެން އިރުކޮޅަކު ވިސްނެވުމަށްފަހު ވިދާޅުވިއެވެ. " ކަލޭ ދާށެވެ! އަދި ފަތިސް ވަންދެން ނަމާދުކުރުން މަތީ ދެމި ހުންނާށެވެ! ﷲ އިރާދަ ކުރެއްވިއްޔާ ކަލޭގެ މުދާ ފޮރުވި ތަނެއް ކަލޭގެ ހަނދާނަށް އަންނާނެއެވެ."\nދެން އޭނާ ގޮސް ނަމާދަށް ފެށިއެވެ. ކުޑަ ހިނދުކޮޅެއްގެ ތެރޭގައި، ނަމާދުގެ ތެރޭގައި، އޭނާގެ މުދާ ފޮރުވި ތަން އޭނާ އަށް ހަނދާން ވެއްޖެއެވެ. އަވަސް އަވަހަށް ނަމާދު ނިންމާލާފައި ގޮސް މުދާ ނަގައިގެން ގެއަށް ގެނެސްފިއެވެ.\nހެނދުނު އަނެއްކާވެސް އިމާމް އަބޫ ޙަނީފާގެ އަރިހަށް ހިނގައްޖެއެވެ. އަދި އޭނާގެ މުދާ ފޮރުވި ތަން ހަނދާން ވީ ކަމަށް ދެންނެވިއެވެ. އަދި އިމާމަށް ޝުކުރު އަދާ ކުރިއެވެ. އެއަށްފަހު ސުވާލުކުރިއެވެ. " އަހުރެންނަށް އެ މުދާ ފޮރުވާފައި ހުރި ތަން ހަނދާންވާނެކަން ކަލޭގެފާނަށް އެނގިވަޑައިގަތީ ކޮންގޮތަކަށްތޯއެވެ؟"\nއިމާމް ވިދާޅުވިއެވެ. " ސަބަބަކީ ޝައިޠާނާ ކަލޭ ނަމާދުކުރުމަށް ދޫކޮށްނުލާނެކަން އަހުރެންނަށް އެނގެއެވެ. އަދި ނަމާދުގައި ކަލޭ މުދާ ފޮރުވާފައި ހުރި ތަނާ ބެހޭ ގޮތުން ވިސްނުމުގައި މަޝްޣޫލު ކުރުވާނެކަންވެސް އަހަންނަށް އެނގެއެވެ."\nPosted by buruniyaz.com at 5:04 PM


Hulhumale gai miadhu ves zuvaanehge gayah valhi haraifi | Mihaaru\nހުޅުމާލޭގެ މަގެއް: ގިނަ އެކްސިޑެންޓްތަކާއި މާރާމާރީތައް ދަނީ ހިނގަމުން -- ފޮޓޯ: ހުސެއިން ވަހީދު/ މިހާރު\n07 އޯގަސްޓް 2018 - 15:50\nހުޅުމާލެ ހޮސްޕިޓަލް ހިންގާ އާސަންދަ ކުންފުނީގެ މީޑިއާ އޮފިޝަލަކު ވިދާޅުވީ ގައިގެ އަށް ތަނަކަށް ވަޅި ހަރައިގެން ހެނދުނު 7:10 ހާއިރު ފިރިހެނަކު އެ ހޮސްޕިޓަލަށް ގެނައި ކަމަށެވެ. ނަމަވެސް 25 އަހަރުގެ ޒުވާނާގެ އާއިލާއިން ބޭނުންވެގެން އޭނާ ވަނީ ޓްރީ ޓޮޕް ހޮސްޕިޓަލަށް ބަދަލުކޮށްފަ އެވެ.\n"މި ހޮސްޕިޓަލުން ޓްރީ ޓޮޕަށް ބަދަލުކުރީ 11:30 ހާއިރު. ބަދަލުކުރިއިރު އޭނާގެ ހާލު ސްޓޭބަލް،" އާސަންދައިން ބުންޏެވެ.\nފުލުހުންގެ މީޑިއާ އޮފިޝަލަކު ވިދާޅުވީ އެސްޓީއޯ އިން ހަދާ ހޮޓާ ކައިރިން މީހަކަށް ތޫނު އެއްޗަކުން ހަމަލާދީގެން ރިޕޯޓުކޮށްފައިވާ ކަމަށެވެ. އެ މައްސަލަ އިތުރަށް ތަހުގީގުކުރަމުން އަންނަ ކަމަށް އޮފިޝަލް ވިދާޅުވި އެވެ. އިތުރު ތަފްސީލެއް ނުދެއްވަ އެވެ.\nހުޅުމާލޭގައި މިިދިޔަ ބުރާސްފަތި ދުވަހުގެ ރޭ ވެސް ޒުވާނެއްގެ ބޮލުގައި ދަގަނޑުބުރިއަކުން ޖަހައި ޒަހަމްކޮށްލާފައި ވެ އެވެ. ހާލު ސީރިއަސްވުމުން ޓްރީޓޮޕް ހޮސްޕިޓަލްގެ އައިސީޔޫގައި އޭނާއަށް އަންނަނީ ފަރުވާ ދެމުންނެވެ.\nމި ފަހަކަށް އައިސް ހުޅުމާލޭގައި ވަނީ މާރާމާރީތައް ވަރަށް ބޮޑަށް އިތުރުވެފަ އެވެ.\nފުލުހުން ގޭންގް ހަމަނުޖެހުން ހުޅުމާލެ ޓްރީޓޮޕް ހޮސްޕިޓަލް\nޒުވާނުންގެ ރައީސް ، ޒުވާނުންގެ ސިޓީ، ޒުވާނުންގެ ސަރުކާރުން ޒުވާނުން ބާރު ވެރި ކުރު ވަނީ.\nޒުވާނުން ކޮނޑައްލައިގެން ސައިކަލް ބުރުޖަހާލީމަ އޯކޭވާނެ!!! އަދިވެސް ގޮވާ %70 އޭ،، ވެރިކަމުގެ ލައްޒަތާ ދުނިޔޭގެ އުފަލައްޓަކާ ކޮންމެކަމެއްވެސް މިތާމިތިބަ ވެރިން ކޮއްފާނެ!! އެއީ ޖީލެއްގެ ޒުވާނުން ފުނޑާލައިގެން ނަމަވެސް އެކަން ކުރަން ބޭނުން... މިއޮތީވާ ޤައުމެއް.. ހިތާމާގެ ކޮޅެއްނެއް!!!\nޤަޢުމެއްގެ ތަރައްޤީ އާއި ތަހުޒީބު އޮޅުވައިނުލައްވާށެވެ. ތަހުޒީބަކީ ރައްޔިތު އެންމެންގެ ޒިންމާއެކެވެ. ތަރައްޤީގެ ޒިންމާ އިސްފަރާތަކުން ނަންގަވާ، ތަހުޒީބު މުޖުތަމަޢު ބިނާކުރަން މަސައްކަތް ކުރުމަކީ ނާތަޙުޒީބު ކޮންމެ އަމަލެއްގެ ޒިންމާ، ވެރިއަކަށް ހުންނަ މީހާ ނެގުމެއް ނޫނެވެ. ހޭލާށެވެ!\nމިހާރު ޔޫތް ސިޓީގެ ނަން ސްޓެބް ސިޓީ އައް ބަދަލުކުރަން ފެނޭ\nޒުވާނުންގެ ތޫޓު ސިޓީ އިން ޒުވާނުންގެ ފުރާނަތކަށް ގެްލުންދީ ކަތިލާ މަރަމރުން މިގެންދަނީ. މީތޯ ތަރައްގީއަކީ. މީ އަދލުް އިންސާފު ގާއިމުކުރުމުގައި ދޯހަޅިވުމުގެ ނަތީޖާ. މިކަން މަދަެއނުނވި. ނުވެސް ހުއްޓުނު. އަދި ނުވެސް ހުއްޓޭނެ. މީ ނާތަހުޒީބު.މީ ޖަހީލިއްޔަ ޒަމާންތޯ.\nދިވެހިން ހާދަ އިތުބާރެކޭ މިކުރަނީ ހުޅުމާލެ ހޮސްޕިޓަލައް! ބޭސް މަލަން ކޮޅެއް އަޅަންވެސް، ދިވެއްސަކު ބޭނުމެއް ނުވޭ ތިތަނަކުން. “ފަރުވާކުޑަ”ކަމުގެ ލާމިސާލަކައް އެ ހޮސްޕިޓަލައް ގައުމީ އިނާމު ދޭން ފެނޭ!\nހުޅުމާލޭ ޕޮލިސްގެ ދަވްރު ވަރަށް ދަށް. އަދި އެނޫނަސް ރަނގަޅު ކެމެރާ ސިސްޓަމް ހުންނަނަމަ ރަނގަޅުވާނެ.\nކުށްކުރާ މީހުންނަށް ހަރުކަށި އަދަބު ނުދެވެގެން މިއުޅެނީ ކީއްވެބާ؟ ސިޔާސީ މީހުން ބޮޑެތި މުޖުރިމުން އަތްދަށު ލައިގެން ނުފޫޒު ފޯރުވަނީ. ކުށެއް ކުރިޔަސް އަދަބު ނުދެވެމުން ގޮސް ދެވަނަ މެކްސިކޯ އަކަށް ރާއްޖެ ބަދަލުވުމުގެ ކޮޅުމަތި މި ފެންނަނީ. . ގާނޫން ހަދަން މަޖިލީހަށް ހޮވެނީ ކިހާ ފެންވަރެއްގެ މީހެއްތޯ ބަލަންޖެހެ އެވެ. މިގައުމުގައި ކުށްކުރުން އިތުރުވީމައި ގެއްލުންވަނީ ނިކަމެތި ރައްޔިތުންނަށް، ދެން ތިބި މީހުން އުޅެނީ ފިނިކުރި ކާރުގައި ބުރުޖަހާލައިގެން\nމާގިނައިން އެއްކަމެއް ވާންފަށައިފިނަމަ އެކަން ދެން ޚަބަރަކަށްވެސް ނުވާނެ. ހުޅުމާލެ ހޮސްޕިޓަލް އެބަޖެހޭ ރަގަޅު ފެންވަރަކަށް ގެންނަން.\nދަރިންނޭ ތިޔައީ ތަރައްޤީ ސިޓީއެކޭ އެހެންކަމުން ތިޔައީ މެކްސިކޯ ސިޓީ ފަދަ ތަނެކޭ.


SunOnline: Fothah ahuluverivey, faidha eh neiy kankamugai vaguthu beykaaru nukurey: Huthuba\nފޮތަށް އަހުލުވެރިވޭ، ފައިދާއެއް ނެތް ކަންކަމުގައި ވަގުތު ބޭކާރުނުކުރޭ: ހުތުބާ\nމުހައްމަދު މުޒައްޔިން ނާޒިމް 19 Oct 2018, 13:06\nއިސްލާމީ މަރުކަޒުގައި މީހަކު ގުރުއާން ކިޔަވަނީ -- ސަން ފޮޓޯ/ ފަޔާޒު މޫސާ\nފައިދާއެއް ނެތް ކަންކަމުގައި ވަގުތު ބޭކާރުނުކޮށް، ފޮތަށް އަހުލުވެރި އަދި ފޮތްތެރި ބަޔަކަށް ވުމަށް މިއަދުގެ ހުކުރު ހުތުބާގައި ގޮވާލައިފިއެވެ.\nމިއަދު ރާއްޖޭގެ މިސްކިތްތަކުގައި އިއްވާފައިވާ ހުކުރު ހުތުބާ ބިނާކޮށްފައިވަނީ އިލްމު އުނގެނުމާއި ފޮތް ކިޔުމަށެވެ.\nހުތުބާގައި ބުނީ މުޖުތަމައުގައި ތައުލީމު ފެތުރުމަށާއި، މުސްލިމުންގެ ދަރީންނަށް ކިޔަވައިދެއްވުމަށް ކީރިތި ރަސޫލާ ވަރަށް ހާއްސަ އަހަންމިއްޔަތުކަމެއް ދެއްވި ކަމަށެވެ. އަދި އެކަމުގެ ނަތީޖާއެއްގެ ގޮތުން ހޭލުންތެރި، އިލްމުވެރި އަދި އުފެއްދުންތެރި އުންމަތެއް ދޮންވެ ފައްކާވިކަމަށް ހުތުބާގައި ބުންޏެވެ.\nރަސޫލާގެ ޒަމާނުގައި ސަހާބީންގެ ތެރެއިން އިލްމުވެރި އެތައް ޒުވާން ބޭކަލުން ހިމެނުނުކަމަށް ހުތުބާގައި ބުންޏެވެ. އެގޮތުން ޚަލީފާއިންގެ ދައުރުގައި އެބޭކަލުންގެ މަޝްވަރާ މަޖިލީސްތަކުގައިވެސް އެފަދަ އިލްމުވެރި ބޭކަލުން ތިއްބެވިކަމަށާއި، އިސްލާމީ އުންމަތުގެ ތެރެއިން މުޅި ދުނިޔެއަށް އުފެއްދުންތެރި، އިލްމީ މީހުން އުފެދިގެން ދިޔައީ މިގޮތަށް ކަމަށް ހުތުބާގައި ބުންޏެވެ.\n"ތަރުޖަމާކޮށް، ފޮތްތައް ލިޔެ ޝާއިއުކޮށް، އާ އީޖާދުތައް ކުރި ބޮޑު ހަޟާރާތެއް އުފެދުނެވެ. މި އުފެއްދުންތަކުގެ ސަަބަބުން ދުނިޔޭގެ ލައިބްރަރީތައް މުއްސަނދިވެ، ސިކުނޑިތައް ހުޅުވުނެވެ،" ހުތުބާގައި ބުންޏެވެ.\nހުތުބާގައި އިތުރަށް ބުނީ، މުސްލިމުން އެންމެ ގިނައިން ކިޔަންޖެހޭ، އަދި އެންމެ ފުރަތަމަ އުނގެނެންޖެހޭ ފޮތަކީ ކީރިތި ގުރުއާންކަމަށެވެ.\n"ދަރީންނަށް ގުރުއާން ކިޔަވައިދީ، ގޭގައި ގުރުއާން ކިޔެވުމަށް ބާރުއަޅާށެވެ. ގުރުއާން ކިޔެވުމުގެ ސަބަބުން ދަރީންގެ ހިތް އަލިވުމަށް ރޫހާނީގޮތުން ބާރު ހޯދައިދޭށެވެ. އަދި އިސްލާމްދީން ބާރުއަޅާ، ދީން ހުއްދަކުރާ ތަފާތު ފޮތްތަކަށް ދަރީން އަހުލުވެރިކޮށް، ފޮތް ކިޔުމަށް ވަގުތު ދޭށެވެ،" ހުތުބާގައި ނަސޭހަތްތެރިވެފައިވެއެވެ.\nއަދި ވަރަށް ކުރު މުއްދަތެއްގެ ތެރޭގައި އިސްލާމީ ހަޟާރާތް، ބޮޑު ހަޟާރާތެއްގެ ގޮތުގައި ގާއިމުކުރެވުނީ ކީރިތި ގުރުއާނާއި، ކީރިތި ގުރުއާނާ ގުޅިގެން ފެށުނު ކިޔުމާއި ލިޔުމާއި ފިކުރާއި ވިސްނުމާއި އިހުލާސްތެރި އަމަލާއި އުފެއްދުންތެރިކަމުގެ ސަބަބުންކަމަށް ހުތުބާގައި ބުންޏެވެ.\n"މިކަމުގެ ސަބަބުން އިސްލާމީ ހަޟަރާތް ވަނީ ދުނިޔޭގެ ގަދީމީ ހަޟާރާތްތައް ވީރާނާވެ އިންދިރާސްވުމުން ސަލާމަތްކޮށްދިން އުފެއްދުންތެރި އަދި އީޖާދުވެރި ހަޟާރާތަކަށް. އިސްލާމީ އިލްމުވެރިންނަކީ އަޅުކަމަށް ވަގުތު ހުސްކުރި ފަދައިން ފޮތްކިޔައި ފޮތްތަކުގައި ހިމެނޭ މައުލޫމާތު އުނގެނި އެކަމަށް ވަގުތު ހުސްކުރި އިލްމުވެރިންތަކެއް،"\n"ވީއިރު އަދުގެ ދަރިވަރުންވެސް ފޮތަށް އަހުލުވެރިވާންޖެހެއެވެ. ފައިދާއެއް ނެތް ކަންކަމުގައި ކިޔަވާާ ކުދިންގެ ވަގުތު ބޭކާރުނުކޮށް، ފޮތްތެރި ބަޔަކަށް ވުމަށް ވަގުތު ހުސްކުރާށެވެ،" ހުތުބާގައި ގޮވާލިއެވެ.


މިނިސްޓްރީ އޮފް ހޯމްއެފެއާޒް / ހިއުމަން ރިސޯސް ސެކްޝަން/ ކ. މާލެ\nޓެކްނިކަލް ކޯ އެލަވަންސް: މި މަޤާމުގެ ކޯ ޑިސިޕްލިން ކަމުގައިވާ ހިއުމަން ރިސޯސް ދާއިރާއިން މޯލްޑިވްސް ނެޝަނަލް ފްރޭމްވަރކްގެ ލެވެލް7(ހަތެއް) އިން ފެށިގެން މަތީ ސަނަދެއް އޮތް ނަމަ، ޓެކްނިކަލް ކޯ އެލަވަންސްގެ ގޮތުގައި އަސާސީ މުސާރައިގެ %28 (އަށާވީސް އިންސައްތަ) ހަމަޖެހޭނެއެވެ.\nމިނިސްޓްރީގެ މުވައްޒަފުން އެންމެ ރަނގަޅުގޮތުގައި ބޭނުންހިފޭނެ ގޮތްތައް ހޯދާ، މުވައްޒަފުންނަށް ކުރިއަށް ދިއުމަށް ހުޅުވިފައިވާ ފުރުޞަތުތައް ދެނެގަނެ އެފުރުޞަތުތައް ހޯދައިދިނުމުގެ މަސައްކަތް ކުރުމާއި، ޒަމާނީ ވަޞީލަތްތައް ބޭނުންކޮށްގެން ގެނެވެން ހުރި ބަދަލުތައްގެނެސް، އޮނިގަނޑު އިސްލާހު ކުރުމުގެ މަސައްކަތް ބެލެހެއްޓުން.\nހިއުމަން ރިސޯސް ސެކްޝަންގެ ދަށުން ހިނގަމުންދާ ލާރނިންގ އެންޑް ޑިވެލޮޕްމަންޓް ޔުނިޓާއި، ރެކްރޫޓްމަންޓް އެންޑް ޕަރސަނަލް ޔުނިޓުން ދުވަހުން ދުވަހަށް ކުރާމަސައްކަތްތައް އޯވަރސީކޮށް ލަފާދިނުން.\nމިނިސްޓްރީއާއި ޖުވެނައިލް ޖަސްޓިސް ޔުނިޓަށް މުވައްޒަފުން ލެއްވުމާއި، ވަކިކުރުމާއި، މަގާމު ބަދަލުކުރުމާއި، އެލަވަންސްތަކާއި އެހެނިހެން ޢިނާޔަތްތައް ހަމަޖެއްސުމާގުޅޭ މަސައްކަތްތައް އޯވަރސީކޮށް ބެލެހެއްޓުން.\nމުވައްޒަފުންގެ ޕަރފޯމަންސް އެޕްރައިޒަލްއާއި، މިކަމާއި ގުޅިގެން ހުށަހެޅޭ އެންމެހާ މައްސަލަތައް އޯވަސީކޮށް ބެލެހެއްޓުން، އަދި މިޕްރޮސެސް ހަރުދަނާކުރެވެން ހުރިގޮތްތައް ހޯދާ ލަފާދޭންޖެހޭ ފަރާތަކަށް ލަފާދިނުން.\nސިވިލް ސަރވިސް މުވައްޒަފުން ތަމްރީނު ކުރުމުގެ ސިޔާސަތާ އެއްގޮތަށް މި މިނިސްޓްރީގެ އަހަރީ ޓްރޭނިންގ ރިކުއަރމަންޓާއި ދިގުމުއްދަތުގެ ޓްރެއިނިންގ ރިކްއަރމެންޓް އެކުލަވާލުމުގެ މަސައްކަތް ބެލުން އަދި ފަންނީ ލަފާދިނުން.\nމިމިނިސްޓްރީގެ މުވައްޒަފުންނަށް ވަޒީފާ އަދާކުރުމުގެ ތެރެއިން ދެވޭ ތަމްރީނުތައް އެކުލަވާލުމުގައި އަމަލީގޮތުން ބައިވެރިވުމާއި، ލަފާދިނުން\nސެކްޝަން މަސައްކަތްތައް އިތުރަށް ހަރުދަނާ ކުރެވޭނެ ގޮތްތައް ހޯދާ، ކުރެވެން ހުރި ކަންކަން ކުރުން.\nސެކްޝަންގެ ފަރާތުން ބައިވެރިވާންޖެހޭ ބައްދަލުވުންތަކުގައި ބައިވެރިވެ، ސެކްޝަން ތަމްސީލުކުރުން.\nމުޅި އޮފީސް ޝާމިލުވާގޮތަށް މިނިސްޓްރީން ކުރާ ޚާއްޞަ މަސައްކަތްތަކުގައި ޢަމަލީގޮތުން ބައިވެރިވެ އެހީތެރިވުން.\nހިއުމަން ރިސޯސް މެނޭޖްމަންޓް / ބިޒްނަސް މެނޭޖްމަންޓް/ ބިޒްނަސް އެޑްމިނިސްޓްރޭޝަން / ޕަބްލިކް އެޑްމިނިސްޓްރޭޝަން ދާއިރާގެ ތަޢުލީމީ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުމާއެކު، ހިއުމަން ރިސޯސް ދާއިރާއިން މަދުވެގެން4އަހަރު ދުވަހުގެ ތަޖުރިބާ ލިބިފައިވުން. ނުވަތަ،\nހިއުމަން ރިސޯސް މެނޭޖްމަންޓް / ބިޒްނަސް މެނޭޖްމަންޓް/ ބިޒްނަސް އެޑްމިނިސްޓްރޭޝަން / ޕަބްލިކް އެޑްމިނިސްޓްރޭޝަން ދާއިރާގެ ތަޢުލީމީ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލްކޮށްފައިވުމާއެކު، ހިއުމަން ރިސޯސް ދާއިރާއިން މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 03 މާރިޗު 2020 ވާ އަންގާރަ ދުވަހުގެ 13:00 ގެ ކުރިން، މިނިސްޓްރީ އޮފް ހޯމްއެފެއާޒު އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް[email protected] މެދުވެރިކޮށްވެސް ބަލައި ގަނެވޭނެއެވެ.\nޕްރެކްޓިކަލް / އިމްތިހާނާއި، އިންޓަވިއުއާއެކު ޕްރެޒެންޓޭޝަން އޮންނާނެ ތަނާއި، މުއްދަތު:\nމި މަޤާމަށް މީހަކު ހޮވުމަށް ބޭއްވޭ ޕްރެކްޓިކަލް / އިމްތިހާނާއި އިންޓަވިއުއާއެކު ޕްރެޒެންޓޭޝަން އޮންނާނީ، 2020 މާރިޗު 15 އާއި 25 އާ ދެމެދުގެ ތާރީޚެއްގައި، މިނިސްޓްރީ އޮފް ހޯމްއެފެއާޒުގައެވެ.


Apple in Google ah rahdhu dheefi\nގޫގުލްއިން ހެދި ދިރާސާއެއްގައި އެޕަލްގެ ފޯނުތައް ހެކް ކޮށްގެން އެޖެންސީއަކުން މެސެޖާއި ފޮޓޯތައް ބަލަމުންދާ ކަމަށް ބުނެ ތައްޔާރުކުރި ރިޕޯޓުގައި، އެ މައްސަލަ ހައްލު ކޮށްފައިވާ ކަމުގެ ވާހަކަ ހިމަނާފައި ނުވުމުން އެކަމާ ހިތްހަމަ ނުޖެހިގެން އެޕަލް އިން ވާހަކަ ދައްކައިފި އެވެ.\nއެޕަލް ކުންފުނި ނެރުނު ބަޔާނެއްގައި ބުނީ، ގޫގުލްގެ އިން އާންމު ކުރި ރިޕޯޓާއި ގުޅިގެން، އެޕަލްގެ ވަރަށް ގިނަ ކަސްޓަމަރުންގެ ކަންބޮނޑުވުން އެ ކުންފުންޏަށް ލިބިފައިވާ ކަމަށެވެ. އެ ބަޔާނުގައި އިތުރަށް ބުނީ، އެޕަލްގެ ފޯނުތަކުގައި ހުރި ސެކިއުރެޓީ މައްސަލަ ހައްލު ކޮށްފައިވާ ކަމަށެވެ. އަދި ގޫގުލް އިން އެ ރިޕޯޓް ނެރުނީ ސެކިއުރެޓީ މައްސަލަ ހައްލުކޮށްފައި ވަނިކޮށް ކަމަށެވެ.\nގޫގުލް އިން އާންމުކުރި ރިޕޯޓުގައި ވާގޮތުން، ރައްކާތެރި ނޫން ސައިޓުތަކަށް ވަނުމުން ފޯނުގައި ހުންނަ ފޮޓޯ ތަކާއި މެސެޖްތައް އެ ސައިޓު ހިންގާ މީހުންނަށް ލިބެން ހުރެ އެވެ. އަދި އެކަހަލަ އެތަކެއް ސައިޓުތަކެއް ހުންނާތީ އެ ސައިޓުތަކަކީ ސީދާ އެޕަލްގެ ފޯނުތަކަށް އަމާޒު ކޮށްގެން ހިންގާ ސައިޓުތަކެއް ނޫން ކަމަށްވެސް ބަޔާނުގައި ބުނެފައި ވެއެވެ. އަދި އެފަދަ ސައިޓުތަށް ހިންގަނީ ދެ މަހެއްހާ ދުވަސް ވަންދެން ކަމަށް ވެސް އެޕަލް އިން ބުންޏެވެ.\nބަޔާނުގައި އިތުރަށް ބުނީ، އެޕަލް އިން އަބަދުވެސް މަސައްކަތް ކުރަނީ ފޯނުގައި ހުންނަ ކަސްޓަމަރުންގެ މައުލޫމާތުގެ ސިއްރުތައް ހިފަހައްޓަން ކަމަށެވެ. އަދި އެކަމަށް ބޭނުންވާ އަޕްޑޭޓްތައް ދޭތެރެއިން ފޯނުތަކަށް ފޮނުވާ ކަަމަށެވެ. ގޫގުލްއިން އެޕަލްގެ ފޯނުތަކުގައި ސެކިއުރެޓީ މައްސަލައެއް ހުންނަ ކަމަށް ބުނެ ރިޕޯޓް އެކުންފުނީގެ އާ ފޯނުތަށް ލޯންޗުކުރަން އުޅެނިކޮށެވެ.\nއެޕަލް އިން އަންގާރު ދުވަހު ލޯންޗު ކުރަނީ އައިފޯން 11 ޕްރޯ، އައިފޯން 11 ޕްރޯ މެކްސް އަދި އައިފޯން 11 އެވެ. މި ފޯނުތަކުގެ އަގު އާންމު ކުރަނީ އެ ރަސްމިއްޔާތުގެ ތެރެއިންނެވެ.\nއާ ފޯނު ލޯންޗު ކުރުމަށް މަދު ދުވަސްތަކަކަށް ވެފައި ވަނިކޮށް، އެފަދަ ރިޕޯޓެއް ގޫގުލްއިން އާންމު ކުރިޔަސް އެކަމާ ކަންބޮޑުނުވާ ކަމަށް ވެސް އެޕަލް އިން ވަނީ ބުނެފަ އެވެ.


Addu in India himaayai hoadhaneetha?\nއައްޑޫ އިން އިންޑިއާ ހިމާޔަތް ހޯދަނީތަ؟\nއިންޑިއާ އާއި ރާއްޖޭގެ ވެރިން\nމި ވާހަކަ އެކި ގޮތްގޮތަށް އިވޭތާ ދުވަސްކޮޅެއް ވެއްޖެ އެވެ. އެކަމަކު ކަމުގެ ބޮޑުކަމާއި ސީރިއަސްކަމުން މިކަމާ ބެހޭ ގޮތުން އަކުރެއް އަޅާލަން ނުކެރިފައި ހުރުމަށް ފަހު އިތުރު މައުލޫމާތާއި އިތުރު މަންޒަރުތަކާ އެކު ކޮންމެވެސް ވާހަކައެއް ދައްކާލެވޭ ވަރުވެއްޖެ ކަމަށް ހީވާތީ ހުލާސާއެއް ކޮށްލާނަމެެވެ.\n"ދެކުނު މަހާސިންތާ" އިން ފަށާނަމެވެ. މައިގަނޑު ގޮތެއްގައި، އިގްތިސާދީ ގޮތުން ކައުންސިލްތަކަށް ބާރުވެރިވެރިކަން ހޯދުމާބެހޭ ގޮތުން މަޝްވަރާކޮށް "ތޫނޑު އެއްބަސްވުން" ގެ ނަމުގައި އެއްބަސްވުމެއް ވެސް ގާއިމުކުރި އެވެ. މި މަޝްވަރާތައް ކުރިއަށް ގެންދިޔައީ އެންމެ ދެކުނުގެ ހަތަރު އަތޮޅު ކަމަށްވާ ގއ، ގދ، ޏ އަދި ސ އަތޮޅުގެ ކައުންސިލްތަކުގެ މެދުގަ އެވެ. މި މަޝްވަރާތައް 2014 ވަނަ އަހަރު ފެށުމާ އެކު އެއީ ކުރީގެ ރައީސް މުހައްމަދު ނަޝީދުގެ ވެރިކަން ވެއްޓުމުން އަމިއްލަ ވެރިކަމެއްގެ ސިފަ ޖެއްސުމަށް ދެކުނުގެ އަތޮޅުތަކުން ކުރާ ކަމެއްގެ ގޮތުގައި ވެސް ބަޔަކު ސިފަކުރި އެވެ. ދެކުނުގެ އަތޮޅުތައް ހިމެނޭ ގޮތަށް ވަކި "ސުވާދީބު" ގެ ނަމުގައި ދައުލަތެއް އުފެއްދުމަށް ކުރި ފަދަ ބަޣާވާތެއްގެ ރޫހު ހިމެނޭ ކަމެއްގެ ގޮތުގައި ވެސް ސިފަކުރި އެވެ. އެކަމަކު މަޑުމަޑުން ދިޔައީ މަންޒަރު ބަދަލުވަމުންނެވެ. މިހާ ހިސާބުން އެހެން ކަމެއް ފާހަގަކޮށްލާނަމެވެ. މި މަހާސިންތާގެ ވާހަކަ ތިލަވުމުގެ ކުރިން، އޭގެ ދުވަސްކޮޅެއް ކުރިން އިންޑިއާ އިން ރާއްޖެ އަށް ކަނޑައެޅި ސަފީރު ރަޖީވް ޝަހާރޭ އައްޑުއަށް ވަޑައިގެން އައްޑޫ ސިޓީ ކައުންސިލާ ބައްދަލުކުރެއްވި އެވެ. އެއީ 2013 ވަނަ އަހަރުގެ މެއި މަހުގެ ތެރޭގަ އެވެ.\nކައުންސިލްތަކަށް ބާރުވެރިކަން ހޯދުމަށް ބޭއްވި މަހާސިންތާގެ ނަތީޖާއެއް ބޭރަށް މާބޮޑަށް ފެންނަން ނެތް ނަމަވެސް އައްޑޫ ގެސްޓްހައުސް ވެންޗާއެއްގެ ވާހަކަ ދެން އިވެން ފެށި އެވެ. އައްޑޫ ސިޓީ ކައުންސިލުން ހިންގާ މި މަޝްރޫއުގެ މައްސަލާގައި އެ ކައުންސިލާއި ސަރުކާރާ ދެމެދު ހިޔާލު ތަފާތުވުންތައް ވެސް އުފެދުނެވެ. އެއީ ސަރުކާރުން ހިންގާ ގެސްޓް ހައުސް އައިލެންޑް މަޝްރޫއެއް ވެސް އޮތުމާ އެކު ސިޔާސަތުގެ ފުށުއެރުމަކާ ހެދި އެވެ. އޭރު ތުންތުންމަތިން ދެކެވުނު ވާހަކަތަކުގައި ބުނަނީ ގެސްޓް ހައުސް ވެންޗާގެ ފަހަތުގައި ވަނީ އިބްރާހިމް ނާސިރު އިންޓަނޭޝަަނަލް އެއާޕޯޓު ހިންގަން ނަޝީދުގެ ވެރިކަމުގައި ހަވާލުކުރި އިންޑިއާގެ ޖީއެެމްއާރު ކަމަށާއި ސަރުކާރުން ނުރުހިގެން އުޅެނީ އެހެންވެ ކަމަށެވެ. އެކަމަކު މިއީ ހަގީގަތެއް ކަމެެއް ނޭނގެ އެވެ. ނަމަވެސް މިގޮތަށް ޝައްކުކުރާ މީހުންގެ ވާހަކަތަކަށް ބާރު ލިބުނީ ގެސްޓް ހައުސް ވެންޗާ އަށް ކުރިމަތިލި ފަރާތްތަކުގެ ތެރެއިން ފުރަަތަމަ ވެސް ސޮއިކުރީ އިންޑިއާގެ ކުންފުންޏަކާ އެކުގައި ކަމަށް ވުމުންނެވެ.\nސްޓްރެޓެޖިކަލް ގޮތުން މުހިންމު ހިސާބެއްގައި އޮތް އައްޑޫ އަކީ ދުނިޔޭގެ ބާރުތަކުގެ އަސްކަރީ މަގާމަކަށް ހަދަން އަބަދުވެސް ތިބެނީ ބަލަބަލަ އެވެ. އެ ތަން ދޫނުކުރަން އިނގިރޭސިން ވެސް އެހާ ގަދަ ދެއްކީ އެހެންވެ އެވެ. އެހެންވެ އައްޑޫއާ ހެދި ބަޔަކު މޮޔަވަގެން އުޅޭނެހޭ، އެތަން ހޯދަން ބަޔަކު ހީލަތްތެރި ރޭވުމެއް ރާވަފާނެތޯ އެއީ ސުވާލެއް ނޫނެވެ. ގައުމެއްގެ އަމިއްލަ އެދުމާއި އަމިއްލަ މަސްލަހަތު އިސްވުމުން އެހެން ގައުމަކަށް މާ ހެޔޮ އެދޭނެ ކަމަށް ގަބޫލުކުރުމަކީ ދުނިޔެ ދައްކާ ދީފައިވާ މިސާލުތަކަށް ބަލާއިރު ހެޔޮވާނެ ކަމެއް ނޫނެވެ.\nދެކުނު މަހާސިންތާއެއްގެ ވާހަކައާ އެކު "ޔުނައިޓެޑް ސުވާދީބް އައިލެންޑްސް"ގެ ދިދަ އައްޑޫގެ ގެއެއްގައި ނެގި މައްސަލައަކާއި ދެކުނު އެހެން ރަށެއްގައި ވެސް އެ ދިދަ ނެގި މައްސަލައެއް ޖެހުނެވެ. އެކަމަކު މީޑިއާ އަށް މިކަން އެހާ ބޮޑަށް ތިލައެއް ނުވެ އެވެ. މި ހުރިހާ ކަމެއް ވެސް ހިނގަމުން ދިޔައީ ސިޔާސީ ހަލަބޮލިކަމެއްގެ ތެރޭގައި ވަނިކޮށެވެ. އަވަށްޓެރި އިންޑިއާއާ ވެސް އޮތީ މައްސަލަ ޖެހި މޫނު ކެނޑިފަ އެވެ. ރާއްޖެ ޗައިނާއާ ގާތްވަމުން ދާތީ އިންޑިއާ އޮތީ ދަތް ބާރުވެފަ އެވެ. ބިޔަ މަޝްރޫއުތަކުގައި ޗައިނާގެ އެހީ ހިފެހެއްޓުމެއް ނެތި ރާއްޖެ އަށް ދޭނެ ކަމުގެ ވާހަކަތަކާ އެކު އިންޑިއާ އިން ވިސްނަމުން ދިޔައީ އަދި މިހާރުވެސް ވިސްނަމުން ދަނީ ރާއްޖެ އިން އިންޑިއާގެ ނުފޫޒު ކުޑަ ނުވެ ހިފެހެއްޓޭނެ ގޮތަކަށެވެ. ޗައިނާގެ ފައި ހަރުކޮށްލެވޭނެ ތަންކޮޅެއް ރާއްޖެ އިން ހޯދޭތޯ ބަަލަމުން ދާއިރު އިންޑިއާގެ ހާސްކަން ބޮޑުވީ ދިވެހި ސަރުކާރާ އެކު ކުރިން އޮތް ގުޅުން ނެތުމުންނެވެ. އެހެންވެ އިންޑިއާ އަށް ޖެހިފައި އޮތީ އެހެން އުކުޅެއް ހޯދުމަށެވެ.\nއައްޑޫ ސިޓީ ކައުންސިލުން ހިންގަން ބޭނުންވާ ބޮޑެތި މަޝްރޫއުތަކަށް އިންޑިއާ ކުންފުނިތަކުގެ ޝައުގުވެރިކަން ފާޅުކުރާ ވާހަކަ އިވެން ފެށި އެވެ. މިކަމުގައި ފާހަގަކޮށްލަން ޖެހެނީ ކައުންސިލާއި ސަރުކާރާ ހިޔާލު ތަފާތުވާ މަޝްރޫއުތަކުގެ ތެރޭގައި އިންޑިއާގެ ކުންފުނިތަކުގެ ޝާމިލުވުން އިތުރެވެ. އައްޑޫގައި ޒަމާނީ ހޮސްޕިޓަލެއް އެޅުމުގެ މަސައްކަތް ފެށުން ސަރުކާރުން ލަސްކުރާ ކަމަށް ބުނެ ކައުންސިލުން ޝަކުވާކުރުން އިތުރުވެފައި ވަނިކޮށް އެންމެ ފަހުން މިހާރު ވަނީ އިންޑިއާ ހައި ކޮމިޝަނުގެ ވަފުދެއް އައްޑޫއަށް ގޮސް ހޮސްޕިޓަލެއް ހަދިޔާކުރުުމުގެ ވާހަކަ ވެސް ދައްކައިފަ އެވެ. އިންޑިއާ އަސްކަރިއްޔާގެ މަަނަވަރު "ސަންގްރާމް" އިންޑިއާގެ ޑިޕްލޮމޭޓުންނާ އެކު މިދިޔަ މާޗް މަހު އައްޑު އަށް ގޮސް އެ މަނަވަރުގައި ބޭއްވި ހަފުލާއެއްގައި ބުނެފައި ވަނީ އިންޑިއާ އިން އައްޑޫގައި ހޮސްޕިޓަލެއް އަޅައިދޭން ތައްޔާރު ކަމަށެވެ. އެކަން ނުވެގެން މި އުޅެނީ ވެސް ދިވެހި ސަރުކާރާ ހެދިއޭ ބުނާ ފަދަ ގޮތަށް ޑިޕްލޮމޭޓަކު ވިދާޅުވީ މަޑުކޮށްލައިގެން މި ތިބީ ހެލްތު މިނިސްޓްރީގެ ފެހި ސިގްނަލަށް ކަމަށެވެ.\nމި ވާހަކަ ދެކެވިފައި ވަނީ ވެސް އިންޑިއާއާ އައްޑޫއާ ހާއްސަ ގުޅުމެއް އުފެދިފައިވާ ކަމަކާ ގުޅޭ ހަފުލާއެއްގަ އެވެ. އެއީ އިންޑިއާއިން ރާއްޖެ އަށް ހަދިޔާކޮށްފައި އޮންނަ ހެލިކޮޕްޓަރު މަރާމާތަށް އިންޑިއާ އަށް ގެންދަން، އެ ހެލިކޮޕްޓަރު ގެންދިއުމުގެ ކުރިން ބޭއްވި ރަސްމިއްޔާތެކެވެ. މީގެ ކުރިން ވެސް އެ ހެލިކޮޕްޓަރު މަރާމާތަށް ގެންދިޔަ އެވެ. އެއީ އެހާ ބޮޑު ކަަމަކަށް ހަދައިގެން ރަސްމިއްޔާތެއް ބޭއްވިކަމެއް ނޭނގެ އެވެ. މި ހެލިކޮޕްޓަރާ އެކު އިންޑިއާ އިން ފޮނުވި ބޮޑު ޓީމެއް ފުރަތަމަ ދުވަހުން ފެށިގެން އަދިވެސް ތިބެނީ އައްޑޫގަ އެވެ. ފާޑެއްގެ އަސްކަރީ ބޭހެކެވެ.\nމުޅި މަންޒަރަށް ބަލާއިރު ފެންނަނީ އައްޑޫގެ އިގްތިސާދީ ފުދުންތެރިކަމުގެ މުހިންމު ބައިވެރިޔަކަށް އިންޑިއާ ވުމަށް މަސައްކަތްކުރާ ތަނެވެ. އެންމެން އެދޭ ސިއްހީ ހިދުމަތާ އެކު އައްޑޫގެ ރުުހުން ހޯދަން ވެސް މަސައްކަތް ފެށީ އެވެ. އަސްކަރީ ގޮތުން ވެސް ފައި ވިއްދާލުމަށް ވަނީ ބާރުލައިފަ އެވެ. ރާއްޖޭގެ އެހެން އެއްވެސް ހިސާބަކުން ފައި ޖައްސާލަން ތަންކޮޅެއް ނުލިބުނަސް އައްޑޫ އިން ހިޔާވަހިކަމެއް ލިބޭތޯ އިންޑިއާ އިން ބޮޑު ޕްލޭނެއް ހިންގަނީއެއް ނޫންބާވައެވެ؟\nފެން ކުންފުނީގެ ނުފެންނަ ބޮޑު ވިޔަފާރި!\nމި ތިން ވާހަކަ: ފިނި ކުރި ކޮޓަރިއަށް!\nއިންތިހާބު ފަސްކުރުން ބުއްދިވެރިއެއް ނޫން؟


މިއޮފީހުގެ 8 ވަނަ ފަންގިފިލާގައި ކެފެޓީރިޔާއެއް ހަދައި ހިންގުމަށް ކުއްޔަށް ދިނުމަށް\nމިއޮފީހުގެ 8 ވަނަ ފަންގިފިލާގައި ކެފެޓީރިޔާއެއް ހަދައި ހިންގުމަށް ކުއްޔަށް ދިނުމަށް ބޭނުންވެގެން ތިންވަނަ ފަހަރަށް ކުރި ނަންބަރު IUL)14-A3/1/2014/92) އިޢުލާނަށް މަޢުލޫމާތު ސާފުކުރަން އެއްވެސް ފަރާތަކުން ހާޒިރުވެފައިނުވާތީ، އެއިޢުލާނު ބާޠިލުކޮށް އަލުން އިޢުލާނު ކުރަމެވެ.\nވީމާ، މިމަސައްކަތް ކޮށްދިނުމަށް ޝައުޤުވެރިވެވަޑައިގަންނަވާ ފަރާތްތަކުން 14 ސެޕްޓެންބަރު 2014 ވާ އާދީއްތަ ދުވަހުގެ 12:30 އަށް ކަސްޓަމްސްގެ ހެޑްއޮފީހަށް ވަޑައިގެން މަޢުލޫމާތު ސާފުކުރެއްވުމަށްފަހު 18 ސެޕްޓެންބަރު 2014 ވާ ބުރާސްފަތި ދުވަހުގެ 12:30 އަށް ކަސްޓަމްސް ހެޑްއޮފީހަށް ވަޑައިގެން އަންދާސީހިސާބު ހުށަހެޅުއްވުން އެދެމެވެ. އަންދާސީހިސާބު ހުށަހެޅުއްވޭނީ ހަމައެކަނި މަޢުލޫމާތު ސާފުކުރުން އޮންނަ ދުވަހުގެ ކަނޑައެޅިފައިވާ ގަޑީގައި މަޢުލޫމާތު ސާފުކުރާ ފަރާތްތަކަށެވެ.\nނަންބަރު: (IUL)14-A3/1/2014/\t94\nސުންގަޑި: 14 ސެޕްޓެންބަރު 2014 1230


BREAKING: Reethi Beach Resort Gai Alifaan Roavejje - Vaguthu\nރީތި ބީޗު ރިސޯޓުގައި އަލިފާން ރޯވެއްޖެ\nބ. އަތޮޅުގައި ހިންގާ ރީތި ބީޗު ރިސޯޓުގައި އަލިފާނުގެ ހާދިސާއިން ހިނގައިގެން އެމްއެންޑީއެފްއިން ހަރަކާތްތެރިވާން ފަށައިފިއެވެ.\nއެމްއެންޑީއެފްއިން ބުނެފައި ވަނީ މިއަދު 11:00 ހާއިރު، ރީތި ބީޗު ރިސޯޓުގައި އަލިފާން ރޯވެގެން ރިޕޯޓުކޮށްފައިވާ ކަމަށާއި، އެމްއެންޑީއެފް ނޮދާން އޭރިއާ ނައިފަރު ފަޔާ ސްޓޭޝަނުގެ ސިފައިން މިހާރު ދަނީ އަލިފާން ނިންވުމަށް ހަރަކާތްތެރިވަމުން ކަމަށެވެ.\nއެމްއެންޑީއެފްއިން އިތުރަށް ބުނެފައި ވަނީ ރިސޯޓުގެ އިންޖީނު ގެއާއި، ވޯކްޝޮޕްގައި ރޯވުމާއެކު ރިސޯޓުގެ އަލިފާން ނިއްވާ ޓީމުގެ މަސައްކަތުން މިހާރު ކޮންމެވެސް ވަރަކަށް އަލިފާންގަނޑު ކޮންޓްރޯލް ކުރެވިފައިވާ ކަމަށެވެ.\nރީތި ބީޗު ރިސޯޓުން ކުރި ޓްވީޓެއްގައި ބުނެފައި ވަނީ މިހާރު އަލިފާންގަނޑު ނިއްވާލެވިފައިވާ ކަމަށާއި، އެއްވެސް މުއައްޒަަކަށް އަދި ފަތުރުވެރިއަކަށްވެސް އަނިޔާއެއް ވެފައި ނުވާ ކަމަށެވެ. އަދި ރިސޯޓުން ފަތުރުވެރިން ބަދަލުކުރަން ޖެހޭ ނަމަ، އެ ކުންފުނީގެ ރީތި ފަރަށް ގެސްޓުންް ބަދަލުކުރާނެ ކަމަށްވެސް ޓްވީޓްގައިވެއެވެ.\nރިސޯޓުން ބުނެފައި ވަނީ އިންޖީނު ހަލާކުވުމުން ކަރަންޓް ކެނޑިފައިވާ ކަމަށާއި، މިހާރު އަންނަނީ އެ މައްސަލަ ހައްލު ކުރުމަށް މަސައްކަތް ކުރަމުން ކަމަށެވެ.\nޖެނުއަރީ 12, 2019 12:16\nރިސޯޓުތަކުގައި އަލިފާން ރޯކުރާ ސަރުކާރެއް!\nޖެނުއަރީ 12, 2019 12:39\nމީ އަނެއްކާ މޫސުން ފެށުނީތަ އަހަރު ފެށޭހިސާބުގަ އާދަކޮށް މިކަހަލަ ރޯވުންތައް ރޯވޭ ދެން ފެންނާނީ މުވައްޒަފުން ރިސޯޓް ބަދަލުވެ އަގުބޮޑު ސައިކަލާ ކާރުގަ ދަތުރުކުރުމާ އަވަސް އަވަހަށް ވިޔަފާރި ދަތުރު އާއިލާ ގޮވައިގެން ޔޫރަޕަށް ދަތުރުދާތަން ހެހެހެހޭ ފެންނަ ތަންތަން އާކަމެއްނޫން މީވެސް ހަމަ....... ދޯ!\nމިއަދު މެނދުރު 12:30 ގެ ވަގުތެއްގައި ރީތި ބީޗް ރިސޯޓުގެ އިންޖީނުގޭގައި އަލިފާން ރޯވިއިރު މިހާރު އަލިފާން ވަނީ މައިތިރި ކުރެވިފައެވެ. ރިސޯޓުގއި ތިިބި އެއްވެސް މުވައްޒަފަކަށް އދި ފަތުރުވެރިއަކަށް ގެއްލުމެއް ލިބިފއެއް ނުވެއެވެ. އިތުރު މިއުލޫމާތު ހޯދެއްވުމަށް ރީތި ބީޗް ރިސޯޓުގެ ފޭސްބުކް ބައްލަވާލައްވާ. ޟުކުރައްޔާ\nޖެނުއަރީ 12, 2019 13:08\nޖެނުއަރީ 12, 2019 14:08\nއެއީ އިމްރާންގެ ފްލެޓެއް ނޫން، އަޅުގަނޑުގެ ފްލެޓެއް ކަމަށް އިމްރާންގެ އަނބިކަނބަލުން މިއަދު ބުނަނީ އެއީ އިމްރާންގެ މާލީ ބަޔާން ނެރުމަށް ފަހުގައިތޭ ކުދިންނޭ މަމެންގެ ގޯއްޗެކޭ ސަލްޓަންޕާރކް ގޯއްޗަކީ އެއީ މަމެންގެ ކާފަގެ ކާފަގެ ކާފަގެ ކާފަގެ ކާފަގެ ކާފަގެ ދަރިފުޅުގެ ގޯއްޗެކޭ މަމެން އަތުގައި އެބައޮތޭ މަމެންނަށް އެގޯތި ދިން ކަމުގެ ފޭކް ލިޔުން ވެސް އަވަހަށް ދޭން އުޅެގަ އެބިން ކޮޅު މަމެންނަށް އިނގޭތޭ އަވަސް ކުރޭ އަވަސް ކުރަން އުޅެގަ އިނގޭތޭ..\nޖެނުއަރީ 12, 2019 17:09\nމި ސަރުކާރު އޮތްހާ ދުވަހަކު އަހުންގެ އެދުމަކީ ރިސޯރޓް ތަކަށް ބޮޑެތ ބޮދެތި ގެއްލުންވުން ޓޫރިސްޓް އިންޑަސްޓްރީ ހަލާކުވުން ( ސަބަބު ؛ ފާއިތުވެ ދިޔަ ސަރުކާރަށް ޖެއްސުންކޮށް ޓޫރިޒަމް ބޯއިކޮޓް ކުރަން ގޮވާފަ އޮތުން )\nޖެނުއަރީ 13, 2019 04:24\nއަލިފާން ސަރުކާރު އެހެންވެގެން ތަންތަނުގައި އަލިފާން ރޯވަނީ އެހެންސަރުކާރަކުން އަލިފާން ރޯވާތީ ކޮމިސަނެއް ހަދަން އެބަޖެހޭ މިކޮމިސަނުގެ ރައީސަކަށް އިމްރާނު އަދި ނައިބުރައީސަކަށް ވެލަޒިނީ .


Inthihaabu boamathi vefai vanikoh, America ge COVID ge haalthu...\nކޮވިޑް-19: އެމެރިކާގެ ހާލަތު\nއިންތިހާބުގެ ވޯޓު ލުން އޮންނާނީ ނޮވެމްބަރު މަހުގެ3ގައި\nމިހާރު އެޑްމިޓް ކޮށްފައި ތިބި މީހުންގެ އަދަދު 35 އިންސައްތަ އިތުރު\nހޮސްޕިޓަލުތަކުގެ އެނދުތައް ފުރެމުން އަންނަ ކަމަށް ވެސް ރިޕޯޓް ކޮށްފައިވޭ\nކ. މާލެ | 24 އޮކްޓޯބަރ 2020 | ހޮނިހިރު 13:41 | 3,632\nއެމެރިކާއަކީ ހަލުވި ކަމާއި އެކު މި ބަލި ފެތުރޭ އެއް ގައުމު - ރޮއިޓަރސް\nއެމެރިކާގެ ރިޔާސީ އިންތިހާބުގައި ވޯޓު ލާން9ދުވަހަށް ވެފައި ވަނިކޮށް އެމެރިކާގެ ކޮވިޑް-19 ހާލަތު އިތުރަށް ގޯސްވެއްޖެއެވެ.\nއެގޮތުން ހުކުރު ދުވަހަކީ ކޮވިޑް-19 ފެތުރެން ފެށި ފަހުން އެއް ދުވަސް ތެރޭގައި އެމެރިކާއިން އެންމެ ގިނަ ބަޔަކަށް މި ބަލި ޖެހިގެން ރިޕޯޓް ކުރެވުނު ދުވަހެވެ.\nތަފާސް ބަލަހައްޓާ ވޯލްޑްމީޓަރސް.ކޮމް އިން ދައްކާ ގޮތުގައި ހުކުރުދުވަހު އެމެރިކާ 81،210 މީހަކު ވަނީ ކޮވިޑަށް ޕޮޒިޓިވް ވެފައެވެ. މި އަދަދާ އެކު އެ ގައުމުން ޕޮޒިޓިވްވި މީހުންގެ ޖުމްލަ އަދަދުވަނީ އަށް މިލިއަނަށް އަރާފައެވެ. ކުރިން އެމެރިކާގައި އެއް ދުވަސް ތެރޭގައި އެންމެ ގިނަ މީހުން ޕޮޒިޓިވްވެ ރިޕޯޓް ކޮށްފައި ވަނީ ޖުލައި މަހުގެ 16 ވަނަ ދުވަހުއެވެ. އެދުވަހު 77،362 މީހަކު ޕޮޒިޓިވް ވެފައިވެއެވެ.\nއެމެރިކާގެ ކޮވިޑްގެ ހާލަތު ގޯސްވަމުން ދާއިރު ހުކުރު ދުވަހު ބޭއްވި ރިޔާސީ އިންތިހާބުގެ ފަހު ބަހުސްގައި ވާހަކަ ދައްކަވަމުން ޑިމޮކްރެޓިކް ކެންޑިޑޭޓް ޖޯ ބައިޑަން ވަނީ އިތުރު ލޮކްޑައުނަކަށް ގޮސްގެން ވިޔަސް ކޮވިޑްގެ ހާލަތަށް ހައްލެއް ގެނައުމަށް ތައްޔާރަށް ހުންނެވި ކަމަށް ވިދާޅުވެފައެވެ. ނަމަވެސް، މިހާރުގެ ރައީސް ޑޮނަލްޑް ޓްރަމްޕް ވަނީ އެ ކަންކަމާ ދެކޮޅު ހައްދަވާފައެވެ.\nއެމެރިކާއިން ކޮވިޑް-19 އަށް ޕޮޒިޓިވްވާ މީހުންގެ އަދަދު އިތުރު ވަމުން އަންނައިރު އެމެރިކާގެ ހޮސްޕިޓަލްތަކުގެ ޖާގަތައް ވެސް އަންނަނީ މިހާރު ފުރެމުންނެވެ. ރިޕޯޓްތައް ބުނާ ގޮތުގައި ބައެއް ހޮސްޕިޓަލްތަކުގެ ބެޑް ކެޕޭސިޓީގެ 90 އިންސައްތަ ވަނީ ފުރިފައެވެ. އެގޮތުން އޮކްޓޯބަރ މަހުގެ ކުރީކޮޅާ އަޅާ ބަލާއިރު ހޮސްޕިޓަލްގައި އެޑްމިޓް ކޮށްފައި ތިބި މީހުންގެ އަދަދަށް ވުރެ މިހާރު އެޑްމިޓް ކޮށްފައި ތިބި މީހުންގެ އަދަދު 35 އިންސައްތަ އިތުރެވެ.\nއެކްސިޑެންޓެއްގައި އަނިޔާވި ޒުވާން އަންހެނަކު މަރުވެއްޖެ


ކުޑަ ދެ ކުއްޖަކު، އުމުރާ ނުގުޅޭ އަމަލެއް ހިންގާ މަންޒަރު ވީޑިއޯކޮށް ސޯޝަލް މީޑިއާގައި އާއްމުކުރި މީހަކު ދެނެގަތުމުގެ މަސައްކަތް ކުރަމުން އަންނަ ކަަމަށް ފުލުހުން މިއަދު ބުނެފި އެވެ.\nFebruary 08, 2020 123\nދެ އަހަރުގެ ކުއްޖަކު ރޭގަނޑު އެކަނި މަގުމަތީގައި\nއުމުރުން އެންމެ ދެ އަހަރުގެ ކުއްޖަކު މިރޭ މަޖީދީމަގުގައި އެކަނި އުޅެނިކޮށް ފުލުހުންގެ ހިމާޔަތަށް ގެންގޮސް އާއިލާ އަށް އެކަން އަންގައިފި އެވެ.\nފުލުހުންގެ ސްޕީޑް ލަސް، ޖެންޑާގައި މައުލޫމާތު މަދު!\nކުޑަކުދިންނަށް ކުރާ ގޯނާތަކުގައި ފުލުހުންގެ ތަހުގީގު އެތައް ދުވަހެއް ވާއިރު ވެސް ނުނިމޭ ކަމާއި، ޖެންޑާ މިނިސްޓްރީއަށް ފޮނުވާ ބައެއް ކޭސްތަކުގެ މައުލޫމާތު އެކަށީގެންވާ ގޮތަށް...\nދެކުނުގެ ރަށެއްގައި އުމުރުން ފަސް އަހަރުގެ ކުއްޖަކަށް ޖިންސީ ގޯނާކުރި މައްސަލައެއް ބަލަން ފަށައިފި އެވެ.


Kashmir gai hamanujehun ithuru vany, leaderun gey bandhugai – adduLIVE\nLast Updated: November 19, 10:10\nކަޝްމީރުގައި ހަމަނުޖެހުން އިތުރުވަނީ، ލީޑަރުން ގޭބަންދުގައި\nAug 05, 2019, 09:41 އަމީރާ\nމިދިޔަ ހަފްތާގައި، އިންޑިއާއިން ބަލަހައްޓާ ކަޝްމީރުގެ ސަރަހައްދުގައި ތިބި ފަތުރުވެރިންނާއި އަޅުކަން ކުރަން ގޮސް ތިބި މީހުން އެސަރަހައްދު ދޫކޮށް ދިއުމަށް އެ ސަރަހައްދު ބަލަހައްޓާ ފަރާތްތަކުން ވަނީ އަންގާފައެވެ. އެފަރާތްތަކުން ބުނެފައި ވަނީ މިއީ މިދުވަސްކޮޅު ކަޝްމީރުގެ ފައްޅިއަކަށް ހަމަލާ ދީފާނެކަމަށް ބެލެވޭތީއެވެ.\nކަޝްމީރުގައި މިވަގުތު ތިބި މީހުން ތިބީ ބިރުވެރިކަމެއްގެ ތެރޭގައެވެ. އިންޓަނެޓާއި ސޯޝަލް މީޑިއާ ވަނީ ވަރަށް ބޮޑަށް ކޮންޓްރޯލް ކުރެވިފައެވެ. އަދި ހޯމަ ދުވަހުގެ ވަގުތެއްގައި ކަޝްމީރުގެ ކުރީގެ ދެ ޗީފް މިނިސްޓަރުން ކަމަށްވާ އޮމަރު އަބްދުﷲ އާއި މެހެބޫބާ މުފްތީ ވަނީ ގޭބަންދުކޮށްފައެވެ.\nމިކަމާ ގުޅިގެން ރަސްމީ ސިފައެއްގައި އެއްވެސް މައުލޫމާތެއް ލިބިފައި ނުވާއިރު، ބެލެވޭ ގޮތުގައި ދިއްލީއިން ދަނީ ކަޝްމީރަށް ޚާއްސަކޮށްފައިވާ ޤަވައިދެއް އުވާލުމަށް މަސައްކަތް ކުރަމުންނެވެ. މި ޤަވައިދުގެ ދަށުން ކަޝްމީރުގައި ރަށްވެހިވެގެން އުޅޭ މީހަކަށް މެނުވީ ކަޝްމީރުން ބިމެއް ނުގަނެވޭނެއެވެ. މީގެ ކުރިން ކަޝްމީރުގެ އެކި ލީޑަރުން ވަނީ މި ޤަވައިދު އުވާނުލުމަށާއި، އުވާލައިފިނަމަ ލިބިދާނެ ގެއްލުންތަކާ ބެހޭގޮތުން ބަޔާނެއް ނެރެފައެވެ.\nއިންޑިއާގެ މައި ޕާޓީ ކަމަށްވާ ބީޖޭޕީގެ މެނިފެސްޓޯގައިވަނީ އެ ޤައުމުގެ ޤާނޫނުގެ 35ވަނަ މާއްދާގެ އޭ އިން ކަނޑައަޅާފައިވާ މި ޤަވައިދު އުވާލަން މަސައްކަތް ކުރާނެކަމަށް ބުނެފައެވެ. ބެލެވޭ ގޮތުގައި މީގެ ސަބަބުން އިންޑިއާ އާއި ޕާކިސްތާނާއި ދެމެދު މިހާރު އޮތް ގުޅުން އިތުރަށް ހީނަރު ވުން އެކަށީގެންވެއެވެ.\nކަމާ ބެހޭ ފަރާތްތަކުން ކަޝްމީރުން މީހުން ނިކުތުމަށް އިލްތިމާސް ކޮށްފައިވީނަމަވެސް، އަދި މިހާތަނަށް ކަޝްމީރުގެ ދެ ޤައުމުން ބަލަހައްޓާ ސަރަހައްދު ގުޅޭ ހިސާބުގައިވެސް އެއްވެސް ހަމަނުޖެހުމެއް ހިނގާފައިނުވެއެވެ. ނަމަވެސް އިންޑިއާ އިން ދަނީ ޕާކިސްތާނުން ހަނގުރާމަވެރިންނަށް ބާރުތައް ދޭކަމުގެ ތުހުމަތުތައް ކުރަމުންނެވެ.\nއިންޑިއާގެ ސަރަހައްދުގައި ވާ ކަޝްމީރުގެ ބައިގައި އެޤައުމުން އިއުލާނުކުރި ނުރައްކަލުގެ ހާލަތުގެ ސަބަބުން އެތައް ބަޔަކުވަނީ ޕެޓްރޯލް ޝެޑުތަކާއި، އޭޓީއެމްތަކުގެ އިތުރުން ސުޕަމާރކެޓްތަކުގައި ކިއު ހަދާފައެވެ. އެންމެ ފަހުން މިފަދަ ނުރައްކަލުގެ ހާލަތެއް އެސަރަހައްދުގައި އިއުލާން ކުރެވުނީ 2016 ގައެވެ. އެއީ މަޝްހޫރު ސަރުކާރާއި ދެކޮޅު ލީޑަރަކު މަރާލުމާއި ގުޅިގެން ރައްޔިތުން މަގުތަކަށް ނިކުމެ މުޒާހަރާ ކުރުމުގެ ސަބަބުންނެވެ. އެ ހާދިސާގައި އެތައް ބަޔަކު ވަނީ މަރުވެފައެވެ.


Dhaandhoo in positive vi meehunge adhadhu hayakah! | Jazeera\tދާންދޫއިން ޕޮޒިޓިވްވި މީހުންގެ އަދަދު ހަޔަކަށް! - Jazeera\nދާންދޫއިން ޕޮޒިޓިވްވި މީހުންގެ އަދަދު ހަޔަކަށް!\nމުޙައްމަދު އަފްޒަލް January 16, 2021 156 views0\nގއ.ދާންދޫއިން ކޮވިޑް-19 އަށް އިތުރު ހަތަރު މީހަކު ޕޮޒިޓިވްވެ ޖުމްލަ އެ ރަށުން ޕޮޒިޓިވްވީ މީހުންގެ އަދަދު ހަޔަކަށް އަރައިފިއެވެ.\nޖަޒީރާއަށް މައުލޫމާތު ދެއްވަމުން ގއ.ދާންދޫ ކައުންސިލްގެ ރައީސް އިސްމާއިލް މުހައްމަދު ވިދާޅުވީ، ދާންދޫއިން އެންމެ ފުރަތަމަ ޕޮޒިޓިވްވެފައިވަނީ2މީހުންކަމަށެވެ. އެއީ 20 އަހަރުގެ އަންހެނަކާއި9އަހަރުގެ އަންހެން ކުއްޖެކެވެ.\nމިއަދު ޕޮޒިޓިވްވި4މީހުންގެ ތެރެއިން އެކަކަކީ9އަހަރުގެ ކުއްޖާއާ ޑައިރެކްޓް ކޮންޓެކްޓްވި9އަހަރުގެ ކުއްޖެކެވެ. އަނެއް ތިން މީހުންނަކީ 20 އަހަރުގެ އަންހެންމީހާ އާއެކު "ކޮއިމަލާ-4" ފެރީގައި ދަތުރުކުރި3މީހުންނެވެ. މައުލޫމާތު ލިބިފައިވާ ގޮތުގައި، 20 އަހަރުގެ އަންހެން މީހާ ދަތުރުކޮށްފައިވަނީ ބޭސްފަރުވާއަށް ގއ.ވިލިނގިއްޔަށެވެ.\nއޭނާއާ ކޮންޓެކްޓްވި މީހުންގެ ތެރެއިން ޕޮޒިޓިވްވެފައިވާ ތިން މީހުންނަކީ އުމުރުން 11 އަހަރުގެ ކުއްޖަކާއި، 41 އަހަރުގެ އަންހެނަކާއި 66 އަހަރުގެ އަންހެނެކެވެ.\nމި އެންމެންގެ ހާލު ރަނގަޅު ނަމަވެސް، އުމުރުން 66 އަހަރުގެ އަންހެން މީހާއަކީ ހައި ރިސްކް މީހަކަށްވާތީ އޭނާ ގއ.ވިލިނގިލި ކޮވިޑް ފެސިލިޓީއަށް ބަދަލުކުރުމުގެ މަސައްކަތް ކުރަމުން އަންނަ ކަމަށް އިސްމާއިލް މުހައްމަދުވަނީ ވިދާޅުވެފައެވެ. އެގޮތުން، އޭނާ މާދަން ފެސިލިޓީއަށް ގެންދެވޭނެކަމަށް އިސްމާއިލް މުހައްމަދު ވިދާޅުވިއެވެ.\nގއ.ދެއްވަދޫ ކްލަސްޓަރ އާ ގުޅުންހުރި ކޭސްތައް ފެނުމާއި ގުޅިގެން ގއ.ދާންދޫވަނީ މޮނިޓަރިންގެ ހާލަތަށްވެސް ލާފައެވެ. މި ރަށަށް އަރާ ފޭބުން މިހާރު ވަނީ މަނާކޮށްފައެވެ.


FIFA in hovaa aharuge molhu kulhuntheri akah Lewandowski - vNews.mv\nފީފާ ދަ ބެސްޓް އެވޯޑުގެ ޓްރޮފީ އާއިއެކު ލެވަންޑޮސްކީ- ފޮޓޯ:- ގެޓީ އިމޭޖަސް\nފީފާ އިން ހޮވާ އަހަރުގެ މޮޅު ކުޅުންތެރިއަކަށް ލެވަންޑޮސްކީ\nއައްފާން މުހައްމަދު 18 January 2022, 02:55\nދުނިޔޭގެ ފުޓުބޯޅައިގެ މައި ޖަމިއްޔާ ފީފާ އިން ކޮންމެ އަހަރަކުވެސް ހޮވާ، އަހަރުގެ އެންމެ މޮޅު ފުޓުބޯޅަ ކުޅުންތެރިޔާއަށްދޭ "ފީފާ ދަ ބެސްޓް މެންސް ޕްލެޔަރ އޮފްދި އިޔަރ 2021"ގެ އެވޯޑް، ބަޔާން މިއުނިކާއި ޕޮލެންޑުގެ ތަރި ރޮބާޓް ލެވަންޑޮސްކީ ހޯދައިފިއެވެ.\nމިއީ މި އެވޯޑު ދޭން ފެށިފަހުން ލެވަންޑޮސްކީ މިއެވޯޑް ހޯދި ދެވަނަ ފަހަރެވެ. 2020 ވަނަ އަހަރުވެސް މި ޝަރަފްވެރި އެވޯޑު ހާސިލްކުރީ ލެވަންޑޮސްކީ އެވެ.\nއުމުރުން 33 އަހަރުގެ ތަޖުރިބާކާރު ފޯވާޑް މި އެވޯޑު ހޯދިއިރު 2021 ވަނަ އަހަރު އޭނާ ވަނީ ކުލަބަށާއި ގައުމީ ޓީމަށް ޖުމްލަ 69 ލަނޑު ކާމިޔާބު ކޮށްދީފައެވެ. މީގެތެރެއިން 43 ލަނޑަކީ ބުންޑަސްލީގާގައި ބަޔާން އަށް ލެވަންޑޮސްކީ ކާމިޔާބުކުރި ލަނޑުތަކެކެވެ. މިލަނޑުތައް އޭނާ ކާމިޔާބު ކޮށްފައިވަނީ ޖުމްލަ 34 ލީގު މެޗުންނެވެ. މިލަނޑުތަކާއެކު ލެވަންޑޮސްކީ ވަނީ 49 އަހަރު ވަންދެން ގާޑް މުލާ ހިފެހެއްޓި، އެއް އަހަރުތެރޭ ބުންޑަސްލީގާގައި އެންމެ ގިނަ ލަނޑު ކާމިޔާބު ކުރި ކުޅުންތެރިޔާގެ ރެކޯޑުވެސް މުގުރާލާފައެވެ.\nލެވަންޑޮސްކީ މިއެވޯޑް ކާމިޔާބުކުރީ ލިވަޕޫލަށް ކުޅެމުން އަންނަ މިސްރުގެ ތަރި މުހައްމަދު ސަލާހް އާއި ދުނިޔޭގައި އުފެދުނު އެންމެ މޮޅު އެއް ފުޓުބޯޅަ ކުޅުންތެރިޔާ، ޕީއެސްޖީ އާއި އާޖެންޓީނާގެ ތަރި ލިއޮނެލް މެސީ ފަހަތަށް ޖައްސާލުމަށްފަހުއެވެ.\nއަހަރުގެ އެންމެ މޮޅު ކޯޗް- ފޮޓޯ:- ގެޓީ އިމޭޖަސް\nފީފާ އިން ހޮވި 2021 ވަނައަހަރުގެ އެންމެ މޮޅު ކޯޗަކަށް ހޮވިފައިވަނީ ޗެލްސީގެ ކޯޗް، ތޯމަސް ޓުޗޭލް އެވެ.\nޓުޗޭލް ވަނީ ފާއިތުވީ ސީޒަނުގައި، ޓީމާއި ހަވާލުވިތާ މަދު ދުވަސްކޮޅެއްގެ ތެރޭގައި ޗެލްސީ އާއިއެކު ޔޫރަޕުގެ އެންމެ ޝަރަފުވެރި ކުލަބު ފުޓުބޯޅަ މުބާރާތް ކަމުގައިވާ ޔޫއެފާ ޗެމްޕިއަންސްލީގު ކާމިޔާބު ކޮށްފައެވެ.\n2018 ވަނަ އަހަރުގެ މެއި މަހުން ފެށިގެން 2020 ވަނަ އަހަރުގެ ފަހުކޮޅާއި ހަމައަށް ފްރާންސްގެ ގަދަބާރު ޕީއެސްޖީ އަށް ކޯޗުކަން ކޮށްދިނުމަށްފަހު، 2021 ވަނަ އަހަރުގެ ޖެނުއަރީ މަހުގެ 26 ވަނަ ދުވަހު ޗެލްސީގެ ހެޑް ކޯޗުގެ ޒިންމާ އާއި ހަވާލުވި ޓުޗޭލް ވަނީ ޗެލްސީ އަށް މަދު ދުވަސްކޮޅެއްގެ ތެރޭގައި ބޮޑެތި ކުރިއެރުންތަކެއް ގެނެސްދީފައެވެ.\nއަހަރުގެ އެންމެ މޮޅު އަންހެން ފުޓުބޯޅަ ކުޅުންތެރިޔާ- ފޮޓޯ:- ގެޓީ އިމޭޖަސް\nމީގެއިތުރުން "ފީފާ ދަބެސްޓް ވިމެންސް ޕްލެޔަރ އޮފްދަ އިޔަރ 2021" އެވޯޑް ހާސިލްކޮށްފައިވަނީ ބާސެލޯނާގެ ކެޕްޓަން އެލެކްސިއާ ޕުޓެއްޔާސް އެވެ.\nއުމުރުން 27 އަހަރުގެ ސްޕެއިން މިޑްފީލްޑަރު ޕުޓެއްޔާސް ވަނީ ހުސްވި 2021 ވަނަ އަހަރުގެ ނޮވެމްބަރު މަހުދިން ބެލަންޑޯ އެވޯޑުވެސް ހާސިލްކޮށްފައެވެ.\nޕުތެއްޔާސްގެ ބޮޑު ހިއްސާއަކާއިއެކު ބާސެލޯނާއިން ވަނީ ޑޮމެސްޓިކް މުބާރާތްތަކުގެ ދެ ތަށްޓާއި ފުރަތަމަ ފަހަރަށް ބޭއްވި ވިމެންސް ޗެމްޕިއަންސް ލީގުގެ ތަށިވެސް ފާއިތުވީ ސީޒަނުގައި އުފުލާލާފައެވެ.\nޕުޓެއްޔާސް މިއެވޯޑް ހާސިލްކޮށްފައިވަނީ އޭނާ އާއި އެއް ޓީމަކަށް ކުޅޭ ޖެންނީ ހާމޯސޯ އާއި ޗެލްސީގެ ސޭމްގެ މައްޗަށް ކުރިހޯދައިގެންނެވެ.\nޕުޓެއްޔާސް ވަނީ 2021 ވަނަ އަހަރު ޔޫއެފާ ވިމެންސް ޕްލެޔަރ އޮފްދަ އިޔަރގެ އެވޯޑާއި ސްޕެއިންގެ ގައުމީ ޓީމުގެ އެންމެ މޮޅު ކުޅުންތެރިޔާގެ މަގާމުގެ އިތުރުން ގާޑިއަން އިން ހޮވި އެންމެމޮޅު 100 ކުޅުންތެރިންގެ ލިސްޓުގައިވެސް ހިމެނިފައެވެ.\nފީފާ ފީފާ ދަ ބެސްޓް އެވޯޑް ލެވަންޑޮސްކީ ކުޅިވަރު


ޑީއާރުޕީން ބޭނުންވަނީ މަޖިލީހުގެ ރައީސް ޢަބްދުﷲ ޝާހިދު ސިޔާސީ ގޮތުން ކަތިލަން – ޠޯރިޤް – Maldivian Democratic Party\nޑީއާރުޕީން ބޭނުންވަނީ މަޖިލީހުގެ ރައީސް ޢަބްދުﷲ ޝާހިދު ސިޔާސީ ގޮތުން ކަތިލަން – ޠޯރިޤް\nއިންތިޤާލީ މަރުހަލާގެ ސުންގަޑި ހަމަވިއިރު، އެ މަރުހަލާ ނިމެންވާއިރަށް ކޮންމެހެން ކުރުން ޤާނޫނު އަސާސީން ލާޒިމްކުރާ ކަންތައްތައް އިދިކޮޅު ފަރާތްތަކުގެ އަޣްލަބިއްޔަތު އޮންނަ މަޖިލީހުން ނިންމާފައި ނުވަނީ މަޖިލީހުގެ ރައީސް ޢަބްދުﷲ ޝާހިދު ކަތިލަން ކަމަށް އެމްޑީޕީގެ ޕާލަމެންޓްރީ ގްރޫޕްގެ މެންބަރު އަދި މަނަދޫ ދާއިރާގެ މެންބަރު މުޙައްމަދު ޠޯރިޤް ވިދާޅުވެއްޖެއެވެ.\nއެމްޑީޕީ އޮފީހުގައި މިއަދު މެންދުރުފަހު ބޭއްވި ނޫސްކޮންފަރެންސް އެއްގައި ޠޯރިޤް ވިދާޅުވީ ޢާއިލީގޮތުންނާއި، ސިޔާސީ ގޮތުން ޑީއާރުޕީގެ ތެރޭގައި ޢަބްދުﷲ ޝާހިދު ބާރު ގަދަވަމުންދާތީ ޑީއާރުޕީން ބޭނުންވަނީ ސިޔާސީ ގޮތުން ޢަބްދުﷲ ޝާހިދުގެ ބާރުކަނޑުވާލަން ކަމަށެވެ.\nމި ނޫސް ކޮންފަރެންސްގައި ވާހަކަދެއްކެވި ބޭފުޅުން ވިދާޅުވީ ރައްޔިތުންގެ މަޖިލީހުން ކުރަން ހުރި ކަންތައްތައް ސުންގަޑިއަށް ނުނިމުމުން، މަޖިލިސް ފެއިލްވެފައިވާކަމަށް ޢަބްދުﷲ ޝާހިދުވެސް އެއްބަސްވެފައިވާ ކަމަށެވެ.\nމިނޫސް ކޮންފަރެންސްގައި އެމްޑީޕީގެ ޕާލަމެންޓްރީ ގްރޫޕްގެ ރައީސް މޫސާ މަނިކު ވިދާޅުވީ، އުއްތަމަ ފަނޑިޔާރަކު އައްޔަންކުރުމުގެ ކަންތައް ނުނިންމައި މަޖިލިސް ކުރިޔަށް ނުގެންދެވޭނޭ ކަމަށެވެ. އަދި ސްޕްރީމް ކޯޓް އުފައްދަން ކުރެވެންހުރި ހުރިހާ ކަމެއް ކުރުމަށް އެމްޑީޕީން ތައްޔާރަށް އޮތްކަމަށާއި، އިންތިޤާލީ މަރުހަލާ ނިމުނު އިރު މިފަދަ ޤާނޫނީ މައްސަލަތަކެއް ކުރިމަތިމިވީ މަޖިލީހުގެ ރައީސްގެ ސަބަބުން ކަމަށް މޫސަ ވިދާޅުވިއެވެ.


ޕީޕީއެމްގެ ކައުންސިލް މެމްބަރުކަމުން އިބްރާހިމް ޔޫސުފް ފުޅު އޮޓޮމެޓިކުން ވަކިވިކަން އަންގައިފި – Dhuvas Online\nޕީޕީއެމްގެ ކައުންސިލް މެމްބަރުކަމުން އިބްރާހިމް ޔޫސުފް ފުޅު އޮޓޮމެޓިކުން ވަކިވިކަން އަންގައިފި\nވެރިކަންކުރާ ޕާޓީ، ޕީޕީއެމްގެ ކައުންސިލް މެމްބަރު ކަމުންނާއި ޕާޓީގެ ޒުވާނުންގެ ގޮފީގެ ރައީސް ކަމުން އިބްރާހިމް ޔޫސުފް ފުޅު ވަކިވިކަން އެ ޕާޓީ އިން އޭނާ އަށް އަންގައިފި އެވެ.\nއެކަން އޭނާއަށް އަންގާފައިވަނީ ރައީސް މައުމޫން ސޮއިކޮށް މިއަދު ފޮނުވާފައިވާ ސިޓީއެއްގަ އެވެ.\nއެ ސިޓީގައި ރައީސް މައުމޫން ވިދާޅުވެފައިވަނީ ޕާޓީގެ ޒުވާނުންގެ ހަރާތުގައި ހިމެނޭ މެމްބަރުންނަކީ މީލާދީ ގޮތުން 31 އަހަރު ނުފުރޭ މެމްބަރުންގެ މައްޗަށް އެކުލެވޭ ހަރަކާތެއް ކަމުގައި ޕާޓީގެ އަސާސީ ގަވާއިދުގެ 25 ވަނަ މާއްދާގެ (ހ)ގައި ބުނެފައިވާކަމަށެވެ.\n“މަނިކުފާނު އުފަންވި ތާރީހަކީ 19 މެއި 1985 ކަމަށް ވާތީ، މަނިކުފާނަށް މިހާރު ވަނީ އުމުރުން 31 އަހަރު ފުރިފައެވެ. ވީމާ އަސާސީ ގަވާއިދު ބުނާގޮތުން، މަނިކުފާނަކީ މިހާރު ޒުވާނުންގެ ހަރަކާތުގައި ހިމެނޭ މެމްބަރެއް ނޫނެވެ. އެހެންކަމުން މަނިކުފާނު މިހާރު ޒުވާނުންގެ ހަރަކާތުގެ ރައީސަކަށް ހުރުމަށް އަސާސީ ގަވާއިދު ތަން ނުދޭ ވާހަކަ ހިތާމަޔާއެކު ދަންނަވަމެވެ” ރައީސް މައުމޫން ސޮއިކުރައްވާ ފޮނުވާފައިވާ ސިޓީގައި ވެ އެވެ.\nއެ ސިޓީގައި ރައީސް މައުމޫން އިތުރަށް ވިދާޅުވެފައިވަނީ އިބްރާހިމް ޔޫސުފް ފުޅު ޕާޓީގެ ކައުންސިލް ގައި ބައިވެރިވަނީ ޕާޓީގެ ޒުވާނުންގެ ހަރަކާތުގެ ރައީސްގެ ހައިސިއްޔަތުން ކަމުގައިވާތީ މިހާރު އިބްރާހިމް ޔޫސުފް ފުޅަކީ ކައުންސިލް މެމްބަރެއް ނޫންކަންވެސް ހިތާމަޔާއެކު އަންގާ ކަމަށެވެ.


Mario Mifaharu fuhmaalanee Apple ah!\nމާރިޔޯ މިފަހަރު ފުންމާލަނީ އެޕަލްއަށް!\nގޭމް ކުޅުމާއި ގޭމަށް ޝައުގުވެރިވުމަކީ ހުރިހާ ޖީލެއްގައި ވެސް ހުރިހާ އުމުރުފުރައެއްގެ މީހުން ކޮށްއުޅުނު ކަމެކެވެ. ހަމަ އެއާއެކު ގިނަ ބަޔެއްގެ މެދުގައި އެކި ޖީލު ޖީލު މަޝްހޫރު ވެގެންދިޔަ ފާހަގަ ކޮށްލެވޭ ގޭމްތަކެއް ވެއެވެ. އެހެން ގޮތަކުން ބުނާނަމަ އެކި އެކި ގޭމްތަކަށް ސީޒަން ސީޒަން އަންނަތަން މިހާރު ވެސް ފެނެއެވެ. އެހެން ނަމަވެސް މިފަދަ ގޭމްތަކަށް ވުރެ ކޮލިޓީ އަދި ގިނަ ބަޔެއްގެ ލޯބި ހޯދައިފައިވާ މަދު ގޭމްތައް ނުވަތަ އޯލްޓައިމް ފޭވަރިޓްސްގެ ލިސްޓްގެ އެއްވަނައިގައި ވަނީ ކޮން ގޭމްއެއްތޯ ސުވާލު ކޮއްފިނަމަ 99 ޕަސެންޓް މީހުން ބުނާނީ އެއީ ސުޕަ މާރިއޯގެ ގޭމްތަކެވެ.\nޕްލެޓްފޯމް ތަކެއްމަތިން ފުއްމަމުން ކުޅޭ މިގޭމްއަކީ 1985 ގައި ވުޖޫދަށް އައި ގޭމް ސީރީސް އެކެވެ. ކާމިޔާބަށް ބަދަލެއް ނައި މިގޭމަށް އަނެއްކާ ވެސް ކުރިޔަށް އޮތި ކާމިޔާބު ދުވަސް ތަކެކެވެ. ދުނިޔޭގެ އެންމެ މަގްބޫލް އެއް ފޯން ކުންފުނި ކަމުގައިވާ އެޕަލް ކުންފުނިން މިދިޔަ ހަފްތާ ބޭއްވި ބޮޑު އިވެންޓުގައި ވަނީ ސުޕަ މާރިއޯގެ ފޭނުންނަށް ވަރަށް ވެސް އުފާވެރި ހަބަރެއް ދީފައެވެ. ސުޕަ މާރިޔޯ ރަންގެ ނަމުން މާރިޔޯގެ އޮރިޖިނަލް ގޭމެއް މުޅިން އަލަށް ފޯނަށް އަންނާނެ ކަމުގެ އުފާވެރި ހަބަރެވެ. އެގޮތުން މިގޭމްގެ ފުރަތަމަ އެޑިޝަން ވެގެންދާނީ އައިއޯއެސް ނުވަތަ އައިފޯނަށް ނެރޭ އެޑިޝަނަކަށެވެ. އަދި ދުރު ނޫން މުސްތަގްބަލެއްގައި މި ގޭމުގެ އެންޑްރޮއިޑް އެޑިޝަނެއް ނެރުމަށް ތައްޔާރީތައް ވަމުން އަންނަ ކަން ވެސް ވަނީ އިއުލާން ކޮށްފައެވެ. އެހެން ކަމުން މި ގޭމް ކުޅުމުގެ ޝަރަފު އެންމެ ފުރަތަމަ ލިބިގެންދާނީ އައިއޯއެސް ބޭނުންކުރާ ފަރާތްތަކަށެވެ.\nމިގޭމުގެ ޑިވެލޮޕާ ކަމަށްވާ ޖަޕާނުގެ ނީޓެންޑޯ ކުންފުނީގެ އިސް އޮފިޝަލަކު އެ އިވެންޓުގައި ވާހަކަ ދައްކަމުން ބުނި ގޮތުގައި އެ ގޭމް އާމުންނާ ހަމައަށް އަންނަވަރު ވާނީ މިއަހަރުގެ ނޮވެމްބަރުގެ ފަހުކޮޅު ނުވަތަ ޑިސެމްބަރު މަހުގެ ތެރޭގައެވެ. އޭނާ ބުނީ މި ގޭމް މިހާރު ޑެވެލޮޕްކޮށް ނިމިފައިވާ ކަމަށާއި މިހާރު ޓެސްޓުކުރެވެމުން ދާކަމަށެވެ. މި ގޭމް އަކީ ހިލޭ ޑައުންލޯޑް ކުރެވޭނެ ގޭމެއްކަން ވެސް ވަނީ އެ އިވެންޓުގައި އިއުލާން ކޮށްފަ އެވެ.\nމި ގޭމަށް ބަލާލާއިރު މި ގޭމް ވެގެންދާނީ އެއް އަތުން ކުޅެވޭނެ ފުރަތަމަ މާރިއޯ ގޭމަށެވެ. އަދި މިގޭމްގައި ގިނަ ލެވެލްތަކެއް ހިމެނިފައިވާކަމަށް އިއުލާން ކުރި ނަމަވެސް ސީދާ ކިތަށް ލެވެލް ކަމެއް އިއުލާން ކޮށްފައެއް ނުވެއެވެ. އަދި މި ގޭމްގެ ސައުންޑްޓްރެކް ވެގެންދާނީ މާރިއޯގެ ރަސްމީ ރާގަށެވެ. ގިނަ ލެވެލްތަކެއް އެކުލެވުނަސް މުޅި މިގޭމްގައި ހިމެނިފައިވާނީ ތިން މޯޑަކަށެވެ.\nފުރަތަމަ މޯޑަކީ ސްޓެންޑާޑް މޯޑެވެ. މި މޯޑަކީ ސިންގަލް ޕްލެޔާ މޯޑަކަށް ވާއިރު މި މޯޑްގައި ޖެހޭނީ ލެވެލްތަށް ނުވަތަ ވަކި ވަކި ކޯސްތަށް ފުރިހަމަ ކުރަންށެވެ. ދެވަނަ މޯޑަކީ މަލްޓިޕްލެޔާ މޯޑެވެ. މި މޯޑަކީ ނެޓްވާކް ނުވަތަ އިންޓަނެޓް ބޭނުންކޮށްގެން ކުޅެވޭ މޯޑެކެވެ. މި މޯޑުގައި ޖެހޭނީ އެހެން ޕްލޭޔާއަކާ ވާދަކުރާށެވެ. ތިންވަނަ މޯޑަކީ އަމިއްލަ ކިންގްޑަމްއެއް އުފައްދޭ މޯޑެކެވެ. އެޕަލް އެޕްސްޓޯރު ގައި މިހާރުވެސް މި ގޭމްވަނީ ގޭމް ނޮޓިފައި ކުރެވޭ ގޮތަށް ފީޗާކުރެވިފަ އެވެ.\nސުޕަ މާރިއޯގެ ޑިވެލޮޕާ ކަމަށް ވާ ނީޓެންޑޯ މިވަނީ މިއަހަރު ތެރޭގައި އެމީހުންގެ ގޭމްތަކަށް ލޯބިކުރާ ފަރާތްތަކަށް ސަޕްރައިސް އަކަށް ފަހު ސަޕްރައިސް އެއް ގެނެސްދެމުންނެވެ. މީގެ ދެތިން ދުވަސް ކުރިން ނީޓެންޑޯއިންވަނީ ޕޮކޮމޮންގެ ގޭމެއް ކަމުގައިވާ ޕޮކޮމޮން ގޯ ވެސް ދުނިޔޭގެ ފޯންތަކަށް ނެރެފައެވެ. މި ގޭމަށް ވެސް ރިކޯޑް އަދަދަކަށް ފައިދާ ވަނީ ވެފައެވެ. މިގޭމް ވެގެންދިޔައީ ގިނަ ބަޔެއްގެ ޝައުގުވެރިކަން އެންމެ އަވަހަށް ދަމައިގަތް އެތް ގޭމަށެވެ. ނަމަވެސް މި ގޭމްގެ ވެސް ފޯރި މިވަނީ މިހާރު ކުޑަވެފައެވެ.\nމިގޭމަށް މިހާރުވެސް ގިނަ ބަޔަކު ތިބީ ކެއްމަދުވެފަ އެވެ. އަބަދު ކަހަލަ ގޮތަކަށް އެޕްސްޓޯރގެ ސުޕަ މާރިއޯ ނޮޓިފިކޭޝަންގެ އިންތިޒާރުގައެވެ. ހަމަ އެއާއެކު އުފެދެނީ ސުވާލެކެވެ. އަނެއްކާ މިގޭމްގެ ކުޅިގަނޑުވެސް ދިގެދެމިގެންދާނީ ދުވަސްކޮޅަކަށް ބާވައެވެ؟\nސެމްސަންގް ގެލަކްސީ އެސް21 އެނައުސްކޮށްފި\nދިރާގުގެ ކޯޑިން ޕްރޮގްރާމް ތިނަދޫގައި ފަށައިފި\n"އެސް21 އަލްޓްރާ" އަށް ސްޓައިލަސްއެއް


ރައީސް ނަޝީދުގެ ޤާނޫނީ ވަކީލުންގެ ނޫސް ބަޔާން | President Mohamed Nasheed\nރައީސް ނަޝީދުގެ ޤާނޫނީ ވަކީލުންގެ ނޫސް ބަޔާން\nރައީސް މުޙައްމަދު ނަޝީދުގެ މައްޗަށް ޕްރޮސިކިޔުޓަރ ޖެނެރަލް އުފުއްލަވާފައިވާ ޖިނާޢީ ދައުވާ އަނބުރާ ގެންދަވާފައިވާތީ، އެކަމާގުޅޭ ގޮތުން 18 ފެބްރުއަރީ 2015 ވަނަ ދުވަހު ރައީސް މުޙައްމަދު ނަޝީދުގެ ޤާނޫނީ ވަކީލުންގެ ޓީމުގެ ފަރާތުން ޕްރޮސިކިޔުޓަރ ޖެނެރަލްއަށް ވަނީ ސިޓީއެއް ފޮނުއްވާފައެވެ.\nދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީ އާއި، އިސްލާމީ ޝަރީޢަތާއި، މިނިވަން ޑިމޮކްރެޓިކް މުޖްތަމަޢުތަކުގައި ޢަމަލުކުރަމުން އަންނަ އުޞޫލުތަކާއި ހަމަތަކަށް ބަލާއިރު، އިސްވެ ދެންނެވި ދައުވާއަކީ ރައީސް މުޙައްމަދު ނަޝީދުގެ މައްޗަށް އުފުލޭނޭ ދައުވާއެއް ނޫންކަން އެމައްސަލައާ ގުޅޭ އެންމެހައި ލިޔެކިޔުންތަކުންނާއި، އެމައްސަލައާ ގުޅޭގޮތުން ހުށަހަޅުއްވާފައިވާ ހެއްކާއި ޤަރީނާއަށް ރިޢާޔަތްކުރާއިރު ވަރަށް ސާފުކޮށް އެނގޭ ކަމަށް އެ ސިޓީގައި ފާހަގަކުރައްވާފައި ވެއެވެ. އަދި މީގެ އިތުރުން، އެމައްސަލަ މިހާރު ޕްރޮސިކިޔުޓަރ ޖެނެރަލް އަނބުރާ ގެންދަވާފައިވާތީ، އަލުން ދައުވާ ކުރެއްވުމަކީ ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީއާއި، ޕްރޮސިކިއުޓަރ ޖެނެރަލްގެ ޤާނޫނުން، ޕްރޮސިކިއުޓަރ ޖެނެރަލްއަށް ލިބިދީފައިވާ ބާރުތަކަށް ރިޢާޔަތްކުރާއިރު ޕްރޮސިކިޔުޓަރ ޖެނެރަލްއަށް ކުރެއްވޭނެ ކަމެއް ނޫންކަންވެސް އެސިޓީގައި ވިދާޅުވެފައިވެއެވެ.\nރައީސް މުޙައްމަދު ނަޝީދުގެ މައްޗަށް ދައުވާކޮށް، ޕްރޮސިކިއުޓަރ ޖެނެރަލްގެ އޮފީހުން މައްސަލަ ހުށަހަޅުއްވާފައިވަނީ ސެޕްޓެމްބަރު 2012 ގައި ކަމަށްވީއިރު، އެ ދައުވާ މައުޟޫއީ ގޮތުން ނުބެލި3އަހަރެއްހައި ދުވަސް މިހާރު ވަނީ ފާއިތުވެގެން ގޮސްފައި ކަމާއި، އަދި އެ3އަހަރެއްހައި ދުވަހުގެ މުއްދަތުގެ ތެރޭގައި، އެ ދައުވާއާ ގުޅިގެން، ރައީސް މުޙައްމަދު ނަޝީދު އެތައް ފަހަރަކު ހައްޔަރުކުރެވި، އަދި އެކަމުގެ ސަބަބުން ރައީސް މުޙައްމަދު ނަޝީދުގެ ސިޔާސީ ޙަޔާތްޕުޅަށާއި، އަސާސީ ޙައްޤުތަކަށްވެސް ބޮޑެތި ހުރަސްތަކެއް އެޅި ނުހަނު ބޮޑެތި ގެއްލުންތައްވަނީ ފަރުދީގޮތުންވެސް ތަހައްމަލު ކުރައްވާފައިކަން އެސިޓީގައި ބަޔާންކުރައްވާފައި ވެއެވެ.\nރައީސް މުޙައްމަދު ނަޝީދުގެ މައްޗަށް ދައުވާކުރެއްވި މައްސަލައަކީ، ޤާނޫނުލްޢުޤޫބާތުގެ 81 ވަނަ މާއްދާގެ ދަށުން ކުރައްވާ ދައުވާއެއްކަމާއި، އަދި އެމާއްދާގެ ދަށުން ކުށެއް ސާބިތުވެއްޖެނަމަ ކަނޑައެޅިފައި އޮންނަ އެންމެ ބޮޑު އަދަބަކީވެސް،3އަހަރު ދުވަހަށްވުރެ ދިގުނޫން މުއްދަތަކަށް ޖަލަށްލުން ކަމަށް ވީއިރު، ރައީސް މުޙައްމަދު ނަޝީދުގެ މައްޗަށް ކުރެއްވި ދައުވާއާމެދު ގޮތެއް ނުނިމި3އަހަރެއްހައި ދުވަސް މިހާރު ފާއިތުވެގެން ގޮސްފައިވާއިރު، ޤާނޫނުއަސާސީންނާއި ޤާނޫނުތަކުން ލިބިވަޑައިގެންފައިވާ އެތައް ޙައްޤަކުން މަހުރޫމްވެ ވަޑައިގެން އެ3އަހަރެއްހައި ދުވަސް ރައީސް މުޙައްމަދު ނަޝީދު ހޭދަކުރައްވާފައިވާތީއާވެސްއެކު، ރައީސް މުޙައްމަދު ނަޝީދުގެ މައްޗަށް އަލުން ދައުވާއެއް އެއްވެސް ކޯޓަކަށް ހުށަނުއެޅުއްވުމަށް ވަނީ އެސިޓީން ޕްރޮސިކިޔުޓަރ ޖެނެރަލް އަރިހުގައި އެދިވަޑައިގެންފައެވެ. އަދި ރައީސް މުޙައްމަދު ނަޝީދުގެ މައްޗަށް އުފުއްލަވާފައިވާ ދައުވާ އުފުއްލެވުމުގައި ރިޢާޔަތްކުރައްވާފައިވާ ޙަޤީޤަތްތަކަށް އެއްވެސް ބަދަލެއް އައިސްފައިނުވާއިރު، އެޙަޤީޤަތްތަކުގެ މައްޗަށް އަލުން ދައުވާއެއް ކުރެއްވުމަށް ޤާނޫނުއަސާސީ ޖާގަ ނުދޭކަންވެސް އެސިޓީގައި ފާހަގަކުރައްވާފައިވެއެވެ. އަދި މީގެ އިތުރުން ރައީސް މުޙައްމަދު ނަޝީދުގެ މައްޗަށް އަލުން ދައުވާކުރެއްވުމަކީ، ދިވެހިރައްޔިތުންގެ ގިނަ ބަޔަކު އެކަމާ ނުރުހޭ ކަމަކަށްވާތީ، ޕަބްލިކް އިންޓްރެސްޓް ނުވަތަ ޢާންމު މަޞްލަޙަތަށްޓަކައި އަލުން ދައުވާ ނުކުރެއްވުމަށްވެސް ވަނީ އެސިޓީގައި އެދިވަޑައިގެންފައެވެ.\n18 ފެބްރުއަރީ 2015\nFebruary 18, 2015 / ހަބަރު


Bodu araarun: Ghaniya vazeefaa in vakikohfi\nބޮޑު އަރާރުން: ޣާނިޔާ ވަޒީފާއިން ވަކިކޮށްފި\n0 June 19th, 2019 - 8:00 AM\nސުޕްރީމް ކޯޓާއި ދެކޮޅަށް މަޖިލީހާއި ޖޭއެސްސީން ފަށާފައިވާ އަރައިރުން ގަނޑުގެތެރެއިން ސުޕްރީމް ކޯޓުގެ ފަނޑިޔާރު އަބްދުﷲ ދީދީ ގެ އަނބިކަބަލުން ޣާނިޔާ އަބްދުލްޣަފޫރު ވަޒީފާއިން ވަކިކޮށްފިއެވެ.\nރާއްޖެ އިން މެލޭޝިއާ އަށް ކަނޑައަޅާފައިވާ ޑެޕިއުޓީ އެމްބެސަޑަރު ގެ މަގާމު ފުރުއްވަމުން ގެންދެވި ޣާނިޔާ އަކީ ޖޭއެސްސީ އިން ބަލަމުން އަންނަ ފަނޑިޔާރު އަބްދުﷲ ދީދީގެ މައްސަލާގައި ރިސްވަތުގެ ގޮތުގައި ތުހުމަތު ކުރެވޭ އެއް މިލިއަން ޑޮލަރު ޖަމާވި އެެކައުންޓުގެ ވެރިފަރާތެވެ.\nޣާނިޔާ އެމަގާމަށް އައްޔަން ކުރީ ރައީސް އަބްދުﷲ ޔާމިންގެ ވެރިކަމުގައި އެވެ.\nޣާނިޔާ އަކީ އަލް އަޒްހަރު ޔުނިވަރސިޓީގެ ގްރެޖުއޭޓެކެވެ. އޭނާ މާސްޓާޒް ހެއްދެވީ މެލޭޝިއާގެ އިސްލާމީ ޔުނިވަރސިޓީގެ އިން ކޯޕަރޭޓް ލޯ ގެ ދާއިރާއިން ނެވެ.\nއޭނާ އެންމެ ފުރަތަމަ އަދާކުރެއްވީ މިނިޓްރީ އޮފް އެޑިއުކޭޝަން ގައި ސެކެރެޓަރީ އެއްގެ މަގާމެވެ. އަދި މިނިސްޓްރީ އޮފް ޖަސްޓިސް ގައި ލީގަލް އޮގިސަރެއްގެ މަގާމެވެ.\nސުޕްރީމް ކޯޓުގެ ސެކްރެޓަރީ ޖެނެރަލްކަމާއި އެ ކޯޓުގެ ރެޖިސްޓަރ ގެ މަގާމު ވެސް ޣާނިޔާ ފުރުއްވިއެވެ.\nނަމަވެސް އޭނާ އެ މަގާމުގައި ހުންނެވިއިރު މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާއެއް ހޯދައިދޭން މަސައްކަތް ކޮށްފައިވާތީ އާއި ތަހުގީގަށް ދޮގު މައުލޫމާތު ދީފައިވާ ކަމަށް ބުނެ އޭނާގެ މައްޗަށް 2013 ގައި އެންޓި ކޮރަޕްޝަން ކޮމިޝަން (އޭސީސީ) އިން ދައުވާކުރަން ވެސް ފޮނުވިއެވެ.\nޖުޑީޝަލް ސާވިސް ކޮމިޝަން، ޖޭއެސްސީން ސަސްޕެންޑުކުރި ފަނޑިޔާރު އަބްދުﷲ ދީދީގެ ދިފާއުގައި ސުޕްރީމް ކޯޓުން ކުރި އަމުރު ރައްޔިތުންގެ މަޖިލީހުން އިއްޔެ ވަނީ ބަތިލުކޮށްފައެވެ.\nރިޕޯޓު ފާސް ކުރުމަށް ވޯޓު ދިނީ ހާޒިރުވެ ތިބި 72 މެމްބަރުންގެ ތެރެއިން 64 މެމްބަރުންގެ ވޯޓު ދެއްވައިގެންނެވެ.\nމި ރިޕޯޓަކީ އެ ކޮމެޓީން މިމަހު 13 ވަނަ ދުވަހު ޖުޑީޝަލް ސާވިސް ކޮމިޝަން، ޖޭއެސްސީ ގެ މެމްބަރުން އެ ކޮމެޓީއަށް ހާޒިކޮށް، އެކުލަވާލި ރިޕޯޓެކެވެ


ޓެކްސްތައް ބަހާލައިގެން ދެއްކޭނެ ލުއި ގޮތްތަކެއް ހަމަޖައްސައިފި | Sandhaanu\nޓެކްސްތައް ބަހާލައިގެން ދެއްކޭނެ ލުއި ގޮތްތަކެއް ހަމަޖައްސައިފި\nޓެކްސް ނުދެއްކިފައިވާ ފަރާތްތަކަށް އިންސްޓޯލްމަންޓް އުސޫލުން ބަހާލައިގެން ޓެކްސް ދެއްކޭނެގޮތް ލުއި ގޮތްތަކެއް މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ހަމަޖައްސައިފި އެވެ.\nމީރާއިން ބުނީ ޓެކްސް ދެއްކުމުގައި ލުއިތަކެއް ދީފައި މިވަނީ ކޮވިޑް-19ގެ ބަލިމަޑުކަމާ ގުޅިގެން ޓެކްސް ދެއްކުމަށް ދަތިވެފައިވާ ފަރާތްތަކަށް އިތުރު ލުޔެއް ދިނުމުގެ ގޮތުންކަމަށެވެ.\nމީރާ އިން ދިން ލުއިތަކުގެ ތެރޭގައި އިންސްޓޯލްމަންޓް އުސޫލުން ފައިސާ ދެއްކުމަށް އެދި ހުށަހަޅާ ފަރާތްތަކަށް، އޭގެ ކުރިން އިންސްޓޯލްމަންޓް އުސޫލުން ފައިސާ ދެއްކުމުގެ އެއްބަސްވުމަކަށް ދިއުމުގެ ގޮތުން ދައްކަންޖެހޭ “ކޮމިޓްމަންޓް ޕޭމަންޓަށް” ވުރެ ކުޑަ ކޮމިޓްމަންޓް ޕޭމަންޓެއް ދެއްކުމުން އިންސްޓޯލްމަންޓް އެގްރިމަންޓަކަށް ދެވޭނެ އިންތިޒާމާއި، އާންމު އުސޫލުން އިންސްޓޯލްމަންޓް ހަމަޖައްސައިދެވޭ މުއްދަތަށްވުރެ ދިގު މުއްދަތަކަށް އިންސްޓޯލްމަންޓުގެ މުއްދަތު ހަމަޖައްސައި ދިނުން ހިމެނެ އެވެ.\nމީރާއިން ބުނީ ކުރިން ކޮމިޓްމަންޓް ޕޭމަންޓްގެ ގޮތުގައި ނުދައްކައިވާ ފައިސާގެ 50 ޕަސެންޓް ނަގަމުން ދިޔަ ނަމަވެސް އެ ޕަސެންޓް މިހާރު ވަނީ ފަސް ޕަސެންޓާއި 10 ޕަސެންޓާ އާ ދެމެދަށް ކުޑަ ކޮށްދީފަ އެވެ. އަދި ދެ މަހާއި 26 މަހާ ދެމެދުގެ މުއްދަތަށް އިންސްޓޯލްމަންޓްގެ ގޮތުގައި ބަހާލައި ދީފައިވެ އެވެ.\nއަދި އިންސްޓޯލްމަންޓް އެގްރިމަންޓެއްގައި ސޮއިކޮށް ހިނގަމުންދާ އިންސްޓޯލްމަންޓް އެގްރިމަންޓެއް އޮތް ނަމަވެސް، އެ އިންސްޓޯލްމަންޓްގެ ތެރޭގައި ނުހިމެނޭ މުއްދަތުތަކާ ގުޅިގެން އިތުރު އިންސްޓޯލްމަން އެގްރީމަންޓަކަށް އެދިއްޖެނަމަ އެ ފުރުސަތު ވެސް ޓެކްސް ދައްކާ ފަރާތް ތަކަށް ދޭނެ ކަމަށް މީރާއިން ބުނެއެވެ. އަދި ޓެކްސް ދައްކާ ފަރާތުން ބޭނުންވާނަމަ މިހާރު ހިނގަމުންދާ އިންސްޓޯލްމަންޓް އެގްރިމަންޓް ރީޝެޑިއުލްކޮށް ދިނުމަށް ވެސް މީރާއިން ވަނީ ހަމަޖައްސާފައެވެ.\nމީރާއިން ބުނީ ޓެކުހާ ގުޅޭ ޖޫރިމަނާ ދެއްކުމަށް ދަތިވާނަމަ، ޓެކްސް ދައްކާ ފަރާތުން އެދުމުން، އެފަރާތުން ނުދައްކާ ހުރި ޓެކްސް ދެއްކުމުން ނުވަތަ ޓެކްސް ދެއްކުމަށް އިންސްޓޯލްމަންޓް އެގްރީމަންޓަކަށް ދިއުމުން، ޓެކުހާ ގުޅޭ ގޮތުން ވެފައިވާ ޖޫރިމަނާ މާފުކޮށް ދޭނެކަމަށެވެ. އަދި އެހެން އިދާރާތަކުގެ ބޭނުމަށް ޓެކްސް ކްލިއަރެންސް ދޫކުރުމުގައި ނުދައްކައިވާ ޓެކުހާ ގުޅިގެން އިންސްޓޯލްމަންޓް އެގްރީމަންޓަކަށް ދިއުމުން ޓެކްސް ކްލިއަރެންސް ދޫކުރާނެ ކަމަށްވެސް މީރާއިން ބުނެއެވެ.\nކޮވިޑް-19ގެ ބަލިމަޑުކަމާ ގުޅިގެން ވިޔަފާރިވެރިންނަށް ދިމާވެފައިވާ ދަތި އުދަގޫތަކަށް ލުޔެއް ލިބޭހެނެހެން މީރާއިން އަންނަނީ ގިނަ މަސައްކަތްތަކެއް ކުރަމުންނެވެ. އެގޮތުން ޓެކްސް ދައްކަންޖެހޭ މުއްދަތު ފަސްކޮށްދިނުމާއި ޓެކްސް ދެއްކުމުގެ އިންތިޒާމް ފަސޭހަކޮށްދިނުން ހިމެނެއެވެ.


Sri Lanka ge aa raees maqaamuge huvaa kuravvaifi - vNews.mv\nސްރީލަންކާގެ އާ ރައީސް ގޮޓަބާޔަ ރާޖަޕަކްސަ (ކ) އަދި އެއްބަނޑުއެއްބަފާ ބޭބޭފުޅު އަދި ކުރީގެ ރައީސް މަހިންދަ ރާޖަޕަކްސަ:\nސްރީލަންކާގެ އާ ރައީސް ގޮޓަބާޔަ ރާޖަޕަކްސަ މަގާމުގެ ހުވާ ކުރައްވައިފި\nސައިފް އަޒްހަރު 18 November 2019, 13:27\nއުމުރުފުޅުން 70 އަހަރުގެ ގޮޓަބާޔަ ރާޖަޕަކްސަ، ސްރީލަންކާގެ ރައީސްކަމުގެ ހުވާ ކުރައްވައިފިއެވެ.\nމިއީ، ސްރީލަންކާގެ ހަތްވަނަ ރައީސެވެ. އަދި މިއީ، އަސްކަރިއްޔާގައި އުޅުއްވުމަށްފަހު ސްރީލަންކާގެ ރިޔާސަތަށް ވަޑައިގެންނެވި ފުރަތަމަ އޮފިސަރެވެ.\nގޮޓަބާޔަ ރާޖަޕަކްސަ ރައީސްކަމުގެ ހުވާ ކުރައްވާފައިވަނީ، ސްރީލަންކާގައި ގަދީމީ ޒަމާނުގައި ބުދިސްޓު ރަސްކަންކުރި އުތުރު-މެދުތެރޭ ރަށެއް ކަމަށްވާ އަނޫރާދަޕޫރާގެ ރުވަންވެލި ސެޔަ ބުދިސްޓް ފައްޅީގައި ބޭއްވި ޚާއްސަ ރަސްމިއްޔާތެއްގައެވެ.\nގޮޓަބާޔައަށް ރައީސްކަމުގެ ހުވާ ލައިދެއްވި ސްރީލަންކާގެ އުއްތަމަ ފަނޑިޔާރު ޖަޔަންތާއެވެ.\nމަގާމުގެ ހުވާ ކުރެއްވުމަށްފަހު ގައުމާ މުޚާތަބު ކުރައްވާ ވާހަކަފުޅު ދައްކަވަމުން ގޮޓަބާޔަ ރާޖަޕަކްސަވަނީ، އޭނާ ވެވަޑައިގަންނަވާނީ ސްރީލަންކާގެ ހުރިހާ ރައްޔިތުންގެ ރައީސަކަށް ކަމަށް ވިދާޅުވެފައެވެ.\nއެއާއެކު، ސްރީލަންކާގެ ބައިމަދު ތަމަޅައިންނާއި، މުސްލިމުންވެސް އެމަނިކުފާނާ އެއްބައިވަންތަވުމަށް ގޮޓަބާޔަ ގޮވާލެއްވިއެވެ.\n21 މިލިއަން މީހުން ހިމެނޭ ސްރީލަންކާގެ އަބާދީގެ %20 އަކީ މުސްލިމުންނާއި، ތަމަޅައިންނެވެ.\nހަމަ އެއާއެކު، ސްރީލަންކާގެ ގައުމީ ސަލާމަތަށް ވަރަށް ބޮޑު އިސްކަމެއް ދެއްވާނޭ ކަމަށާއި އަދި ޚާރިޖީ ސިޔާސަތު ބައްޓަން ކުރައްވާނީ ވަކިފަރާތަކަށް ނުޖެހޭ ގޮތަށް ކަމަށްވެސް އާ ރައީސް ގޮޓަބާޔަ ރާޖަޕަކްސަ ވައުދުވެވަޑައި ގެންނެވިއެވެ.


އާއިލީ ހަމަނުޖެހުންތައް، ކުޑަކުދިން މަގުމައްޗަށް ގިނަވުމުގެ އެންމެ ބޮޑު އަސްލު!\nAugust 17, 2019 16:22:28\nކުޑަކުދިން ކުށްތަކަށް އަރައިގަންނަ ވާހަކައަކީ މިއަދު އަޅުގަނޑުމެން ދިވެހިންނަށް އާ ވާހަކައެއް ނޫނެވެ. ކުޑަކުދިން ކުށުގެ ވެށްޓަށް ލޯހުޅުވި، އެވެށީގައި އުޅެބޮޑުވަމުން އަންނައިރު އެކުދިންގެ އުޅުމާއި، އަމަލުތައް ހުންނާނީ ވަރަށްވެސް ގޯސްކޮށެވެ. މާރާމާރީއާއި، ފޭރުމާއި، ވައްކަމާއި، މިހެންގޮސް އިޖުތިމާއީ ބޮޑެތި ކުށްތަކުގެ ކުރީ ސަފުގައި މިއަދު ތިބީ ކުޑަކުދިންނެވެ. ކީއްވެތޯއެވެ؟ ރަނގަޅު ތަރުބިއްޔަތެއް ނުދެވުނީތޯއެވެ؟ ނުވަަތަ އާއިލީ ލޯބި ނުލިބުނީ ތޯއެވެ؟ އެކުދިން އެ ކުށަށް އަރައިގަންނަން މަޖުބޫރުކުރުވަނީ ނުވަތަ ހިތްވަރުދެނީ ކޮންކަމެއް ތޯއެވެ؟ ކުޑަކުދިން ކުށުގެ ވެށްޓަށް ހޭނުމުގެ މުގުލުގައި ވަނީ ކޮން ސަބަބެއްތޯއެވެ؟\nދިރާސާކުރާ ފަރާތްތަކާއި، މަޝްހޫރު އިލްމުވެރިންގެ ނަޒަރިއްޔާތުގައި ކުށުގެ ވެށްޓަށް ކުއްޖާ ވަނުމަށް މެދުވެރިވާ އެތަކެއް ސަބަބެއްވެއެވެ. ނަމަވެސް އޭގެ ތެރެއިންވެސް ފާހަގަކޮށްލެވޭ ބޮޑު ސަބަބެއްވެއެވެ. އެއީ އަޅުގަނޑުމެންގެ ރާއްޖެއިންވެސް ވަރަށް ގިނައިން ފެންނަ ކަމެކެވެ. އާދެ، އާއިލީ ހަމަނުޖެހުންތަކާއި، އާއިލީ މައްސަލަތަކެވެ.\nއާއިލީ މައްސަލަތަކުގެ ސަބަބުން ކުއްޖާއަށް ނަފްސާނީ ގޮތުންނާއި، ޖިސްމާނީ ގޮތުން ވަރަށް ނޭދެވޭ އަސަރެއް ކުރާއެވެ. އަދި އެކަމުގެ ސަބަބުން ކުއްޖާގެ ލަދުހަޔާތް ކެނޑި މަގުތަކަށް ގިނަވެދެއެވެ. މިހެން އުޅުމުގެ ތެރޭގައި ގޯސް ރަށްޓެހިންނާއި ޖެހި، ނުވަތަ އަމިއްލައަށްވެސް ނުކިއްސަރު މަގު އިހްތިޔާރު ކުރެވެނީއެވެ. އަދި ވެފައިވާ ދެރައާއި، ނުވަތަ މޮޅިވެރިކަމުގެ ސަަބަބުން ރަށްޓެހިންގެ ބަހަށް ހެއްލި މަޑުމަޑުން ކުށުގެ ކެހިވެރި މަޅީގައި ކަރު ތާށިވަނީއެވެ. މިއީ ފެންނަމުންދާ ހަޤީޤަތެވެ.\nއާއިލީ މައްސަލަތަކުގެ އިތުރުން ކުދިންނަށް ރަނގަޅު ތަރުބިއްޔަތެއް ނުދެވުމަކީވެސް ކުއްޖާ ކުށުގެ ވެށްޓަށް ވަނުމަށް ދެވޭ ހިތްވަރެކެވެ. މައިންބަފައިންގެ އިތުރުން، ޓީޗަރުންނާއި، މުދައްރިސުންގެ ފަރާތުންނާއި، މުޖުތަމައުގެ އަފުރާދުންގެ ކިބައިން އެލިބެންޖެހޭ ފުރިހަމަ ތަރުބިއްޔަތު އެކުއްޖާއަށް ނުލިބޭނަމަ އެކުއްޖާއަކީ, ކުށުގެ ވެށްޓަށް ވަނުމުގެ ފުރުސަތު ބޮޑު ކުއްޖަކަށްވާނެއެވެ. ސަބަބެއް ނެތިއެއް ނޫނެވެ. ރަނގަޅު ތަރުބިއްޔަތެއް ނެތުމުގެ ސަބަބުން ކުއްޖާއަށް ހެޔޮމަގެއް، ގޯސް މަގެއް ވަކި ނުވާނެއެވެ. ހެވެއް ނުބައެއް ނޭނގޭނެއެވެ. އަދި ލަދުހަޔާތް ކެނޑި އަނެކުންނަށް އިހްތިރާމް ކުރުމާއި، ބަސްމަގު ހުތުރުވުމަށް މަގުފަހިވެއެވެ.\nކުޑަކުދިން ކުށުގެ ވެށިން ދުރުކުރެވޭނީ އެންމެން ގުޅިގެން މަސައްކަތް ކޮށްގެންނެވެ. އާއިލާތަކުން ޒިންމާ އަދާކޮށްގެންނެވެ. ސްކޫލުތަކުން ނަމޫނާ ދައްކައިގެންނެވެ. ކަމާ ބެހޭ އިދާރާތަކުން އެމީހުންގެ މަސްއޫލިއްޔަތު ފުރިހަމައަށް އަދާކޮށްގެނެވެ. ޤައުމުގެ މުސްތަޤުބަލުގައި ކަމުގައިވާ އަދުގެ ޅަ ދަރީން ހަމަ މަގަށް އެޅުވުމަށް މުޖުތަމައު އެއީ މަސައްކަތްކޮށްގެނެވެ.\nއާއިލީ ހަމަ ނުޖެހުން


އެކުވެރިކަމުގެ މެޗަށް ލަންކާގެ ޤައުމީ ވޮލީ ޓީމް ރާއްޖެ އަތުވެއްޖެ އެކުވެރިކަމުގެ މެޗަށް ލަންކާގެ ޤައުމީ ވޮލީ ޓީމް ރާއްޖެ އަތުވެއްޖެ\nއެކުވެރިކަމުގެ މެޗަށް ލަންކާގެ ޤައުމީ ވޮލީ ޓީމް ރާއްޖެ އަތުވެއްޖެ\nސެންޓްރަލް ޒޯން ވޮލީބޯޅަ މުބާރާތަށް ތައްޔާރުވާ ޤައުމީ ވޮލީބޯޅަ ޓީމާއިއެކު އެކުވެރިކަމުގެ މެޗުތަކެއް ކުޅުމަށް ސްރީލަންކާގެ ޤައުމީ ވޮލީ ޓީމް މާލެ އަތުވެއްޖެއެވެ.\nޔޫތް މިނިސްޓަރ އަޙުމަދު މަޙުލޫފުގެ ދަޢުވަތަކަށް މާލެއައި ޓީމަށް އެއަރޕޯޓުން މަރުޚަބާ ދެންނެވީ ސްޕޯޓްސް ކޮމިޝަނަރ ހީނާ އަޙުމަދު ސަލީމްއާއި، ވީއޭއެމްގެ ނޯމަލައިޒޭޝަން ކޮމިޓީގެ ޗެއަރމަން އަބްދުﷲ އާމިރުއާއި ވީއޭއެމްގެ ނޯމަލައިޒޭޝަން ކޮމިޓީގެ ވައިސް ޗެއަރމަން އަޙުމަދު އިސްމާއިލްއެވެ.\nލަންކާގެ ޤައުމީ ޓީމްގައި ހިމެނޭ ކުޅުންތެރިންގެ ތެރެއިން އެންމެ ފާހަގަކޮށްލެވެނީ ކެޕްޓަން ދީޕްތީ ރޮމޭޝްއެވެ. އޭނާވަނީ މީގެ ކުރިން ރާއްޖޭގެ ކުލަބުތަކަށް ކުޅެ ކާމިޔާބީތައްވެސް ހޯދާފައެވެ. މިގޮތުން 2015ވަނަ އަހަރު މޯލްޑިވިއަން ސްޕޯޓްސް އެންޑް ރެކްރިއޭޝަން ކުލަބާއި، 2017ވަނަ އަހަރު ޕޮލިސް ކުލަބަށްވެސް ދީޕްތީ ކުޅުނެވެ.\nރާއްޖޭގެ ޤައުމީ ވޮލީ ޓީމާއިއެކު ސްރީލަންކާގެ ޓީމް އެކުވެރިކަމުގެ ތިން މެޗެއް ކުޅޭނެއެވެ. މި ތިން މެޗު ކުޅޭނީ މިމަހުގެ 12، 13، އަދި 14ވަނަ ދުވަހު ރެއެވެ. މި މެޗުތައް ކުޅޭނީ ޒުވާނުންގެ މަރުކަޒުގެ އެތެރޭ ކޯޓުގައެވެ.


Covid-19: UK Ge Hospital Akah Komme2Minute Akun Bali Meeheh! - Vaguthu\nކޮވިޑް-19: އިނގިރޭސިވިލާތުގެ ހޮސްޕިޓަލަކަށް ކޮންމެ ދެ މިނެޓަކުން ބަލި މީހެއް!\n7 މަސް ކުރިން ( ޖެނުއަރީ 30, 2021 )\nކޮވިޑް-19 އަކީ މިވަގުތު ދުނިޔެއަށް ކުރިމަތިވެފައިވާ އެންމެ ނުރައްކާތެރި އެއް ބައްޔެވެ. މި ބަލީގައި ދުވާލެއްގެ މައްޗަށް އެތައް ހާސް ބަޔަކު މަރުވާއިރު، ބަލީގައި ހާލުދެރެވާ މީހުންގެ އިންސައްތަވެސް އަންނަނީ އިތުރުވަމުންނެވެ.\nމި ބަލި ޖެހޭ މީހުންނަށް ފަރުވާ ދިނުމުގައި ނަރުހުންނާއި ޑޮކްޓަރުން އަވަދިނެތި އުޅޭއިރު، އެބޭފުޅުންނަށް ކުރިމަތިވެފައިވާ އެންމެ ބޮޑު ބިރުވެރި ކަމަކީ ޖާގައިގެ ދަތިކަމެވެ. އެގޮތަށް އެބޭފުޅުންނަށް ވިސްނެނީ ކޮންމެ ދެ މިނެޓަކުން އެއް ފަހަރު ބަލި މީހަކު ހޮސްޕިޓަލަށް ގެންނާތީއެވެ. މިއީ ސިއްހީ ނިޒާމު ވަރުގަދަ އިނގިރޭސިވިލާތުގެ ބާނޭ ހޮސްޕިޓަލެއްގެ ހާލަތެވެ.\nއިނގިރޭސިވިލާތުގެ ހޮސްޕިޓަލެއްގެ އިންޓެންސިވް ތެރަޕީ ޔުނިޓް (އައީޓީޔޫ) ގައި މަސައްކަތް ކުރަމުން އައި ނަރުހަކު ވަނީ ފްރޮންޓްލައިންގައި މަސައްކަތް ކުރުމަކީ އެއީ ކިހާ ވަރެއްގެ ކަމެއް ކަން ކިޔާދީފައެވެ.\nއެވާހަކަތައް ފަށައިގަންނަމުން އޭނާ ބުނީ، އެއީ އަވަސް ރޭހެއް ނޫން ކަމަށާއި އެއީ ދިގު ރޭހެއް ކަމަށެވެ. އޭނާ އެގޮތަށް ފާހަގަ ކޮށްފައިވަނީ އެ ހޮސްޕިޓަލަށް ކޮންމެ2މިނެޓަކުން ބަލި މީހަކު ގެންނާތީއެވެ. އެތަނުގައި މަސައްކަތް ކުރާ ނަރުހުންނަށް ތަނެއްގައި ހަމަ ޖެހިލައިގެން ތިބެވޭނެ ވަގުތެއް ނުލިބެއެވެ. މިއީ އެބޭފުޅުންގެ ވަޒީފައެވެ.\nކޮންމެ ދެ މިނެޓަކުން ބަލި މީހަކު ގެންނަ ވާހަކަ ކިޔައި ދިނުމުން އެންމެން ގަބޫލު ކުރާނީ އެކަމުން އުނދަގޫވާނީ ޑޮކްޓަރުންނާއި ނަރުހުންނަށް ކަމަށެވެ. މިކަމުގެ ސަބަބުން ހޮސްޕިޓަލް ސާފު ކުރުމުގައި ހަރަކާތްތެރިވާ މަސައްކަތު މީހުންނަށްވެސް އުނދަގޫތަކެއް ކުރިމަތިވެއެވެ.\nއެބޭފުޅުންގެ ވަޒީފާއަކީ ބިންމަތި ސާފު ކުރުމާއި، ސިންކް އަދި ފާހަނާ ފަދަ ތަންތަން ސާފު ކުރުމެވެ. އާންމު ހާލަތުގައި މިއީ ވަރަށް ފަސޭހަ ކަމަކަށް ވެދާނެއެވެ. އެހެން ނަމަވެސް މިވަގުތު ދުނިޔެއަށް ކުރިމަތިވެފައިވާ ބަލި މަޑު ކަމުގެ ސަބަބުން އެ މީހުންނަށްވެސް އެއީ އުނދަގޫކަމެއް ކަމަށް ގަބޫލު ކުރަން ޖެހެއެވެ.\nއެއް އެނދު ސާފުކޮށް، ބެޑްޝީޓު އަޅައި ނިމޭއިރު އަނެއް އެނދު ހުންނަން ޖެހެނީ ތައްޔާރު ކުރަން ޖެހިފައެވެ. ސިންކު ތަކާއި އިސްކުރުތައް އަބަދުވެސް ޖެހެނީ ސެނިޓައިޒް ކުރާށެވެ.\nހޮސްޕިޓަލަށް ކޮންމެ ދެ މިނެޓަކުން ބަލި މީހަކު ގެންނަ ވާހަކަ އަޑުއިވުމުން ބައެއް މީހުންގެ ހިތަށް އަންނަ ސުވާލަކީ އެހާ ގިނަ ބަޔަކު ކޮންމެ ދުވަހަކު ބަލި ޖެހިގެން މަރުވާއިރު، އެފަރާތްތަކުން މަރުވަނީ ފަރުވާ ދިނުމުގެ މަގުމަތީގައި ތޯއެވެ.


Covid-19: Virus fethurun huttuvan Taj Mahal bandhu koffi | Mihaaru\nތާޖް މަހަލް ވަނީ މި މަހުގެ ނިޔަލަށް ބަންދުކޮށްފައި. --ފޮޓޯ:ގެޓީ އިމޭޖަސް\nކޮވިޑް-19: ވައިރަސް ފެތުރުން ހުއްޓުވަން ތާޖް މަހަލް ބަންދުކޮށްފި\n17 މާޗް 2020 - 13:30\nނިއު ދިއްލީ (މާޗް 17) - ކޮރޯނާވައިރަސް ފެތުރުން ހުއްޓުވަން އަޅާ ފިޔަވަޅެއްގެ ގޮތުން އިންޑިއާގެ މަޝްހޫރު ތާޖް މަހަލް ބަންދުކޮށްފި އެވެ.\nއިންޑިއާގެ ކަލްޗާ މިނިސްޓްރީން ބުނީ ކޮންމެ ދުވަހަކު ވެސް އެތައް ހާސް ބަޔަކު ޒިޔާރަތްކުރާ ތާޖް މަހަލް ބަންދުކުރުމަކީ މިދުވަސްވަރު މުހިންމު ކަމެއް ކަމަށެވެ. ތާޖް މަހަލް އަށް ދުވާލަކު އެވްރެޖްކޮށް 70،000 މީހުން ޒިޔާރަތް ކުރެ އެވެ.\nއިންޑިއާ އިން ކޮވިޑް-19 ޖެހުނު މީހުންގެ އަދަދު ވަނީ 126 އަރައިފަ އެވެ. ބަލީގައި ތިން މީހުން ވަނީ މަރުވެފަ އެވެ. އިންޑިއާ އިން މިހާތަނަށް ވަނީ 6،000 މީހުން ޓެސްޓްކޮށްފަ އެވެ.\nއިންޑިއާ ސަރުކާރުން މިއަދު ބުނީ ގައުމުގެ ހުރިހާ އާސާރީ ތަންތަނާއި މިއުޒިއަމްތައް ބަންދުކޮށްފައިވާ ކަމަށެވެ. ކަލްޗާ މިނިސްޓަރު ޕްރަހްލަދު ޕަޓޭލް ވިދާޅުވީ އާސާރީ ތަންތަނާއި މިއުޒިއަމްތައް ބަންދުކުރަނީ މި މަހުގެ ނިޔަލަށް ކަމަށެވެ.\nކޮރޯނާވައިރަސް ހުއްޓުވުމުގެ ގޮތުން އިންޑިއާ އިން މީގެ ކުރިން ވެސް ވަނީ އެތައް ފިޔަވަޅެއް އަޅައިފަ އެވެ. އޭގެ ތެރޭގައި އޮން އެރައިވަލް ވިސާ ދޫކުރުން އެއް މަސް ދުވަހަށް ހުއްޓާލުން ހިމެނެ އެވެ. އިންޑިއާ އިން އެތެރެވާ މީހުން ވަނީ 14 ދުވަހަށް ކަރަންޓީން ކުރަން ހަމަޖައްސައިފަ އެވެ. ގިނަ ސްޓޭޓްތަކެއްގެ ސްކޫލްތަކާއި ސިނަމާތައް ވަނީ މި މަހުގެ ނިޔަލަށް ބަންދުކޮށްފަ އެވެ.\nއިތުރު ލިޔުންތައް އިންޑިއާ ތާޖް މަހަލް


Karanka Futsal Fiesta Ge Final Anna Hukuru Dhuvahu ކަރަންކާ ފުޓްސަލް ފިއެސްޓާގެ ފައިނަލް އަންނަ ހުކުރު ދުވަހު – Huvadhoo News Karanka Futsal Fiesta Ge Final Anna Hukuru Dhuvahu Huvadhoo News\nކަރަންކާ ފުޓްސަލް ފިއެސްޓާގެ ފައިނަލް އަންނަ ހުކުރު ދުވަހު\nކަރަންކާ ފިއެސްޓާގެ މިއަދު ހަވީރު ކުޅުނު ފުރަތަމަ މެޗުގައި ބައްދަލުކުދީ ލައިކަންސް އެފްސީ އާއި ތަރިވިލާ އެފްސީއެވެ. މި މެޗު5ލަޑު4ލަޑުން ކާމިޔާބު ކުރީ ލައިކަންސް އެފްސީއެވެ. މިމެޗުގެ މޮޅު ކުޅުންތެރިއަކަށް ހޮވިފައިވަނީ ލައިކަންސް އެފްސީގެ ޖާޒީ ނަންބަރ 10 އަހުޒަން ޒާހިރުއެވެ.\nމިއަދު ކުޅުނު ދެވަނަ މެޗުގައި ވާދަ ކޮށްފައިވަނީ ހުޓިކޮޑު އެފްސީ އައި ޕަކް ރޯޔަލްސް އެސްސީއެވެ. މިމެޗު5ލަޑު2ލަޑުން ކާމިޔާބު ކުރީ ޕާކް ރޯޔަލްސް އެސްސީ އެވެ. މިމެޗު ގެ މޮޅު ކުޅުންތެރިއަކަށް ހޮވިފައިވަނީ ޕާކްރޯޔަލްއެސްސީ ގެ ޖާޒީ ނަންބަރ 23 މުޙައްމަދު ޝަހުދު ސަޢީދު އެވެ.\nމިއަދުގެ މެޗުތަކާއެކު މުބާރާތުގެ ގުރޫޕް ސްޓޭޖުގެ މެޗުތައް މިވަނީ ނިމިގެން ގޮސްފައެވެ. މުބާރާތުގެ ފައިނަލް މެޗުގައި މިއަންނަ ހުކުރު ދުވަހު ވާދަ ކުރާނީ ލައިކަންސް އެފްސީ އާއި ތަރިވިލާ އެފްސީ އެވެ.\nމިމުބާރާތުގައި ފައިނަލްގައިކުޅޭ ލައިކަން އެފްސީއަކީ މިމުބާރާތުގެ އެންމެ ކާމިޔާބު އެއްޓީމެވެ. އެޓީމު ފައިންލަށް ދަތުރު ކޮށްފައި ވަނީ ކުޅުނު ހުރިހާ މެޗެއް ކާމިޔާބު ކޮށްގެން ސައްތައިން ސައްތަ ރިކޯޑަކާ އެކުއެވެ. އެޓީމުގެ ކެޕްޓަނަކީ އެޓީމުގެ ޖާޒީ ނަންބަރ 10 އަހުޒަން ޒާހިރު އެވެ. އަހުޒަން އަކީ ފިޔޯރީ ގައި އެންމެ ފަހުން ބޭއްވުނު ފުޓްސަލް މުބާރާތުގެ ފުޓްސަލް ކިންގެވެ. މިމުބާރާތުގައި މިހާތަނަށް އަހުޒަން ވަނީ 20 ލަޑު އެޓީމަށް ކާމިޔާބު ކޮށްދީފައެވެ.\nމުބާރާތުގެ ފައިނަލްގައި ވާދަކުރާ ތަރިލާ އެފްސީގެ ކެޕްޓަނަކީ ފިޔޯރީގެ ކުޅިވަރު ލެޖެންޑު އަޙުމަދު ނަޒީފެވެ. ކުޅިވަރުގެ މައިދާނުގައި ނަޒީއްބެ އެވެ. ނަޒީފް އަކީ ފިޔޯރީގައި އެންމެ ފަހުން ބޭއްވުނު ފުޓްސެލް ދެމުބާރާތުގެވެސް އެންމެ މޮޅު ކީޕަރެވެ. ނަޒީފް އަކީ 1990 އިން ފެށިގެން ފިޔޯރީގެ އެންމެ މޮޅު ފޯވާޑުގެ ގޮތުގަ ހުރި ކުޅުންތެރިއެކެވެ.


Iran ge inzaaru: Beyru gaumu thakun Gulf aa nubehi thibey | Mihaaru\nގަލްފު ހަނގުރާމަ ފެށުނު މުނާސަބަތާ ދިމާކޮށް އީރާނުގައި ފާހަގަކުރާ "ދިފާއީ ހަފުތާ" ފާހަގަކުރުމުގެ ގޮތުން ރައީސް ހަސަން ރޫހާނީ ވާހަކަ ދައްކަވަނީ. --ފޮޓޯ:އޭއެފްޕީ\nއީރާނުގެ އިންޒާރު: ބޭރު ގައުމުތަކުން ގަލްފާ ނުބެހި ތިބޭ\n23 ސެޕްޓެމްބަރ 2019 - 10:255comments\nއެމެރިކާ ސިފައިން ސައުދީ އަށް ފޮނުވަން ނިންމުމާ ގުޅިގެން ރޫހާނީ ދެއްވި އިންޒާރުގައި ވިދާޅުވީ ބޭރުގެ ސިފައިންގެ ސަބަބުން އަބަދުވެސް ލިބޭނީ "ވޭނާއި ހިތްދަތިކަން" ކަމަށެވެ.\nއެމެރިކާ ސިފައިން ސައުދީ އަަށް ފޮނުވަން ނިންމީ ގައުމީ ތެޔޮ ކުންފުނި އަރާމްކޯ އިން ތެޔޮ އުފައްދާ ބައެއް ތަންތަނަށް ދިން ޑްރޯން ހަމަލާއާ ގުޅިގެން ކަމަށެވެ.\nއިރާން-އިރާގު ހަނގުރާމަ (1980-1988) ފެށުނު މުނާސަބަތާ ދިމާކޮށް އީރާނުގައި ފާހަގަކުރާ "ދިފާއީ ހަފުތާ" ފެށުމުގެ ގޮތުން ދެއްވި ތަގުރީރުގައި ރޫހާނީ ވިދާޅުވީ ގަލްފުގެ ސުލްހައާ ބެހޭ ޕްލޭނެއް އީރާނުން މި ހަފުތާގައި އދ. އަށް ހުށަހަޅާނެ ކަމަށެވެ.\nގަލްފު ހަނގުރާމަ ފެށުނު މުނާސަބަތާ ދިމާކޮށް އީރާނުގައި ފާހަގަކުރާ "ދިފާއީ ހަފުތާ" ގައި ރިވޮލިއުޝަނަރީ ގާޑުގެ މިލިޓަރީ ޕެރޭޑުގައި ސެލިއުޓް ނަގަނީ. --ފޮޓޯ:އޭއެފްޕީ\n"ބޭރުގެ ސިފައިންގެ ސަބަބުން މައްސަލަތައް އުފެދި މި ސަރަހައްދުގެ ރައްޔިތުންގެ ރައްކާތެރިކަން ގެއްލިގެންދޭ،" ގައުމީ ޓީވީ ވަގުތުން ދެއްކި ތަގްރީރުގައި ރޫހާނީ ވިދާޅުވި އެވެ.\nމީގެ ކުރިން ގަލްފަށް ފޮނުވާފައިވާ ބޭރުގެ ސިފައިންނަކީ "މުސީބާތެއް" ކަމަށް ވިދާޅުވެ އެފަދަ ކަންކަން ތަކުރާރު ނުކުރުމަށް ރޫހާނީ އެދިވަޑައިގެންނެވި އެވެ.\n"އެމެރިކާ އިޚްލާސްތެރި ނަމަ، މި ސަރަހައްދަކީ ހަތިޔާރުގެ ވާދަވެރި ރޭހެއް އޮތް ތަނަކަށް ނުހަދާނެ. މި ސަރަހައްދާ އެމެރިކާ ދުރުވި ވަރަކަށް ސަރަހައްދަށް ލިބޭ ރައްކާތެރިކަން ބޮޑުވާނެ،" ރޫހާނީ ވިދާޅުވި އެވެ.\nރޫހާނީ ވަނީ މާޒީގައި އަވަށްޓެރިން ހިންގި ގޯސް ކަންކަމުގެ މަތިން ހަނދާން ނައްތާލުމަށް ފަހު އީރާނުން ސުލްހަވާން ތައްޔާރަށް އޮތް ކަމަށް ވިދާޅުވެފަ އެވެ.


Kim Jong Un Varah Thafaath Seafood Restaurant Eh Hulhuvaifi - Vaguthu\nކިމް ޖޮން އުން ވަރަށް ތަފާތު ސީފުޑް ރެސްޓޯރެންޓެއް ހުޅުވައިފި\nއުތުރު ކޮރެއާގެ ހުދުމުހުތާރު ލީޑަރު ކިމް ޖޮން އުން ޕިއޮންޔަންގްގައި ވަރަށް ތަފާތު ސީފުޑް ރެސްޓޯރެންޓެއް ހުޅުވައިފި ކަމަށް މީޑިއާ ރިޕޯޓްތައް ބުނެފިއެވެ.\nއަންގާރަ ދުވަހު ސިންގަޕޫރުގައި އެމެރިކާގެ ރައީސް ޑޮނަލްޑް ޓްރަމްޕް އާއި އެކު ތާރީޚީ ސަމިޓެއް ބާއްވަން ކިމް ތައްޔާރުވަމުންދާ ދަނޑިވަޅުގައި ހުޅުވި ރެސްޓޯރެންޓްގެ އެންމެ ހާއްސަ ސިފައަކީ ރެސްޓޯރެންޓްގައި ކެއުންތައް ތައްޔާރު ކުރަން ބޭނުންވާ ހުރިހާ ސީފުޑެއް އެތަނުގައި ހުންނަ ޓޭންކްތަކުގައި ހުރުމެވެ.\nރެސްޓޯރެންޓް ހުޅުވަން ބޭއްވި ރަސްމިއްޔާތުގައި ކިމްގެ އަނބިކަނބަލުން ރީ ސޮލް-ޖޫ ވެސް ބައިވެރިވެ ވަޑައިގެންނެވިއެވެ.\nކިމް ވަނީ މިރެސްޓޯރެންޓްގައި ޓޭންކްތަކެއް ހެދުމަށްފަހު އެޓޭންތަކުގައި ސީފުޑް އަލާކޮށް ކަސްޓަމަރުންނަށް ފޯރުކޮށްދިނުމަށް ރާވާފައި ވާތީ އެކަމަށް ވަރަށް ބޮޑަށް ތައުރީފް ކުރައްވާފައި ކަމަށް ރިޕޯޓްތައް ބުނެއެވެ.\nރެސްޓޯރެންޓް ހުޅުވުމުގެ ރަސްމިއްޔާތުގައި ދެކުނު ކޮރެއާގެ ނޫސްވެރިން ވެސް ބައިވެރިވިއެވެ. އެރަސްމިއްޔާތުގައި ނޫސްވެރިން ކުރި ސުވާލުތަކަށް ޖަވާބު ދެމުން ކިމް ވިދާޅުވީ ޓްރަމްޕް އާއި އެކު ބާއްވާ ސަމިޓަށް އޭނާ ވެސް ވަރަށް ފުރިހަމަ އަށް މިހާރު ތައްޔާރުވެ ވަޑައިގެންފައިވާ ކަމަށެވެ.\nކިމް އާއި ޓްރަމްޕް ބައިވެރިވާ ސަމިޓް ފެށެން ވަގުތު ކުޑަތަންވަމުން އަންނައިރު ޓްރަމްޕް އުއްމީދު ކުރައްވަނީ އުތުރު ކޮރެއާ އިން ނިއުކްލިއާ ހަތިޔާރު ނައްތާލުމާއި މެދު މިސަމިޓްގައި އެއްބަސްވުމަކަށް އާދެވޭނެ ކަމަށެވެ.\nނަމަވެސް އެމެރިކާ އާއި އުތުރު ކޮރެއާ އާއި ދެމެދު އަދިވެސް އިތުބާރު ގާއިމު ކުރެވިފައި ނުވާތީ ސަމިޓްގައި ނިންމާ ކަންތައްތައް ވެސް ތަންފީޒު ވެދާނެ ކަމާއި މެދު ބައެއް ފަރާތްތަކުން ދަނީ ސުވާލު އުފައްދަމުންނެވެ.\nޖޫން 9, 2018 - 23:44\nޖޫން 9, 2018 - 23:46


ޖަމާލުއްދީން ސްކޫލްގެ 35 ވަނަ އަހަރީ ދުވަސް ފާހަގަކުރުމަށް ބޭއްވެވި ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\n16 ފެބުރުވަރީ 2020، ރިފަރެންސް: SA/NRFN/2020/5\nމިނިސްޓަރ އޮފް އެޑިޔުކޭޝަން ޑޮކްޓަރ ޢާއިޝަތު ޢަލީ، ޖަމާލުއްދީނު ސްކޫލްގެ ޕްރިންސިޕަލް ޙަސަން މުޙައްމަދު، މިނިސްޓްރީ އޮފް އެޑިޔުކޭޝަންގެ އިސްބޭފުޅުން، ޖަމާލުއްދީން ސްކޫލްގެ މެނޭޖްމަންޓްގެ އިސްވެރިން، ސްކޫލްގެ ހީވާގި މުދައްރިސުންނާއި، ލޮބުވެތި ދަރިވަރުން އަދި އެ ދަރިވަރުންގެ ބެލެނިވެރިންނާއި، ޙާޒިރުވެވަޑައިގެން ތިއްބެވި އެންމެހައި ބޭފުޅުން؛\nއާދެ، އަޅުގަނޑުގެ އެންމެ އިސް އެއް ވާޖިބު ކަމުގައި އަޅުގަނޑު ދެކެނީ، ދެންމެ ސްކޫލުގެ އިސް މަޤާމުތަކާ ހަވާލުވި އެންމެހައި ދަރިވަރުންނަށް މަރުޙަބާއާއި މުބާރަކްބާދީ ދަންނަވަން. އާދެ، އެއަށްފަހު، ޖަމާލުއްދީން ސްކޫލްގެ 35 ވަނަ އަހަރީ ދުވަހުގެ ހެޔޮއެދުންތައް، ތަހުނިޔާއާއި މުބާރަކްބާދީ، ސްކޫލްގެ ޕްރިންސިޕަލް، ސްކޫލްގެ ހީވާގި މުވައްޒަފުން، އަދި އެންމެހައި ލޮބުވެތި ދަރިވަރުންނާއި، އެންމެހައި ބެލެނިވެރިންނަށް ވަރަށް އިޚްލާޞްތެރިކަމާއެކު އަޅުގަނޑު ދަންނަވަން.\nއާދެ، އަހަރީ ދުވަހެއް ފާހަގަކުރުމުން، އަޅުގަނޑުމެން ލިބިގަންނަންޖެހޭނޭ ފިލާވަޅުތަކެއް، އާކުރަންޖެހޭނޭ ޢަޒުމްތަކެއް ހުންނާނެ. އާދެ، މިއީ ވަރަށް މަތިވެރި މަޤްޞަދެއްގައި ކުރެވޭ ކަމެއް. އާދެ، މިގޮތަށް ފާހަގަކުރެވޭ ދުވަސްތަކަކީ، މި ދެންނެވިގޮތަށް އަޅުގަނޑުމެން އެކަކު އަނެކަކާ އެ އޮންނަންޖެހޭ ގާތް ގުޅުން ބަދަހިކޮށް، ކާމިޔާބަށް ވާސިލުވުމަށްޓަކައި އާ ޢަޒުމްތަކެއް ކަނޑައަޅަންޖެހޭ ދުވަހެއް. އާދެ ހަމައެއާއެކު، އަޅުގަނޑުމެންގެ ވާޖިބަކަށް ވާންޖެހޭނީ އެ ކަނޑައަޅާ ޢަޒުމުގެ މަތީގައި އަޅުގަނޑުމެން ދެމިތިބެ، ދާދި ދެންމެއަކު އާދެ، ސްކޫލްގެ ހީވާގި ޕްރިންސިޕަލް އެ ދެއްވި ނަސޭހަތްތަކުގައި ހިފައިގެން ތިބެގެން ކުރިއަށްދިޔުން. އާދެ، އަޅުގަނޑުވެސް އެ ނަސޭހަތް، ތިޔަ އެންމެހައި ލޮބުވެތި ދަރިވަރުންނަށް ތަކުރާރުކޮށް، އަބަދުވެސް ތިޔަ އެންމެހައި ދަރިވަރުންނަށް ހެޔޮ ގޮތްތައް އަޅުގަނޑުމެން އެދޭ ވާހަކަ، ތިޔަ ލޮބުވެތި ދަރިވަރުންނާއި އަދި ތިޔަ ލޮބުވެތި ދަރިވަރުންގެ ލޯބިވާ މައިންބަފައިންނަށް ދަންނަވަން.\nއާދެ، ޖަމާލުއްދީން ސްކޫލުގެ ތާރީޚަށް ވިސްނައިފި ކަމަށްވަންޏާ، ޖަމާލުއްދީން ސްކޫލަކީ ވަރަށް ކާމިޔާބީތަކެއް ހާސިލުކުރައްވާފައިވާ ވަރަށް ފޮނި، ވަރަށް އުފާވެރި، ތާރީޚެއް އޮތް ތަނެއް. ވަރަށް ގިނަ ކަންކަމުގެ ނަމޫނާ، ދިވެހި އުދަރެހަށް އެކި ގޮތްގޮތުން ދައްކުވައިދީފައިވާ ސްކޫލެއް.\nއާދެ، 35 އަހަރުގެ ތާރީޚުގައި ގިނަ ކަންތައްތަކެއްކޮށް، ދިވެހި މި ފަސްގަނޑަށް، ދިވެހިރާއްޖެ މިއަދު މި ދެކޭ ތަރައްޤީ ހާސިލުކުރުމަށްޓަކައި، އެކަމުގެ އެތައް ބައިވެރިންތަކެއް އުފައްދާފައިވާ ތަނެއް. އާދެ، އަޅުގަނޑު މީގެތެރޭގައި ހަމަ ފާހަގަކޮށްލަން، އަޅުގަނޑުމެންގެ ތެރެއިން ކޮންމެ މީހަކީވެސް، އެ މީހެއްގެ ވާޖިބެއްގެ ގޮތުގައި އެކަކު އަނެކަކަށް ވަރަށް ބޮޑަށް އަޅާލަންޖެހޭ ބައެއް. އާދެ، ސްކޫލް މަދަރުސާތަކުގައިވިޔަސް، އެއީ ގޭތެރޭގައި ކަމުގައިވިޔަސް، އަދި ކޮންމެ މައިދާނެއްގައި ކަމުގައިވިޔަސް، ބޭނުން ޖެހިފައި ހުންނަ ފަރާތަށް، މަދަދުވެރިކަން އެންމެ ބޮޑަށް ބޭނުންވާ ފަރާތްތަކަށް އެހީތެރިވެ، އެ ފަރާތްތަކަށް ގޮތްތަކެއް ހޯދައިދިނުމަކީ، އާދެ، އަޅުގަނޑުމެންގެ ތެރެއިން އާންމުކޮށް އަޅުގަނޑުމެންނަށް މި ފެންނަ ފަރާތްތަކާ އެއް ހަމައެއްގައި ފައިތިލަ ހަމަކޮށްގެން ކުރިއަށް ދިޔުމުގެ ފުރުޞަތު ހޯދައިދިނުމަކީ އެއީ، އަޅުގަނޑުމެން ކުރަންޖެހޭ ކަމެއް. އާދެ، މި ނަޒަރުން އަޅުގަނޑު ވިސްނާލާއިރު، އަޅުގަނޑަށް ޖަމާލުއްދީން ސްކޫލް ފާހަގަކުރެވިފައިވަނީ، އާދެ، މުޅި ދިވެހިރާއްޖޭގެ ސްކޫލް މަދަރުސާތަކުގެ ތަޢުލީމީ ނިޒާމުގެ ތެރެއަށް ދައްކުވައިދީފައިވާ ނަމޫނާއަކީ، އަޅުގަނޑު ދަންނަވާނީ، ޖަމާލުއްދީން ސްކޫލުގެ މި ނަމަށް އަޅުގަނޑުމެން މުޅި ޤައުމު ފަޚްރުވެރިވާފަދަ ކަންތައްތަކެކޭ.\nއާދެ، އެނގިވަޑައިގަންނަވާނެ، ދިވެހިރާއްޖޭގައި އާދެ، ޚާއްޞަ އެހީއަށް، އެކިއެކި ނުކުޅެދުންތެރިކަން ހުންނަ ފަރާތްތަކަށް، އާދެ، މަދަރުސީ ތަޢުލީމު ދިނުމަށްޓަކައި، އެންމެ ފުރަތަމަ އެ މަސައްކަތް ކުރެވިގެންދިޔަ ސްކޫލެއް ކަމަށް އަޅުގަނޑުމެންނަށް އެނގިފައި މިވަނީ، ޖަމާލުއްދީން ސްކޫލް. މިއީ މިކަމަށްޓަކައި މިދިޔަ 35 އަހަރު މި ސްކޫލްގައި ޕްރިންސިޕަލްކަން ކުރެއްވި ބޭފުޅުންނާއި، ޓީޗަރުކަން ކުރެއްވި ބޭފުޅުންނާއި، އަދި މިނިސްޓްރީގެ ތެރެއިން، މުޅި ސަރުކާރުގެ ތެރެއިން މިކަމަށް އެހީތެރިވެދެއްވި، އަދި އަމިއްލަ ގޮތުންވެސް މިކަމަށް އެހީތެރިވެދެއްވި، އެންމެހައި ފަރާތްތަކަށް އަޅުގަނޑުމެން އިޚްލާޞްތެރިކަމާއެކު ޝުކުރު ދަންނަވަންޖެހޭ ކަމެއް.\nއާދެ އެނގިވަޑައިގަންނަވާނެ، ދިވެހިރާއްޖެއަކީ ވަރަށް ނާޒުކު ތިމާވެށްޓެއް އޮތް ތަނެއް. މިއަދު ދުނިޔޭގެ އެކި ކަންކޮޅުތަކުގައި އާދެ، ތިމާވެށީގެ ނުރައްކާ ދިމާވަމުންދާ އެކިއެކި ކަންތައްތައް މިއީ ކޮންމެ ދުވަހަކުވެސް ޓީ.ވީ.އިންނާއި، އަދި އެ ނޫން ގޮތްގޮތުން މީޑިއާއިން ވަރަށް ކައިރިން ތިޔަ ކުދިންނަށް ފެނިގެންދާނޭ ޚަބަރުތައް. އާދެ، ދުނިޔެއަށް ދިމާވެދާނޭ ކަންތައްތަކުގެ ވާހަކަ. އަޅުގަނޑުމެން އިންސާނުންކުރާ ކަންތައްތަކުގައި އަޅުގަނޑުމެން ސަމާލުނުވެއްޖެނަމަ، އާދެ، ގަސްތައް ކަނޑައި މަދުކޮށް، އައްސޭރިފަށުން، އާދެ، ގޮނޑުދޮށުން ވެލިނަގާ، މި ބާވަތުގެ ކަންތައްތައް ކުރުމުން ލިބިދާނޭ ގެއްލުންތަކުގެ ވާހަކަ، މިއީ މާކުރީއްސުރެ ފެށިގެންވެސް ދިވެހިރާއްޖޭގައި ދެކެވެމުން އައި ވާހަކަތަކެއް. އާދެ، މިކަމަށްޓަކައި ސްކޫލް މަދަރުސާތަކުގެ ތެރޭގައާއި އަދި އެނޫން ގޮތްގޮތަށްވެސް ގިނަގުނަ މަސައްކަތްތަކެއް އޭރުވެސް ކުރެވެމުން އައި. މިއަދު މުޅި ދުނިޔޭގައި އެއް އަޑަކަށް ތިމާވެށި ހިމާޔަތްކުރުމުގެ އެކިއެކި ސަމިޓްތައް، ކޮންމެ މަހަކު، ކޮންމެ ހަފްތާއަކު ބާއްވަމުން އައިއިރު، މީގެ ތިރީހަކަށް އަހަރު ކުރީއްސުރެ ފެށިގެން، 35 އަހަރު ކުރިން ފެށިގެންވެސް އަޅުގަނޑުގެ ހަނދާނުގައި ދިވެހިރާއްޖޭގައި މި ބާވަތުގެ މަސައްކަތްތައް ކުރެވެމުން އައި.\nއާދެ، އަޅުގަނޑު ދަންނަވާލަން އޮތީ، އަނެއްކާވެސް، އަޅުގަނޑުމެން ޖަމާލުއްދީނުގެ އޭރުއްސުރެ ފެށިގެން މިއަދާ ހަމައަށް މަސައްކަތް ކުރެއްވި އެންމެހައި ފަރާތްތަކާއި އަދި ދަރިވަރުންގެ މައްޗަށް އަޅުގަނޑުމެން ފަޚްރުވެރިވާންޖެހޭ އަނެއް ސަބަބަކީ، ތިމާވެށީގެ މުހިންމުކަން މި ސްކޫލްގެ ތެރޭގައި އަބަދުވެސް އެއް އަޑަކަށް ދެކެވޭކަން. އާދެ، 1997 ވަނަ އަހަރު އޭރުގެ ރައީސުލްޖުމްހޫރިއްޔާގެ ތިމާވެށީގެ ފެހިފަތް، މި ސްކޫލަށް ވަނީ ލިބިފައި. އާދެ، އެކަމަށްޓަކައި އަޅުގަނޑު، މި ސްކޫލްގައި މަސައްކަތް ކުރެއްވި އެންމެހައި ފަރާތްތަކަށް ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ، އަޅުގަނޑު މިއަދު ތިޔަ ދަރިވަރުންގެ ކުރިމަތީގައި ހުއްޓި ހުންނައިރު، އަޅުގަނޑުގެ ހަނދާނަށްވެސް އަންނަނީ، މީގެ 35 އަހަރު ކުރި. ބަރާބަރު 35 އަހަރު ކުރި އެއީ. އަޅުގަނޑަކީވެސް އޭރު ހަމަ ތިޔަ ކުދިން ކަހަލަ ޒުވާން ކުއްޖެއް. އާދެ، 10، 11 އަހަރު، އަޅުގަނޑުމެން އޭރު މާލެ ކިޔަވަން އައިއިރު، އަޅުގަނޑުމެންނަށް ޖެހުނީ، ވަރަށް އެހެން ކަހަލަ ގޮތަކަށް އުޅެން. އާދެ، މިހާރު ހިތަށް ތަޞައްވުރުކުރަން ފަހަރެއްގައި އުނދަގޫވެދާނެ. އާދެ، 10، 11 އަހަރުގެ ކުއްޖަކު، ދެތިން އަހަރު އެއަށްވުރެ ދޮށީ ބޭބެއަކާ އެއްކޮށް، ކޮޓަރިއެއް ކުއްޔަށް ހިފައިގެން، ސްކޫލަށް ދިޔުމަށްޓަކައި، މައިންބަފައިން ނުފެނި، ގާތްތިމާގެ މީހެއްގެވެސް މާބޮޑު އެހީތެރިކަމެއްނެތި، އެކަނި އުޅެންޖެހުން ވެގެންދިޔައީ، އެއީ މުޅިން ތަފާތު އިޙްސާސްތަކެއް މިއަދު ކުރެވޭ ކަމަކަށް.\nއާދެ، އަޅުގަނޑުމެންނަށް އެ ދުވަހު އަޅުގަނޑުމެންގެ ރިޕޯޓް، އަޅުގަނޑުމެންގެ ހޯމްވަރކް، އަޅުގަނޑުމެންގެ ފޮތްތައް ބަލާނެ ހަމަ ދެވަނަ އެއްވެސް މީހަކު ނެތް. އަޅުގަނޑުގެ ފަނަރަވަރަކަށް އަހަރުގެ ބޭބެ ނޫން އެހެން އެއްވެސް މީހެއްގެ ފަރާތުން މަދަރުސާއިން ބޭރުގައި އަޅުގަނޑަކަށް މާބޮޑު އެހީތެރިކަމެއް އެއިރަކު ނުލިބޭ. އެހެންނަމަވެސް، އެއީ އެދުވަސް. މިއަދު އަޅުގަނޑުމެން ބަލައިލަންވީ، ވަރަށް މަދު ކުއްޖެއް ފިޔަވައި، އަޅުގަނޑުމެންނަށް މި ފެންނަނީ މައިންބަފައިންނާއެކު ތިޔަ ކުދީން ދުވަސްތައް ހޭދަކުރާތަން. އާދެ، އަޅުގަނޑު ދަންނަވަން މިއުޅޭ ވާހަކައަކީ، މިއަދު އެ ނަސީބު ތިޔަ ކުދިންނަށް ލިބުމުން، އިތުރަށް ފިލާވަޅު ދަސްކޮށް، ކަންތައްތަކާމެދު ވިސްނައި، ކުރިއެރުމަށްޓަކައި ގިނަގުނަ މަސައްކަތް ކުރުމުގެ އިތުރު ފުރުޞަތުތައް، އިތުރު ޖާގަ ލިބިގެން އެބަދެއޭ.\nއާދެ، އަޅުގަނޑު ތިޔަ އެންމެހައި ދަރިވަރުންނަށް ނަސޭހަތެއްގެ ގޮތުގައިވެސް ގޮވާލަން އޮތީ، ދެންމެ ޕްރިންސިޕަލް އެ ވިދާޅުވިގޮތަށް، ތިޔަ ކުދިންނަކީ މާދަމާގެ، އާދެ، އަޅުގަނޑުމެންނަށް މި ޔުނީފޯމްތަކުން މި ފެންނަގޮތަށް، މާދަމާ ޤައުމު ހިންގާނޭ ދަރީންތަކެއްކަން އަބަދުވެސް ތިޔަ ކުދިންގެ ހިތުގައި ބާއްވާށޭ.\nއާދެ، މިއަދު ތިޔަ ކުދިން ފަށަންވީ އާދެ،\nStart doing little things right, before you start doing big things right.\nއެހެންވީމާ، މިއަދު ކުރެވޭ ކޮންމެ ކުޑަ ކަމެއްވެސް އެއީ ރަނގަޅު ކަމެއްގެ ގޮތުގައި ކުރުމަށްޓަކައި ތިޔަ ކުދިން ޢަޒުމް ވަރުގަދަ ކުރަން އެބަޖެހޭ. ހަމައެއާއެކު،\nYou have to have dreams with goals. Dreams without goals are just only dreams.\nއެހެންވީމާ، ކޮންމެ ކުއްޖެއްގެވެސް ލަނޑުދަނޑިތަކެއް، އެޗީވް ކުރަން ބޭނުންވާނޭ ޓާގެޓްތަކެއް ކަނޑައަޅަން ޖެހޭނެ. އެކަމަށްޓަކައި މަސައްކަތްކުރަން ޖެހޭނެ.\nއާދެ، އަޅުގަނޑުމެންނަށް، ކޮންމެ ކަމެއް ކުރާއިރުގައިވެސް ލިބޭނޭ އެންމެ ބޮޑު ކާމިޔާބީއަކަށްވާނީ، އެކުގައި މަސައްކަތް ކުރުން. އަޅުގަނޑުމެންނަށް އެކުގައި މަސައްކަތް ކުރެވޭނޭ މާޙައުލެއް ޤާއިމުކުރެވޭނީ، އިޙްތިރާމް އަދާކުރެވިގެން. އަޅުގަނޑުމެންގެ މުދައްރިސުންނަށް، އަޅުގަނޑުމެންގެ މައިންބަފައިންނަށް، އަޅުގަނޑުމެންނަށްވުރެ ދޮށީ މީހުންނަށް، އަޅުގަނޑުމެން އިޙްތިރާމް އަދާކުރަން ޖެހޭނެ. އާދެ، ތިޔަ ދަރިވަރުން ވިސްނައިލައްވާ. އަޅުގަނޑަށް ކުރިމަތިން އެބަ ފެނޭ، "އައި ލަވް މައި ސްކޫލް". "އައި ލަވް މައި ޓީޗަރސް". "އައި ލަވް މައި ޕޭރަންޓްސް". "އެންޑް އައި ލަވް ދަ ޕީޕަލް އެރައުންޑް މީ". އާދެ، ދުނިޔޭގެ ޤައުމުތަކަށް ވިސްނައިފި ކަމަށްވަންޏާ، ކުރިއަރާފައިވާ ޤައުމުތަކާއި، އަދި އެނޫން ޤައުމުތަކުގައިވެސް ޙަޤީޤަތުގައިވެސް އެންމެ ބޮޑު ޤަދަރެއް ދެވިފައިވާ ފަރާތަކީ، އެ ޤައުމެއްގެ ޓީޗަރުން. ޓީޗަރެއްގެ ފަރާތުން ދަރިވަރުވެގެން އަޅުގަނޑުމެން ޑޮކްޓަރަކަށްވެސް ވަނީ، ޕައިލެޓަކަށްވެސް ވަނީ، އިންޖިނިއަރަކަށްވެސް ވަނީ، ޓެކްނީޝަނަކަށްވެސް ވަނީ. އަދި އެހެން މަސައްކަތްތެރިޔަކަށްވެސް ވަނީ ޓީޗަރެއްގެ ފަރާތުން އުނގެނިގެން. އެހެންވީމާ، މިއަދު މިފަދަ ދުވަހެއްގައި އަޅުގަނޑުމެން ކަނޑައަޅަންވީ ޢަޒުމަކީ، ޓީޗަރުން އެ ކުރައްވާ ބުރަ މަސައްކަތްތައް. އާދެ، އެ މަސައްކަތަކީ އެއީ އަޅުގަނޑުމެންނަށްޓަކައި، އަޅުގަނޑުމެންގެ ދަރީންނަށްޓަކައި، ތިޔަ ކުދިންނަށްޓަކައި ކުރެވޭ ކަމެއް ކަމުގައި ނޫނީ ހަމަ ކަށަވަރުންވެސް ނުވާނެ.\nއެހެންވީމާ، މިއަދު އަޅުގަނޑުމެން އެއް ކަމެއްގެ ގޮތުގައި އަޅުގަނޑުމެންގެ ހިތުގައި ޢަޒުމް ކަނޑައަޅަންވީ، އަޅުގަނޑުމެންގެ ޓީޗަރުންނާއި، އަޅުގަނޑުމެންނަށް އުނގަންނައިދޭ ފަރާތްތަކާ ގާތް ގުޅުމެއް އަޅުގަނޑުމެން އެކަށައަޅަން ޢަޒުމް ކަނޑައަޅައި، އިޙްތިރާމް އަދާކޮށް، އެ ކަންތައްތައް ހެޔޮގޮތުގައި ބަލައިގަނެ، އެ މުހިންމު ވަގުތުތައް، ހޭދަކުރެވޭ މުހިންމު ވަގުތުތަކުގައި، އެ ދެވޭ ފިލާވަޅުތައް، ގާތުން ބަލައި، ރަނގަޅަށް ދަސްކޮށް، އޭގައި އެ ބުނާގޮތަށް، އާދެ، މާދަމާ މަސައްކަތް ކުރުމަށް ވަރަށް ރަނގަޅަށް ތައްޔާރުވާން.\nއެހެންވީމާ، އަޅުގަނޑު ވަރަށް ތަކުރާރުކޮށް، ތިޔަ ހުރިހާ ލޮބުވެތި ދަރިވަރުންނަށް ދަންނަވާލަން އޮތީ، މިއަދު އެ ޢަޒުމް ތިޔަ އެންމެހައި ލޮބުވެތި ދަރިވަރުން ކަނޑައަޅުއްވާށޭ. އާދެ، އަޅުގަނޑުމެންނަކީ އަބަދުވެސް އަނެކާއަށް ކުލުނު ހުންނަ، އަނެކާދެކެ ލޯބިވާ، އަނެކާއަށް ލިބިދާނޭ ގެއްލުމަކުން އަނެކާ ސަލާމަތްކުރުމަށްޓަކައި އެހީތެރިވެދޭ ބަޔަކަށް ވާންޖެހޭނެ. އާދެ، މުޅި އިސްލާމްދީން، އަޅުގަނޑުމެންގެ މައްޗަށް އަންގަނީ ރިވެތި އަޚްލާޤް، އަނެކާއަށް އަޅައިލުން. އެހީއަށް އެންމެ ބޮޑަށް ބޭނުންވާ މީހުންނަށް، ބޮޑުކޮށް އަޅައިލުން. ޤައުމެއްގެ ހަމަޖެހުމަށްޓަކައި މަސައްކަތް ކުރުން.\nއެއްވެސްޝައްކެއްނެތް، މިއަދު އަޅުގަނޑުމެން. މާދަމާ ތިޔަ ދަރިން ޤައުމު ހިންގަން ތިބޭނީ. އަޅުގަނޑުމެން އަބަދުވެސް ބޭނުންވަނީ، ދުނިޔޭގެ ކުރިއަރާފައިވާ ޤައުމުތަކާ އެއް ސަފެއްގައި ތިބެން. އަޅުގަނޑުމެންނަށް އެކަންތައް ނުކުރެވެންވީ އެއްވެސް ސަބަބެއް، ހަމަ ޙަޤީޤަތުގައިވެސް ނެތް. އަޅުގަނޑުމެންނަކީ ނަސީބުވެރި ބައެއް. އަޅުގަނޑުމެންނަކީ އެއް ބަހަކުން ވާހަކަ ދައްކާ، އެއް ނަސްލެއްގެ ބައެއް. ﷲގެ ހެޔޮ ރަޙްމަތުން އިސްލާމްދީނުގެ ހިދާޔަތް، މުޅި ޤައުމުގެ ހުރިހާ ރަށްތަކާއި، މުޅި ފަސްގަނޑަށް އެތައް ސަތޭކަ އަހަރެއް ވަންދެން ލިބިފައި ތިބި، ދެބަސްވުމެއްނެތް، އެފަދަ އަރައިރުމެއްނެތް، ވަރަށް އެކުވެރި ބައެއް. އެހެންވީމާ، ދުނިޔޭގެ އެހެން ތަންތަނުގައި، މީހުންގެ މެދުގައި ހުންނަ ކަހަލަ ދެބަސްވުން، އަޅުގަނޑުމެންގެ ތެރޭގައި ހަމަ އެއްވެސްވަރަކަށް ނެތް. އެހެންވީމާވެސް އަޅުގަނޑު ދަންނަވާނީ، އަޅުގަނޑުމެންނަށް ކުރިއަރައިދިޔުމަށް ﷲ އިރާދަކުރެއްވިއްޔާ ފަސޭހަވެގެންދާނެއޭ. އަޅުގަނޑުމެން ޖެހޭ، ބަދަލުވެގެން އަންނާނޭ ކަންތައްތަކަކަށް އަބަދުވެސް ތައްޔާރުވާން.\nއާދެ، ތިޔަ ކުދިންނަށް އެނގޭނެ، މިއަދު މުޅި ދުނިޔޭގެ އެކި ކަންކޮޅުތަކަށް ބަލައިފި ކަމަށްވަންޏާ، އެންމެ ކަންބޮޑުވުން އޮތީ ކޮން ކަމަކަށްކަން. މުޅި ދުނިޔޭގެ އެކިއެކި ޕްރިކޯޝަންސްތައް، އެކިއެކި މެޝަރޒްތައް ނަގަމުން މިދަނީ، ކޮން ކަމަކުން އެ ޤައުމެއްގެ ރައްޔިތުން ސަލާމަތް ކުރުމަށްކަން. އާދެ، ރައްކާތެރިވެ ތިބުމަކީ އެއީ، އެންމެ ފުރަތަމަ ފިޔަވަޅު. އަޅުގަނޑުމެނަކީ އަބަދުވެސް ކަންކަމުން ޕްރިވެންޓް ކުރުމަށްޓަކައި، ކަންކަން ޕްރިވެންޓް ކުރުމަށް މަސައްކަތްކުރާ ބަޔަކަށް ވާންޖެހޭނެ. އަޅުގަނޑުމެންނަށް ލިބިފައިވާ އެންމެބޮޑު ނަސީބަކީ، ދުޅަހެޔޮ ޞިއްޙަތް.\nއެހެންވީމާ، އަޅުގަނޑުމެން، އަޅުގަނޑުމެންގެ ޞިއްޙަތަށް، އަޅުގަނޑުމެން އަބަދުވެސް ދުޅަހެޔޮ ޞިއްޙަތެއްގައި ތިބުމަށްޓަކައި، ޅަފަތުގައި އެ މަސައްކަތް ސްކޫލްގެ ތެރެއިން ފަށަން އެބަޖެހޭ. އާދެ، ތިޔަ ދަރިވަރުންނަށް ވަރަށް ރަނގަޅަށް އެނގިވަޑައިގަންނަވާނެ، މިއަދުގެ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙުގެ އެންމެ ބޮޑު އަމާޒަކީ، ދިވެހި ދަރީންނަކީ ދުޅަހެޔޮ ހަށިހެޔޮ، އުފެއްދުންތެރި، އަޚްލާޤު ރަނގަޅު، ޤައުމަށް ވަފާތެރި، ޚިދުމަތްތެރި، ޤައުމު ފަޚްރުވެރިވާފަދަ، މައިންބަފައިން ފަޚްރުވެރިވާފަދަ ދަރީންތަކަކަށް ހެދުމުގެ މަސައްކަތް. އާދެ، ސަރުކާރަކުން ދުވަހަކުވެސް ނުކުރާފަދަ މަސައްކަތްތަކެއް، ނުދޭފަދަ ސަމާލުކަމެއް މިއަދުގެ ސަރުކާރުން، އާދެ، ރައީސުލްޖުމްހޫރިއްޔާ، މުޅި މިނިސްޓްރީ އޮފް އެޑިޔުކޭޝަނާ އެއްކޮށް، ތަޢުލީމީ ނިޒާމުގައި މަސައްކަތް ކުރައްވާ އެންމެހައި ފަރާތްތައް، އެ މަސައްކަތް ކުރާކަމީ އެއީ އަޅުގަނޑުމެންނަށް މިއަދު ދެބަސްވެވެން އޮތް ކަމެއް ނޫން. ދުވަހަކުވެސް ނުކުރާ ޚަރަދު ކުރަނީ ބޭނުމެއްގައި. ދަރިވަރުންނަށް ހޭދަކުރެވެނީ އެއީ ބޭނުމެއްގައި. އެއީ އިންވެސްޓްމަންޓެއް. ދަރިވަރުންނަށް ކުރެވޭ އެންމެ ލޯލާރިއެއް އެއީ ވޭސްޓް ވެގެންދާނޭ އެއްޗެއްގެ ގޮތުގައި އެ ވާހަކަ ދެއްކުމަކީ އެއީ ޤައުމަށް ހެޔޮ އެދޭ މީހަކު ދުވަހަކުވެސް ކުރާނެ ކަމެއް ނޫން. އެހެންވީމާ، އަޅުގަނޑުމެން މިއަދު، އަޅުގަނޑުމެންނަށް މި ލިބިފައިވާ ނަސީބު، އާދެ، އަޅުގަނޑުމެންގެ ހުރި ހުރިހާ ވަސީލަތްތަކާ، މި ކަންތައް ބޭނުންކޮށްގެން ކުރިއަރައިގެންދާނެ ބަޔަކަށް ވާންޖެހޭ.\nހަމައެއާއެކު، އަޅުގަނޑު މިއަދު ދަންނަވާލަން އޮތީ، އަޅުގަނޑުމެން ޖެހޭ ކަންކަމަށް ތައްޔާރުވާން. އަޅުގަނޑުމެން އަދިވެސް ކުރިއަރުވަންޖެހޭ، ތައްޔާރުވާންޖެހޭ ގިނަގުނަ ކަންތައްތަކެއް އެބަހުއްޓޭ. އެހެންވީމާ، މި ކަންތައްތައް ހާސިލުކުރުމަށްޓަކައި އެއްވެސްޝައްކެއްނެތްގޮތުގައި، އަޅުގަނޑުމެން އެކުގައި މަސައްކަތްކޮށްފި ކަމަށްވަންޏާ، ދާދި އަވަހަށް އަޅުގަނޑުމެންނަށް މި ކާމިޔާބާ ހަމައަށް ވާސިލުވެގެންދާނެ.\nއާދެ، އަޅުގަނޑުގެ ވާހަކަކޮޅު ނިންމާލުމުގެ ކުރިން، ޖަމާލުއްދީން ސްކޫލްގެ މިއަދާ ހަމައަށް، އާދެ މި 35 އަހަރު މި ހޯދި ހުރިހާ ކާމިޔާބުތަކާއި، މި ދަރީންތައް އުފެއްދުމަށްޓަކައި މަސައްކަތް ކުރެއްވި އެންމެހައި ފަރާތްތަކަށް، އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން. އަދި، މިނިސްޓްރީ އޮފް އެޑިޔުކޭޝަންގެ ފަރާތުން ދިވެހިރާއްޖޭގެ ތަޢުލީމު ފުޅާކޮށް، ހަރުދަނާ ދަރީންތަކެއް މުޅި ޤައުމުގައި އުފެއްދުމަށްޓަކައި ދިވެހިރާއްޖޭގެ 212 ސްކޫލް، ޖަމާލުއްދީން ސްކޫލުގެ 2122 ދަރިވަރުން ހިމެނޭގޮތަށް، އެ ކުރެވޭ މަސައްކަތަށް، މުޅި އެޑިޔުކޭޝަން މިނިސްޓްރީގެ، އާދެ، މިނިސްޓަރ ޑޮކްޓަރ ޢާއިޝަތު ޢަލީއަށާއި، އަދި މުޅި މިނިސްޓްރީގެ އެންމެހައި ބޭފުޅުންނަށް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަމުން، ޖަމާލުއްދީން ސްކޫލްގެ ޕްރިންސިޕަލް ޙަސަން މުޙައްމަދު، އަދި އެންމެހައި ހީވާގި ޓީޗަރުންނާއި ބެލެނިވެރިން އެ ކުރާ މަސައްކަތް އަޅުގަނޑު ފާހަގަކޮށް، ތިޔަ ކުރައްވާ އެންމެހައި މަސައްކަތުގައި، اللهُ سُبْحَانَهُ وَتَعَالَى ބަރަކާތް ލައްވައި، ތިޔަ އެންމެހައި ދަރިވަރުންނަށް ފާގަތި، އުފާވެރި، ފަހި މާދަމާއެއް މިންވަރު ކުރެއްވުން އެދި ދުޢާ ކުރަމުން އަޅުގަނޑުގެ ވާހަކަކޮޅު ނިންމާލަން.


ހުޅުމާލޭ ޖަލުގައި ހުންނަ ޑިޓެންޝަން ސެންޓަރގައި އާ ޔުނިޓެއް ހުޅުވައިފި | Jazeera\tހުޅުމާލޭ ޖަލުގައި ހުންނަ ޑިޓެންޝަން ސެންޓަރގައި އާ ޔުނިޓެއް ހުޅުވައިފި - Jazeera\nހުޅުމާލޭ ޖަލުގައި ހުންނަ ޑިޓެންޝަން ސެންޓަރގައި އާ ޔުނިޓެއް ހުޅުވައިފި\nސަދާ ސައީދު April 10, 2019 15 views0\nހުޅުމާލޭ ޖަލުގައި ގާއިމްކޮށްފައި ހުންނަ ޑިޓެންޝަން ސެންޓަރުގައި އަލަށް ހެދި ޔުނިޓް ހޯމް މިނިސްޓަރު އައްޝައިޚު އިމްރާން އަބްދުﷲ މިއަދު ހުޅުވައިދެއްވައިފިއެވެ.\nމިނިސްޓްރީއިން ހާމަކުރައްވާ ގޮތުގައި މިއަދު ހުޅުވި ގޮޅިތަކުގައި ގިނަވެގެން ބައިތިއްބާނީ 20 މީހުންނެވެ. އަދި ނިދުމަށްޓަކައި ކޮންމެ ގޮޅިއެއްގައި ބަންކް ބެޑެއް ބެހެއްޓިފައި ހުންނާނެކަަމަށްވެސް މިނިސްޓްރީއިން ހާމަކުރައްވައެވެ.\nމީގެ އިތުރުން ހުސްބިމުގައި ކައިބޮއި ހެދުމަށްޓަކައި މެސްރޫމެއްވެސް ހުންނާނެއެވެ. މީގެ އިތުރުން މި ސެންޓަރުގެ ތެރޭގައި ނަމާދު ކުރުމަށްޓަކައި ވެސް ވަކި ޔުނިޓެއް ހާއްސަ ކޮށްފައިވާކަމަށް ހޯމް މިނިސްޓްރީން ބުނެއެވެ.\nހުޅުމާލެ ޑިޓެންޝަން ސެންޓަރަކީ ރާއްޖޭގައި ގަވާއިދާ ހިލާފަށް އުޅޭ ބިދޭސީން، އެމީހުންގެ ގައުމަށް އަނބުރާ ފޮނުވާލެވެންދެން، މޯލްޑިވްސް ކަރެކްޝަނަލް ސަރވިސްގެ ބެލުމުގެ ދަށުގައި ބައިތިއްބާ ތަނެވެ.\nހުޅުމާލެ ޑިޓެންޝަން ސެންޓަރ


40 hama vejje, vote kaamiyaabu kuraanee faseyha kamaaeku: Afeef\nހަސަން އަފީފް ރައީސް ސޯލިހު އާއި ކުރީގެ ރައީސް ނަޝީދާ އެކު --\nރައްޔިތުން މަޖިލީހުގެ ރައީސް ކަމަށް ކުރިމަތިލައްވާނެ ފަރާތެއް ކަނޑައަޅަން އެމްޑީޕީގެ ޕާލަމެންޓް ގްރޫޕްގެ ތެރޭގައި މާދަމާ ނަގާ ވޯޓުގައި 40 އަށް ވުރެ ގިން މެންބަރުންގެ ތާއީދު ޔަގީންވެފައި ކަމަށް ވިލުފުށީ ދާއިރާއަށް އިންތިހާބު ވެވަޑައިގެންފައިވާ ހަސަން އަފީފު ވިދާޅުވެއްޖެ އެވެ.\nމަޖިލިސް ރައީސް ކަމަށް މިހާތަނަށް އެމްޑީޕީގެ ތެރެއިން ޝައުގުވެރިކަން ފާޅު ކުރައްވާފައި ވަނީ އަފީފްގެ އިތުރުން އެ ޕާޓީގެ ޕީޖީ ލީޑަރު މުހައްމަދު އަސްލަމާއި މަރަދޫ ދާއިރާގެ މެންބަރު އިބްރާހިމް ޝަރީފާއި މީދޫ ދާއިރާގެ މެންބަރު ރޮޒެއިނާ އާދަމެވެ. އެގޮތުން ކުރީގެ ރައީސް މުހައްމަދު ނަޝީދު ވަނީ އަސްލަމަށް ތާއީދު ކުރައްވާ ކަން ހާމަ ކުރައްވާފަ އެވެ. ހަމައެއާއެކު ރައީސް އިބްރާހިމް މުހައްމަދު ސޯލިހު ވަނީ އަފީފް އެންޑޯޒް ކުރައްވާފަ އެވެ. އެހެންކަމުން އެންމެ ވާދަވެރިކަން ބޮޑީ ވެސް އެ ދެ މެންބަރުންގެ ދެމެދުގަ އެވެ.\nއެކަމާ ގުޅޭ ގޮތުން "އަވަސް" އަށް މިއަދު ދެއްވި އިންޓަވިއުއެއްގައި އަފީފް ވިދާޅުވީ އެމްޑީޕީގެ ތެރޭގައި ނަގާ ވޯޓަށް ތައްޔާރުވުމަށް ގިނަ މެންބަރުންނާ ވާހަކަފުޅު ދައްކަވާ މަޝްވަރާ ކުރައްވަމުން ގެންދަވާ ކަމަށާއި ބޮޑު ތަރުހީބެއް ލިބިފައިވާ ކަމަށެވެ. އެގޮތުން ޕާޓީގެ ތެރެއިން އެކަނިވެސް 40 އަށް ވުރެ ގިނަ މެންބަރުގެ ތާއީދު ލިބިފައިވާ ކަމަށް އަފީފް ވިދާޅުވި އެވެ.\n"މިހާތަނަށް ކުރި މަސައްކަތުން އެމްޑީޕީގެ ތެރެއިން 40 އަށް ވުރެ ގިނަ މެންބަރުން ވަނީ އަޅުގަނޑަށް ތާއީދުކޮށްފައި. އެހެން ޕާޓީތަކުން ވެސް ވަނީ ފެހި ސިގްނަލެއް ލިބިފައި. މި ވޯޓު ފަސޭހައިން ކާމިޔާބު ކުރާނަން،" އަފީފު ވިދާޅުވި އެވެ.\nރައީސް ނަޝީދު ތާއީދު ކުރައްވާ އަސްލަމްއާ ދެކޮޅަށް އަފީފު ވާދަ ކުރައްވާތީ އޭނާއަށާއި ރައީސް ސޯލިހަށް ވެސް އެމްޑީޕީގެ ބައެއް އެކްޓިވިސްޓުންގެ ފާޑު ކިޔުން މިދިޔަ ދެ ތިން ދުވަހުގެ ތެރޭގައި ވަނީ ވަރަށް ބޮޑަށް އަމާޒުވެފަ އެވެ. އަފީފް ވިދާޅުވީ އެފަދަ ފާޑު ކިޔުންތަކަކީ ސިޔާސީ ކަންކަމުގެ ތެރޭގައި އުޅޭ އިރު އަންނާނެ އެއްޗެއް ކަމަށާއި ނަމަވެސް މި ވޯޓަށް ފަހު އަނެއްކާވެސް އެކަތިގަނޑަކަށްވެ އެމްޑީޕީ އެ ޕާޓީގެ އަސްލު ރޫހުގައި ފެންނާނެ ކަމަށެވެ.\nމަޖިލީހުގެ ރައީސްކަން ލިބިވަޑައިގެންފި ނަމަ ގާނޫނާއި ގަވައިދާ އެއްގޮތުގެ މަތިން މަސައްކަތް ކުރައްވާނީ ހުރިހާ މެންބަރުންނާ ގުޅިގެން ކަމަށާއި ވަކި ރައީސްއަކަށް ނުވަތަ ވަކި ބޭފުޅަކަށް ތަފާތެއް ނުކުރައްވާނެ ކަމަށް އަފީފް ވިދާޅުވި އެވެ.\nއެމްޑީޕީ ރައްޔިތުންގެ މަޖިލިސް ހަސަން އަފީފް


ޚަބަރު | ކުޑަކުދިންގެ ޙައްޤުތަކާއި ކުޑަކުދިންގެ ޖިނާއީ ޢަދުލުގެ ނިޒާމާބެހޭ މަހާސިންތާގައި ޖުވެނައިލް ކޯޓުން ބައިވެރިވެއްޖެ\nކުޑަކުދިންގެ ޙައްޤުތަކާއި ކުޑަކުދިންގެ ޖިނާއީ ޢަދުލުގެ ނިޒާމާބެހޭ މަހާސިންތާގައި ޖުވެނައިލް ކޯޓުން ބައިވެރިވެއްޖެ\nނޭޝަނަލް ޖުޑީޝަލް ކޮންފަރެންސް 2017 އާ ގުޅުވައިގެން، 2017 ސެޕްޓެމްބަރު މަހުގެ 13-16 އަށް ބަންޑޮސް މޯލްޑިވްސް ރިސޯޓުގައި ކުރިޔަށްދިޔަ ''ސިމްޕޯސިއަމް އޮން ޗައިލްޑް ރައިޓްސް އެންޑް ދަ ޖުވެނައިލް ޖަސްޓިސް ސިސްޓަމް'' މަހާސިންތާގައި ޖުވެނައިލް ކޯޓުގެ ފަރާތުން ބައިވެރިވެއްޖެއެވެ. މިމަހާސިންތާއަކީ ދިވެހިރާއްޖޭގެ ޖުޑީޝަލް އެކަޑަމީ އާއި ޔުނިސެފާއި ޖުވެނައިލް ކޯޓު ގުޅިގެން ބޭއްވި މަހާސިންތާއެކެވެ. މި މަހާސިންތާގައި ކަމާ ގުޅުންހުރި ދާއިރާތަކުން ކުޑަކުދިންގެ ޙައްޤުތަކާއި ކުޑަކުދިންގެ ޖިނާއީ ޢަދުލުގެ ނިޒާމުގައި މިހާރު ހުރި ގޮންޖެހުންތަކާއި އެކަންކަން ޙައްލުކުރުމާ ބެހޭގޮތުން ދިރާސާ ކަރުދާސްތަކެއް ހުށަހަޅާފައިވެއެވެ.\nމި މަހާސިންތާގެ ބައިވެރިންގެ ޑްރާފްޓް އެކްޝަން ޕްލޭނެއް އެކުލަވާލިއެވެ. އަދި މި އެކްޝަން ޕްލޭންގައި ކުރު މުއްދަތު އަދި ދިގު މުދުގައި ހާޞިލުކުރަން ބޭނުންވާ އަމާޒުތައް ފާހަގަކުރިއެވެ.\nޖުވެނައިލް ކޯޓުގެ ފަރާތުން މި މަހާސިންތާގައި ބައިވެރިވެވަޑައިގެންނެވީ ކޯޓު ހިންގުމާ ހަވާލުވެހުންނެވި ޤާޟީ އަލްއުސްތާޛު އަޙްމަދު ޝަރީފްއާއި ޤާޟީ އަލްއުސްތާޛު ސަޢީދު އިބްރާހިމްއާއި ރަޖިސްޓްރަރ ޒަޢީމާ ނަޝީދު އަބޫބަކުރުއާއި އެސިސްޓެންޓް ލީގަލް އޮފިސަރ ފާޠިމަތު ސާޖިދާއާއި އެސިސްޓެންޓް ލީގަލް އޮފިސަރ ޢަފްރާ ޢުޘްމާން އާދަމްއާއި ޕްރޮބޭޝަން އޮފިސަރ ފާޠިމަތު ފަޟީލާއާއި އެޑްމިނިސްޓްރޭޓިވް އޮފިސަރ ޢާއިޝަތު ނުޒުހަތު އަދި އެޑްމިނިސްޓްރޭޓިވް އޮފިސަރ ޙައްވާ ޝިއުނާއެވެ.\nމަހާސިންތާގައި، ޝަރުޢީ ދާއިރާއިން ހުށަހެޅި ކަރުދާސްތަކުގެ ތެރެއިން ޖުވެނައިލް ކޯޓުން ކަރުދާސް ހުށަހަޅާފައިވަނީ "ކޯޓުތަކާއި، ކޯޓުތަކުގެ އިދާރީ ހިންގުމާއި ކޯޓުތަކުގެ އިޖުރާއަތުތައް" މި މަޢުޟޫގެ މައްޗަށް ބިނާކޮށް، ދިވެހިރާއްޖޭގެ ޝަރުޢީ ނިޒާމުގެ ތެރޭގައި ކުޑަކުދިންގެ ޙައްޤުތައް ރައްކާތެރިކުރުމާއި، އެކުދިންގެ މަޞްލަޙަތު ޙިމާޔަތްކުރުމުގައި ކޯޓުތަކުގެ ދައުރާ ބެހޭގޮތުންނެވެ.


Bangladesh meehaku guest house eh gai maruvefai ovvaa fenijje\nއޭނާ މަރުވެފައިވާކަމުގެ ރިޕޯޓް ކޮށްފައިވަނީ މިއަދު ހެނދުނު 9:10 ހާއިރު\nޭއޭނާ އައީ މ. ކޮޅުފުށިން، ބަނޑުގައި ރިއްސާތީ އިއްޔެ އޭޑީކޭއަށް ދެއްކި\nމިއަދުވެސް ޑޮކްޓަރަށް ދައްކަން އޮތް\nކ. މާލެ | 29 މާރޗް 2020 | އާދީއްތަ 12:34 | 11,572\nގެސްޓް ހައުސެއްގެ ތެރޭގައި މަރުވެފައި އޮތްވާ ފެނުނު ބަންގްލަދޭޝް މީހާގެ ހަށިގަނޑު ގެންދަނީ - ޓްވިޓަރ\nބަންގްލަދޭޝް މީހަކު ގެސްޓް ހައުސްއެއްގެ ތެރޭގައި މަރުވެފައި އޮއްވާ ފެނިއްޖެއެވެ.\nފުލުހުންގެ މީޑިއާއިން ބުނީ، ހެންވޭރު ކާސިންޖީ މަގުގައި ހުރި ގެސްޓް ހައުސްއެއްގައި 38 އަހަރުގެ ބަންގްލަދޭޝް ފިރިހެނަކު މަރުވެފައިވާ ކަމަށް އާދިއްތަ ދުވަހުގެ 9:10 ހާއިރު، ފުލުހުންނަށް ރިޕޯޓު ކޮށްފައިވާ ކަމަށެވެ.\nފުލުހުންގެ މީޑިއާއިން ބުނީ، ފުލުހުންނަށް މައުލޫމާތު ލިބިފައިވާ ގޮތުގައި، އެމީހަކީ މ. ކޮޅުފުށިން އައި މީހެއްކަމަށާއި، އެމީހާ ބަނޑަށް ތަދުވާތީ މިމަހުގެ 28 ވަނަ ދުވަހު އޭޑީކޭ ހޮސްޕިޓަލަށް ދައްކާފައިވާ ކަމަށެވެ. އަދި އޭނާ އާދިއްތަ ދުވަހުވެސް ޑޮކްޓަރަށް ދައްކަން ޑޮކްޓަރު އިރުޝާދުދީފައިވާކަން ފުލުހުންނަށް ލިބިފައިވާ މައުލޫމާތުތަކަށް ބިނާކޮށް ފުލުހުންގެ މީޑިއާއިން ބުނެއެވެ.\nމިކަމާ ގުޅިގެން ފުލުހުން ބަލަންޖެހޭ ކަންކަން ބަލަމުންދާކަމަށް ފުލުހުން ބުނެފައިވާއިރު، މިކަމުގެ އިތުރު ތަފުސީލެއް ފުލުހުން ހާމަކޮށްފައެއް ނުވެއެވެ.\nދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 ރޯގާއާ ގުޅިގެން ރާއްޖެއިންވެސް އެބަލި ފެނިފައިވާތީ، ރާއްޖޭގައި ވެސް ގެންދަނީ ރައްކާތެރިކަމުގެ ފިޔަވަޅުތައް އަޅަމުން ނެވެ. އެގޮތުން މަރުވި އެމީހާގެ ހަށިގަނޑުވެސް އެ ގެސްޓް ހައުސްއިން ނެރެ، ގެންދިޔައީ، ކޮވިޑް-19 އިން ރައްކާތެރިވުމަށް ބޭނުންކުރާ ފާމަސޫޓިކަލް ވަޞީލަތްތައް ބޭނުންކޮށްގެންނެވެ.


ފޯރިގަދަ ބައިބަލާ ޗެލެންޖުގެ ސެމީ ފައިނަލާއި ފައިނަލް މެޗު މިރޭ\n14 މޭ 2022 - 12:27 0\nަބައިބަލާ ޗެލެންޖްގައި އީގަލްސް ކުޅުނު މެޗެއްގެ ތެރެއިން.-- ފޮޓޯ: މުހައްމަދު ޝާބިން/ އަދަދު\nބައިބަލާ ޗެލެންޖް 2022ގެ ކުއާޓާ ފައިނަލު މެޗުތަކަށް ފަހު މިރޭ ކުޅޭ ސެމީ ފައިނަލަށް ޓީމުތައް ތައްޔާރުވެއްޖެ އެވެ.\nކޮންމެ އަހަރަކުވެސް ފިތުރު އީދާއި ދިމާކޮށް އީދު ބައިބަލާ ޗެލެންޖް މި އަހަރު މި ބާއްވަނީ ދެ އަހަރުގެ މެޗުކެނޑުމަކަށް ފަހުގަ އެވެ. 32 ޓީމް ބައިވެރިވި ބައިބަލާ މުބާރާތް ފަށަން ފުރަތަމަ ނިންމާފައި އޮތީ ވަޅު އީދު ދުވަހު އެވެ. އެހެންނަމަވެސް މާލެ ތެރޭ ހިނގައިދިޔަ މާރާމާރީތަކާއެކު ފުލުހުންގެ އެދުމުގެ މަތިން ބައިބަލާ މުބާރާތް ފަސްކޮށް ފަށާފައިވަނީ މިދިޔަ ހަފްތާގެ އަންގާރަ ދުވަހުގެ ރޭ އެވެ.\nމުބާރާތުގެ ފުރަތަމަ ބުރު، ގަދަ 16 އާއި ކުއާޓާ ފައިނަލުގެ މެޗުތައް ނިމި ސެމީ ފައިނަލްގައި ވާދަކުރާ ޓީމްތައް މިހާރު ވަނީ ކަށަވަރުވެފަ އެވެ. އެ ގޮތުން ގިނަ ބަޔަކު ސިއްސުވާލުމަށް ފަހު މި ފަހަރު ސެމީ ފައިނަލުން މުޅިން އަލަށް ޖާގަ ހޯދި އެއް ޓީމަކީ ކުލަބު 010 އެވެ. ކުލަބު 010 ގެ އިތުރުން ދެން ޖާގަ ހޯދި އަނެއް ތިން ޓީމަކީ ޓީސީ ސްޕޯޓްސް ކުލަބު، ކުލަބު އީގަލްސް އަދި ކުލަބު ޓީނޭޖް އެވެ.\nކުލަބު 010 ސެމީ ފައިނަލުން ޖާގަ ހޯދީ މުބާރާތުގެ ފޭވަރިޓުން ކަމަށްވާ، ބައިބަލާ ރަސްގެފާނު، ބީޖީ ސްޕޯޓްސް ކުލަބު ބަލިކޮށްގެންނެވެ. ބައިބަލާ މުބާރާތުގެ ޗެމްޕިއަަންކަން 10 ފަހަރު ހޯދި ބީޖީ އަތުން ކުލަބު 010 މޮޅުވީ ގަދަ ހިފުމަށް ގޮސް ގަދަ ހިފުން 2-1 އިންނެވެ.\nމުބާރާތުގެ ގަދަ 16ގައި ކްލަބް 010 ވަނީ މަސްއޮޑީ ވޯވޯ ސީދާ ދެ ގޭމުން ބަލިކޮށްފަ އެވެ. އަދި އޭގެ ކުރިން ކުޅުނު ފުރަތަމަ ބުރުގެ މެޗު އެޓީމުން ކާމިޔާބުކުރީ ލޮރެންޒޯ ޕާކާއި ވާދަކޮށެވެ.\nކުލަބު 010 އާއި ދެކޮޅަށް ސެމީ ފައިނަލުގައި ނުކުންނާނީ ޓީސީ ސްޕޯޓްސް ކުލަބެވެ. ޓީސީ ސެމީ ފައިނަލަށް ދަތުރުކުރީ ބީޖީ ޖޫނިއާސް ކުއާޓާ ފައިނަލުގައި ބަލިކޮށްގެންނެވެ. ގަދަ 16 ގައި އެ ޓީމުން ކުރި ހޯދީ ހުޅުމާލެ ސްޕޯޓްސް ކުލަބުގެ މައްޗަށެވެ.\nކުލަބު އީގަލްސް ސެމީ ފައިނަލުން ޖާގަ ހޯދީ ކުއާޓާ ފައިނަލުގައި އެލްޓީ ސްޕޯޓްސް ކުލަބު ސީދާ ދެ ގޭމުން ބަލިކޮށްގެންނެވެ. ގަދަ 16 ގައި ޓީސީ ކުރި ހޯދީ ގަދަ ހިފުމަކަށް ގޮސް ލޮރެންޒޯ ސްޕޯޓްސް ކުލަބުގެ މައްޗަށެވެ. ފުރަތަމަ ބުރުގައި އެ ޓީމު މޮޅުވީ ރޮކްޒީ އަތުންނެވެ.\nކްލަބް ޓީނޭޖް ސެމީ ފައިނަލަށް ދަތުރުކުރީ، ޔުނައިޓެޑް އީސްޓް ކޯސްޓާ ދެކޮޅަށް ކުޅުނު މެޗު ދެ ގޭމުން ކާމިޔާބުކޮށްގެންނެވެ. ޓީނޭޖުން ކުއާޓާ އަށް އައީ ވަރުގަދަ ބުރު ސްޕޯޓްސް ކުލަބް ބަލިކޮށްފަ އެވެ. ފުރަތަމަ ބުރުގައި އެ ޓީމުން ވަނީ ކުލަބު ވޯންޓެޑް ބަލިކޮށްފަ އެވެ.\nދޮންގަނޑު ބީޗްކޯޓުގައި ކުރިއަށްދާ ބައިބަލާ މުބާރާތުގައި މިރޭ ޓީނޭޖް އާއި އީގަލްސް ކުޅޭ ސެމީ ފައިނަލްގެ ފުރަތަމަ މެޗު ފަށާނީ 20:30 ގަ އެވެ. އަދި ދެ ވަނަ ސެމީ ފައިނަލްގައި ޓީސީ އާއި ކްލަބް 010 ކުޅޭ މެޗު އޮންނާނީ 21:00 ގަ އެވެ. ދެ ސެމީން މޮޅުވާ ޓީމުތަކުގެ މެދުގައި ފައިނަލް މެޗު ކުޅޭނީ މިރޭ 23:00 ގަ އެވެ.\nބައިބަލާ މުބާރާތުގެ ޗެމްޕިއަން ޓީމަށް 100,000 ރުފިޔާގެ ފައިސާގެ އިނާމެއް ކަނޑައެޅިފައިވާއިރު، ރަނަރަޕް ޓީމަށް 40,000 ރުފިޔާގެ އިނާމެއް ވަނީ ކަނޑައަޅާފައެވެ. މީގެ އިތުރުން މިސްޓާ ބައިބަލާ އާއި ފެއާޕްލޭ ޓީމަށް ފައިސާގެ އިނާމާއި އެވޯޑް ދިނުމަށް ވެސް ވަނީ ނިންމައިފަ އެވެ.\nޓީނޭޖް ބަލިކޮށް ބައިބަލާގެ ޗެމްޕިއަންކަން އޯވަންއޯ އަށް\nވިއްސާރައިގެ ސަބަބުން ސެމީ ފައިނަލާއި، ފައިނަލް މެޗު ފަސްކޮށްފި\nފުލުހުންގެ އެހީއާ އެކު ބައިބަލާ މުބާރާތް ބޭއްވޭނެ: އެސޯސިއޭޝަން


Andhun hussain ma'aafah edhijje\nއަނދުން ހުސެއިން މައާފަށް އެދިއްޖެ\nހެންވޭރު ދެކުނު ދާއިރާގެ މެންބަރު ހުސެއިން ޝަހީމް (އަނދުން ހުސެއިން)/ ފޮޓޯ: ރައްޔިތުންގެ މަޖިލިސް\nމާލޭގެ ރައްޔިތުންނަށް ބިން ނުލިބުމުގެ މައްސަލަ، ފަލަސްތީނު ރައްޔިތުންގެ ބިންތައް އެހެން ބަޔަކު ފޭރިގެންފައިވާ ފަދަ މައްސަލައެއްގެ ގޮތުގައި ސިފަކުރައްވައި ދެއްކެވި ވާހަކައަށް ހެންވޭރު ދެކުނު ދާއިރާގެ އެމްޑީޕީ މެންބަރު ޙުސައިން ޝަހީމް (އަނދުން ހުސޭން) މައާފަށް އެދިވަޑައިގެންފިއެވެ.\nހުސެއިން މިހެން ވިދާޅުވުމާއި ގުޅިގެން ގިނަ ބައެއްގެ ފާޑުކިޔުންތައްވަނީ އަމާޒުވެފައެވެ. އެގޮތުން އެމްޑީޕީގެ ބައެއް މެންބަރުންނާއި، އިދިކޮޅު ޕާޓީގެ މެންބަރުންތައްވެސްވަނީ މިކަމަށް ފާޑުވިދާޅުވެފައެވެ.\nމިކަމާއި ގުޅިގެން ހުސެއިން މިއަދު ކުރި ޓުވީޓެއްގައި ވިދާޅުވެފައިވަނީ، މާލޭގެ ރައްޔިތުން ދިރިއުޅެމުންދާ ދަތި ހާލުގެ ވާހަކަ ދައްކަމުން އެ ރައްޔިތުން އުޅެމުންދަނީ، ރެފިއުޖީންނާއި އެއްގޮތަށް ކަމަށާއި، އަދި މާލެ މިހާރު މިއޮތީ ފަލަސްތީނާ އެއް ހާލަތުގައިކަމަށް ދެންނެވީ މާލޭގެ ރައްޔިތުން އުޅެމުންދާ ނިކަމެތި ހާލު ސިފަކޮށްދިނުމަށްކަމަށެވެ.\nEvves gothakun Male'gai dhiriulhey ehen rahrashuge Rayyithun kudaimees kurumakah nooneve. Seedha gothunves adhi nuseedha gothunveseRayyithunah kudaimees baheh bunefa eh nuvaane eve.Ehen namaves Alhugandu dhekki vahaka olhivadaigenfaiva beyfulhunge arihun Maaf ah edhemeve.2/2\n— Hussain Shaheem (@AndhunHussain) February 11, 2020\nއަދި އެއްވެސް ގޮތަކަށް މާލޭގައި ދިރިއުޅޭ އެހެން ރަށްރަށުގެ ރައްޔިތުން ކުޑައިމީސް ކުުރުމަކަށް ނޫންކަމަށާއި، ސީދާ ގޮތުންވެސް އަދި ނުސީދާގޮތުންވެސް އެ ރައްޔިތުންނަށް ކުޑައިމީސް ބަހެއް ބުނެފަނުވާނެ ކަމަށް ހުސެއިން ވިދާޅުވިއެވެ. އަދި ހުސެއިންވަނީ އޭނާ ދެއްކި ވާހަކަ އޮޅިވަޑައިގެންފައިވާ ބޭފުޅުންގެ އަރިހުން މާފަށްވެސް އެދިވަޑައިގެންފައެވެ.\nރާއްޖެޓީވީގެ ފަލަސުރުޚީ ޕްރޮގުރާމުގައި ވާހަކަދައްކަވަމުން ހުސެއިން ވިދާޅުވީ މާލޭގެ ރައްޔިތުންނަށް ފްލެޓެއް ނުވަތަ ބިންކޮޅެއް ނުލިބޭތާ ގިނަ އަހަރުތަކެއް ވެފައިވާ ކަމަށާއި ކޮންމެ ސަރުކާރަކުން ވެސް މާލެ ހިއްކުމަށްފަހު ރާއްޖޭގެ އެކި ކަންކޮޅުތަކުގައި ތިބި މީހުން އެ ތަންތަނަށް ވަޒަންވެރި ކުރުވާއިރު މާލޭ މީހުން ތިބީ ތިބިގޮތަށް ކަމަށެވެ.\nއަދި މާލޭ ރައްޔިތުންނަކީ ކޯސްޓު ކުޑަ ދަޅެއްގައި ފެންވަރަންޖެހޭ ފަދަ ހާލަތެއްގައި ތިބެންޖެހޭ ބައެއް ނޫން ކަމަށާއި އެ ރައްޔިތުންނަކީ އެއަށްވުރެ މާ ޝަރަފުވެރި އަދި ފަހުރުވެރި ގޮތަކަށް އުޅެންޖެހޭ ފަރާތްތަކެއް ކަމަށްވެސް ހުސެއިން ވިދާޅުވިއެވެ.


Aniyaakuraa fuluhunnahves jinaaee mingan'dun dhauvaa kuran jehey!!\nއަނިޔާކުރާ ފުލުހުންނަށްވެސް ޖިނާއީ މިންގަނޑުން ދައުވާ ކުރަން ޖެހޭ!!\nފުލުހުން މިކަހަލަ ސީންތަކުގައި އަނިޔާކޮށް މުދަލަށް ގެއްލުންދޭ ކަމުގެ ޝަކުވާ ބޮޑު\nއަނިޔާކުރި ފުލުހުން ހައްޔަރުކުރުމަށް އާންމުންގެ ތެރެއިން ގިނަ ބަޔަކު ދަނީ ގޮވާލަމުން\nމައްސަލައިގައި ހިމެނޭ ފުލުހުން ވަނީ ސަސްޕެންޑްކޮށްފައި\nކ. މާލެ |6ޖުލައި 2019 | ހޮނިހިރު 14:42 | 7,412\nފުލުހުންގެ ހެޑްކުއާޓަރު: ޝަހީދު ހުސައިން އާދަމް ބިލްޑިންގ - އާކައިވް\nދިވެހި ފުލުހުންގެ މުއައްސަސާއަކީ ވަރަށް ބޮޑު ޒިންމާއެއް އުފުލަން، މާތް ﷲ ގަންދީ ހުވާ ކޮށްގެން، އެ ހުވަޔެއްގެ މަތީގައި ޔުނީފޯމް އެޅިހާ ދުވަހަކު ތިބެން މަޖުބޫރު ބަޔެކެވެ. ނަމަވެސް، ޝިއާރުގައި "ޓު ޕްރޮޓެކްޓް އެންޑް ސަރވް" ޖަހައިގެން ތިބެ، ރައްޔިތުން ހިމާޔަތްކޮށް އެ ރައްޔިތުންނަށް ހިދުމަތް ކޮށްދޭނެ ކަމަށް ބުނެ ހަމަ އެ ރައްޔިތުންނަށް ބައެއް ފުލުހުން އަނިޔާކުރުމުން އެ ބޭނުންވާ މަގުސަދު ހާސިލްވޭތޯއެވެ؟\nޖުލައި މަހުން ފަސްވަނައަށްވީ ހުކުރު ދުވަހުގެ ރޭ ފުލުހުންގެ ޑްރްގް އެންފޯސްމަންޓް ޑިޕާޓްމަންޓުން ކޯޓު އަމުރެއްގެ ދަށުން މ.އުޖާލާގެ ބަލާފާސްކުރަން ދިޔައީ، ޑްރަގް ޓްރެފިކިންގ މައްސަލައެއްގައި ކަމަށް މައުލޫމާތު ލިބިފައިވެއެވެ. ގާނޫނީ ގޮތުން ފުލުހުންގެ މައްޗަށް ލާޒިމްކުރާ އިޖުރާއަތްތައް ފުރިހަމަ ކޮށްގެން ދިޔަ ފުލުހުން، އެތަނުގެ ތެރޭގައި ކަންކުރީ ހަމަ ޔަގީނުން ވެސް ގާނޫނީ އިމުން ބޭރުންނެވެ.\nފުލުހުންގެ ގާނޫނޫ (ގާނޫނު ނަންބަރ 5/2008) ގެ 8 ވަނަ މާއްދާގެ (ހ) ގައި ވަރަށް ސާފު ސީދާ ދިވެހި ބަހުން ބަޔާންކޮށްފައިވަނީ، ފުލުހުންގެ މަސްއޫލިއްޔަތު އަދާކުރުމުގެ ތެރޭގައި ކުރެވޭ ކަންތައްތަކާއި، އެ މަސްއޫލިއްޔަތު އަދާކުރުމާ ގުޅިގެން ކުރެވޭ ކަންތައްތަކާއި، ފުލުހުންގެ މަގްސަދުތައް ހާސިލްކުރުމަށްޓަކައި ކުރަންޖެހޭ ކަންތައްތައް ކުރުމުގެ ބާރު ފުލުހުންނަށް ލިބިގެންވާ ކަމަށެވެ.\nއިސްވެދެންނެވުނީ ފުލުހުންގެ ބާރު ބަޔާންކޮށްދޭ މާއްދާގައި ފުލުހުންނަށް ލިބިދީފައިވާ ބާރުތަކެވެ. ހަމަ އެ ގާނޫނު އެ ފުށް މި ފުށަށް ކިޔާ ނިމުނު އިރުވެސް ފުލުހުންނަށް މީހެއް ގައިގައި ތަޅާ އަނިޔާކުރެވޭނެ އެއްވެސް ހާލަތެއް ބަޔާންކޮށްފައެއް ނުވެއެވެ. އަދި ހާއްސަކޮށް އެ ވީޑިއޯއިން ފެންނަ މީހާ އެއްވެސް ގަދަހަދާ މަންޒަރެއް ނުފެންނަ އިރު، ބާރުގެ ބޭނުންކުރީ ފުލުހުންނަށް ލިބިފައިވާ އިޙްތިޔާރުގެ ތެރެއިން ކަމަށް ފުލުހުންނަށް ބުނެވޭނެ އެއްވެސް ހުއްޖަތެއް ނެތެވެ.\nދެން އެ ގާނޫނޫގެ 13 ވަނަ މާއްދާގެ (ބ) ބަޔާންކޮށްފައިވާ އެއްޗަކަށް ބަލާއިރު އޭގައި ވަނީ، މޯލްޑިވްސް ޕޮލިސް ސަރވިސްގެ އެއްވެސް މުވައްޒަފަކު، ފުލުހުންގެ ދައުރު އަދާކުރުމުގައި ނުވަތަ އެ މީހަކަށް ހަވާލުކުރެވިފައިވާ އެއްވެސް މަސައްކަތެއް ފުރިހަމަކުރުމުގައި، ގަސްދުގައި އެނގިހުރެ އެ މީހަކަށް ބާރާއި އިހްތިޔާރު ލިބިފައިވާ ދާއިރާގެ ބޭރުން އެހެން މީހެއްގެ މައްޗަށް ބާރު ހިންގައިފިނަމަ ނުވަތަ އެނޫންގޮތަކަށް ވެސް އަމަލުކޮށްފިނަމަ އެ މީހަކު އެ ކުރަނީ ކުށެއް ކަމަށެވެ.\nފުލުހުންގެ ދައުރު އަދާކުރުމުގައި މީހަކު ކިޔަމަންތެރިކުރުވަން ބާރުގެ ބޭނުންކުރެވޭނެ މިންވަރު ވެސް ބަޔާން ކޮށްފައިވެއެވެ. އެ ގޮތުން ފުލުހުންގެ ގާނޫނުގެ 14 ވަނަ މާއްދާގައި ވަނީ ފުލުހުންގެ ދައުރު އަދާކުރުމުގައި އެއްވެސް ފުލުހެއް ކުރާ ގާނޫނީ އަމުރަކަށް ނުކިޔަމަންތެރިކަން ނުވަތަ ގަދަފަދަކަން ދައްކައިފި މީހަކާމެދު ފުލުހުންނަށް ލިބިދޭ ބާރާއި އިހްތިޔާރުގެ ބޭނުން ހިފުމުގައި އެ ނުކިޔަމަންތެރިކަން ނުވަތަ ގަދަފަދަކަން ދައްކާ މީހަކު ކިޔަމަންތެރި ކުރުވުމަށްޓަކައި، އެ މަގްސަދު ހާސިލުކުރެވޭނެ އެކަށީގެންވާ ބާރު ބޭނުންކުރުމަކީ ހުއްދަ ކަމެއް ކަމަށެވެ.\nއެ ގާނޫނުގައި މި ބަޔާންކުރާ "އެކަށީގެންވާ ބާރު" މި ބުނާ ލަފްޒުތަކުގެ މާނަ ސާފެވެ. އެކަށީގެންވާ މިންވަރަކީ ކޮބައި ކަން ނޭނގޭ ފުލުހުންތަކެއް ގޮވައިގެން މި މުޖުމަތަމައަށް ވާނެ އެއްވެސް ފައިދާއެއް ނެތެވެ. އެ ހިސާބުން އެ ފުލުހުންނާ މެދު ހަމައެކަނި އިދާރީ ފިޔަވަޅެއް އަޅާލައިގެން ވެސް ފަރު ޖައްސާލެވޭކަަށް ނެތެވެ. ގާނޫނު އަސާސީގެ ކުރިމަތީގައި ހުރިހާ އެންމެން ހަމަހަމަވާ އުސޫލުން، ކުށެއް ކުރާ ފުލުހުންނާ މެދު ވެސް މި ޒާތުގެ ކަންކަމުގައި އަމަލުކުރަންވާނީ އެއް އުސޫލަކުންނެއް ނޫންތޯއެވެ؟ ކޮންމެ ބަޔަކު ވެރިކަމުގައި ތިއްބަސް އަނިޔާ ކޮށްފިއްޔާ އެކަން ބަލައި ދެވަނަ ފަހަރަށް އެކަން ތަކުރާރު ނުވާނެ ހުރިހާ ފިޔަވަޅެއް އަޅަން ޖެހެއެވެ.\nއާންމުންގެ ތެރެއިން މީހަކު މި ވަރުގެ ކަމެއް ކޮށްފިނަމަ ނުވަތަ އެ ޒާތުގެ ތުހުމަތެއް ކުރެވޭ ހިސާބުން ވެސް އެ މީހަކީ މުޖުމަތަމައަށް ނުރައްކަލެއް ކަމަށް ކަނޑައަޅާ ބަންދުކުރެވޭ އުސޫލުން، ހަމަ ފުލުހުން ވެސް އާންމު މުޖުތަމައަށް ނުރައްކަލަކަށްވާ ހިސާބުން ބަންދު ކުރެވެން ޖެހެއެވެ. ހަމައެކަނި ސަސްޕެންޑްކޮށް އިދާރީ ފިޔަވަޅެއް އެޅުމަކުން ނުފުދެއެވެ. ވީޑިއޯއަށް ބަލާއިރު، އެއީ ފުލުހުންތޯ ނޫނީ ކަންމަތީ ގޭންގެއްތޯ ސުވާލު އުފެދޭ ކަމަށް ބުނާ ބަޔަކުވެސް އެބަތިއްބެވެ. އެއް ފުލުހަކު އެ މީހާ ފާރަށް ތަށްކޮށްލައިގެން މޫނު މަތީ ތަޅާއިރު، އެތެރެއިން ނިކުމެގެން އައި ފުލުހަކު ވެސް ހީވަނީ ހަމަ ދެންމެ ދެންމެ އެމީހާ "ހަތަމް" ކޮށްލަފާނެ ހެންނެވެ. ކަންބޮޑުވުން އިންތިހާއަށް އޮތް ކަމެކެވެ.\nއަނިޔާކުރި ފުލުހުން ވަނީ އެ މަންޒަރު ބަޔަކު ވީޑިއޯ ކުރިކަމަށް އެނގިގެން، އެވެސް ވުޖޫދުން ފޮހެލަން މަސައްކަތް ކޮށްފައެވެ. ފުލުހުންގެ އޮޕަރޭޝަނެއް ކަމަށް ބުނެ އެ ވީޑިއޯ ކުރި ބަޔަކު ތިބި ގެޔަކަށް ވަދެ ފޯނު އަތުލަން ވެސް މަސައްކަތް ކޮށްފައިވެއެވެ. ހިންގި ޖަރީމާ ވަޅުޖަހަން ވެސް މަސައްކަތް ކުރެވުނީއެވެ. ދެރަކަމެކެވެ.\nމިކަންކަން ޖިނާއީ ކުށްތަކަށް ނުވަންޏާމުން، މި ރާއްޖޭގައި ޖިނާއީ ކުށަކަށް ވަނީ ވަކި ކޮން ކަމެއްތޯއެވެ؟ ފުލުހުންގެ ތެރޭގައި އަނިޔާކުރުމުގެ ސަގާފަތެއް އޮތް ކަމަށް ހުދު ޕޮލިސް ކޮމިޝަނަރު ވިދާޅުވާއިރު، މިއީ ދިވެހިންނަށް އާ މަންޒަރެއް ވެސް ނޫނެވެ. ފުލުހުންގެ އޭންކަލް ބޫޓުންނާ މުގުރުން، ވެއްޓިފައި ތިބި މީހުން ގަައިގައި ތަޅާ މަންޒަރު ފެނުނު ހަނދާން އަދިވެސް ނުފިލައެވެ. ޒުވާނުންނަށް ކޮށްފައިވާ އަނިޔާ ވެސް ހަނދާނުން ނުފިލައެވެ. ފުލުހަކު ވިޔަސް، އަނިޔާކޮށް މާރާމާރީ ހިންގާ ބަޔަކު ހައްޔަރުކޮށް، ޖިނާއީ މިންގަނޑުން ދައުވާ އުފުލެން ޖެހެއެވެ!. އަޅުގަނޑުމެން އަނިޔާއަށް އާއެކޭ ނުބުނާނަމެވެ. ސަރުކާރާ މަޖިލީހަށް ލިބިފައިވާ ބާރުގެ ތެރެއިން ނިންމުންތަކެއް އަވަހަށް ނިންމައި އަނިޔާ ހުއްޓުވަންޖެހެއެވެ.